text
stringlengths 0
38.1k
|
|---|
ملاحظة :
تذكير للتنسيب و وضع الأمور في نصابها : المشكلة الحالية بين الحكومة و الاتحاد ما هياش على الزيادة للاجراء، هي على الزيادة لموظفي و عملة الوزارات و الإدارات العمومية المقدرين بحوالي 20% فقط من عدد الناس إلي تخدم في تونس، و الي أجورهم تدفع من الضرائب المدفوعة من كل الشعب التونسي أجراء و شركات... |
صباح النور بلادي
قانون المالية الجديد فيه برشا فصول بصراحة ممتازة و في الثنية الصحيحة لتنظيم حصول إدارة الجباية على معلومة حقيقة مداخيل المهن الحرة، و الرفع من مساهمة أصحاب الشركات و عدم نفخ كتلة أجور موظفي الوزارات و الادارات، توا بالطبيعة نفصلوها هوني في الأيام الجاية، لكن... لااااكن، انتظروا حملات شرسة في الفترة القادمة ضد هذه الاجراءات بحجج مختلفة سيقع التركيز فيها أساسا على مصلحة المواطن ، سيقع أيضا إبراز فزاعة الرقابة التي ستنعت بالبوليسية لكسب تعاطف المواطنين، سنشهد أيضا اتحادات غريبة بين مختلف المهن لوأد هذه الفصول في المهد كما يحصل منذ سنوات في كل مرة تحاول فيها إدارة الجباية إيجاد حل ناجع لحصر مداخيل مختلف المهن ... و انتوما يا توانسة، عينكم ميزانكم...
نهاركم زين يا توانسة |
على الحكومة وضع مخطط للحذف النهائي للنظام الجبائي الجزافي، العملية ما تنجمش تصير في عام، لكن يجب بالقانون وضع تاريخ نهائي، 2021 مثلا، و هكا، كل المطالبين بالضرائب، حرفيين و مهنيين و تجار، ياخذو وقتهم و يحضرو ارواحهم، و في نفس الوقت؛ الآلاف من خريجي المحاسبة و التصرف و الجباية، تتحللهم آفاق عمل كبرى بفتح مكاتب محاسبة |
بعد السر البنكي، على السادة النواب حذف مبدأ السر المهني أمام الرقابة الجبائية، بمعنى السماح للسادة المحامين و الخبراء المحاسبين و العدول و غيرهم بتقديم كل المعلومات التي تطلبها إدارة الجباية حول حرفاءهم...
يجب حذف كل اعتراضات السر المهني أمام الرقابة الجبائية و لا يجب المحافظة إلا على السر الطبي (معلومات تشمل المصاريف الصحية للناس) و السر الإحصائي (المعلومات الي يتحصل عليها المعهد الوطني للإحصاء خلال مختلف عملياته و استبياناته، لأن الإحصاء أهم العمليات الاستراتيجية المصيرية للدول و يجب حماية هذه العملية و احاطتها بكل ما يشجع الناس على الانخراط فيها) |
صباح الجلاء و الحرية، فلا عاش في تونس من خانها |
بعد اذنكم، السيد مختار الخلفاوي، كرونيكار متميز في شمس اف ام الصباح، رغم اني قابلتو مرة واحدة في حياتي، فإنّو اتذكّرني الجمعة هذي، و وجّهلي التحيّة على امواج شمس في الكرونيك المباشرة متاعو كي حكى على موضوع اقتصادي، لذا نستسمحكم اني نردّلو التحيّة بالمثل على صفحتي و الي يعرفو منكم يعمل مزية يماركيه في تعليق باش توصلو التحية، شكرا استاذ مختار و ربي يوفقك....
و شكرا على رحابة صدركم يا قراء الصفحة و تقبل هذا الفاصل |
الليلة باش نخرج بيكم من تجاذبات الجباية و قانون المالية و نحكيو حكاية تهم عقلية الإدارة اصلا، الإدارة الي تمشي كي الترينو على طريقتها توا 50 سنة...
متساكني الأحياء المجاورة لطريق بنزرت، اكيد قاعدين يشوفو توا محسوب شهر في أشغال صيانة و تهيئة هذه الطريق، في الجزء بين حي الغزالة و حي النزهة، بما فيه القناطر الثلاثة، و الصيانة الي نحكيو عليها، تتمثل في تقرقيش الكياس و إعادة فرشة enrobé ... هذا الي حاصل...
في الاثناء، الانطباع و الحديث بين متساكني الأحياء المذكورة ( و انا منهم) كيما حي النزهة، والنخيلات، و الصحة، و رياض الأندلس و الغزالة، و حي الصحافة، و غيرهم؛ الانطباعات الوحيدة بين المتساكنين هي : يا والله خسائر فلوس، يا والله تبذير؛ يا والله خنار، باز رشوة...
الكلام هذا رغم انو غالط، فراهو كلام ما جاش من فراغ، لأنو الطريق الي نحكيو عليها، هي من أحسن الطرقات في تونس، و ما فيها حتى حفرة تبرر تقرقيش الطريق و إعادة تعبيدو، في المقابل، الأنهج الي في وسط الأحياء الي حكينا عليها، هي عبارة عن أرض محروثة أكثر منها طرقات تسير فيها سيارات...
باهي، هذي الوقائع و التعليقات، شنوا الي وراها؟
العملية تبدو اقرب للتبذير و تدبير لرأس و الرشوة، سبب فيها إجراءات إدارية و قانونية بحتة... كيفاش؟ الطرقات كيما طريق بنزرت، و غيرها من الطرقات الكبرى، تتبع وزارة التجهيز و الإسكان، يعني كل ما يصير فيها من صيانة يتم عن طريق فلوس من ميزانية وزارة التجهيز و الاسكان، أي من ميزانية الدولة... في المقابل، الأنهج الي في الأحياء كيما النزهة و الصحة و رياض الأندلس و النخيلات و غيرهم، يتبعو بلديات أريانة و رواد؛ يعني كل ما يصير فيها من صيانة يتم عن طريق فلوس من ميزانية البلدية، و الي هي ميزانية مختلفة تماما في الموارد و النفقات عن ميزانية وزارة التجهيز و الإسكان... و الي صار في حالنا هذا، هو انو البلديتين متاع أريانة و رواد تقريب فالسين، و ما ينجمو يصلحو شي، بينما تم رصد اعتمادات صيانة لهاك الجزء من طريق بنزرت في ميزانية وزارة التجهيز و الإسكان...
هذا اذا، السبب الوحيد الي خلى الفلوس تمشي لصيانة طريق بنزرت الي لابأس عليه و ما مشاتش لصيانة انهج الأحياء المجاورة الي هي في أمس الحاجة للصيانة منذ أكثر من 5سنوات...
الحكاية ظاهريا تاقف غادي، هاوكا التفسير الاجرائي الإداري واضح... ميزانية البلدية حاجة، و الوزارة حاجة، و كل حد يخدم على روحو، هذاكا اش تقول الإجراءات الإدارية و القانونية، و الإدارة اتطبق الاجراءات، مهما كانت الأوضاع الدائرة بيها، ديناصور يغفص و يتعدى... و متأكد انو تونس من بنزرت لبرج الخضراء، فما عشرات الحالات كيما هذي...
لكن هذا حسب رأيي مأساة في وضع استثنائي كيما وضع بلادنا... تذكرو مليح، احنا في بلاد، الطلبات أعظم بكثير من الإمكانيات و فيها سخط كبير و عدم رضاء على الدولة، بلاد في حاجة أنها تصرف كل مليم في بلاصتو، محتاجة أنها تغير جذريا في طريقة عملها، إنها تعمل ثورة على طرق عمل ما قبل الثورة... هذا موش دعوة للتخلويض و خلط الاوراق و تدخيل المالية العمومية في المالية المحلية، لكن العقل و التخطيط يا رسول الله، طريق بنزرت حتى كان صيانتو مبرمجة، كان ينجم يصبر أقل شي 5 سنين أخرى، علاه ما تمش تحويل الاعتمادات هذيكا لإنجاز صيانة انهج البلديات؟... لجان مختلطة بين وزارة التجهيز و الإسكان و البلديات القريبة لكل مشروع، يعملو تقييم، و يشوفو شنوا الاولى، و ميسالش، نعملو قانون يسمح بتحويل الاعتمادات من مشروع لمشروع... يا سيدي، ما نخلطوش ميزانية الدولة و ميزانية البلدية، زعما يا وزارة التجهيز، في الجمهورية التونسية، ما فماش حوايج تابعتكم و حالتها رثة و تستاهل التدخل العاجل أولى من طريق بنزرت؟
الحكاية راهي اكبر ببارشة من الحالة متاع طريق بنزرت و الاحياء الدائرة بيه، اغزرو لتونس بكلها، في كل القطاعات، و شوفو قداش مليم قاعد يمشي في المهم قبل الأهم، و كيما في حالتنا هذي، يمشي في الزايد قبل الأهم. .. والله لو نواصلو هكا، دون القيام بثورة في الإجراءات الإدارية، ما ناش باش نخرجو من عنق الزجاجة، باش نستقرو فيها مدى الحياة...
ليلتكم زينة يا توانسة |
توضيح :
#رفع_السر_البنكي موش معناها الي عندو فلوس في البانكا و الا في البوسطة باش يخلص عليهم.... لا...
هاي الوضعية بالضبط :
السر البنكي هو اولا، حق البنوك أنها ترفض تقديم معلومات و كشوف حسابات حرفاءها للإدارة التونسية (جباية، شرطة، الي يستحقو المعلومة لمقاومة التهرب أو الاجرام) إلا بأمر قضائي...
لما مراقبي الجباية يقومو بالتدقيق في وضعية شخص ما أو شركة ما، أهم معلومة يستحقوها هي قداش دخلولو فلوس في ال5 سنين الأخيرة... باش يقارنوهم بتصاريحو السابقة، و يشوفوه يا ترى صرح بهاك المداخيل الكل و خلص عليهم اللازم من ضرائب أو لا... حاليا، مراقبي الجباية، ما ينجموش يعرفو حسابات الشخص المراقب إلا بأمر قضائي، و للحصول على هاك الامر، لازم مرّاجة بداية أدلة لإقناع القاضي انو فما شك كبير كونو الشخص أو الشركة المراقَبة ما قدموش كل حساباتهم البنكية أو شك كبير انو الشخص أو الشركة المراقَبة ما صرحوش بكل الفلوس الي دخلوها في ال5 سنين الي فاتو... لما يرفع السر البنكي عن أعوان الرقابة الجبائية، يصبح من حقهم انهم بمجرد مراسلة من إدارة الرقابة الجبائية للبنوك التونسية، باش تأخذ كل حسابات الشخص المراقَب، و المعاملات الي فيهم خلال 5 سنوات الي فاتو...
محاولة رفع حكاية السر البنكي هي حاجة يطالبو بيها الناس الكل الي يفضحو و يقاومو في التهرب الجبائي، توا قريب 10 سنين، و كل عام الحكاية توصل مجلس النواب و تموت غادي.. و السنا للمرة ندرا قداش فما أمل...
فما اكيد مخاوف انو ناس تجبد فلوسها من البنوك و تزيد تنقص السيولة في القطاع القانوني في اتجاه الاقتصاد الموازي.... لكن و مبعد؟؟؟ يقعدو يتهربو؟ لاااا، ثمن باش ندفعوه العام الجاي، لكن مع القوانين الي تمنع التعامل بالكاش أكثر من 5 آلاف دينار، مع ريسك الاحتفاظ بالكاش خارج البنك، مصيرهم يرجعو و يقبلوا بقوانين البلاد... |
اوبّاااااا.... يوسف شد الثنية الصحيحة، بعد مداهمات مخازن المليارات تهريب البارح في العاصمة، و تركيز الشرطة الجبائية، هذا قرار ثوري اخر... إنشاء الله برك ما تتقلبش المشامية في مجلس النواب :(
و كيما عمناول، باش نشوفو الإجراءات الهادفة لمقاومة التهرب في مشروع قانون المالية متاع الحكومة، و باش نشوفو شنوا الي باش يتعدى منها في مجلس النواب و شنوا الي لا، و خاصة شكونهم النواب الي رفضوا هالاجراءات |
صباح النور بلادي،
تعرفو علاه المهن الحرة مرعوبة من حاجة اسمها TVA؟ لسبب بسيط، الي يصبح خاضع للTVA يولي مجبر على مسك محاسبةحقيقية و مسك فاتورات مرقمة و دقيقة، و هذا سلاح فتّاك في يد المراقبين الجبائيين لما يعملو تدقيق لوضعية حد باش يعرفو حقيقة مداخيلو...
الTVA هي في الواقع ما تهمش المهنيين و ما يتحملوهاش، الوحيد الي يدفعها هو المستهلك الأخير لأي سلعة أو خدمة... لما مهني أو شركة ينطبق عليه العمل بالTVA فكل مليم يقبضو من الحريف فيه TVA، و كيف كيف هاك المهني و الا الشركة، لما يشريو أي حاجة من غيرهم يدفعو الTVA في وسط السوم الي شراو بيه، و لما هاك المهني أو الشركة يمشيو يعملو التصريح الشهري للقباضة، فهم في الواقع ما يدفعوش الTVA الي يقبضوها من المواطن كاملة، لا لا يدفعو للقباضة، الفارق بين الTVA الي قبضوها من المواطن، و الTVA الي دفعوها هوما كي عملو أي مشتريات في الشهر هذاكا، يعني عملية بيضاء بالنسبة ليهم....
الإشكالية بالنسبة ليهم تتلخص في زوز حوايج :
* أولا كيما قلنا لفوق، الخاضعين لمنظومة الTVA لازمهم يمسكو محاسبة حقيقية و يعطيو فواتير مرقمة لحرفاءهم
* فما بااارشة مهنيين، و رغم أنهم خاضعين لمنظومة الTVA فإنهم في الواقع يمشيو كل شهر يخلصو كل الTVA الي يقولو انهم قبضوها الشهر هذاكا من حرفاءهم، و ما يتمتعوش بطرح الTVA الي هوما دفعوها لغيرهم لما عملو مشترياتهم... و هذا خيار راهو، خاطر للتمتع بطرح الTVA، لازم فوق الفاتورات المرقمة، يكون عندك محاسبة حقيقية فيها كل مليم مدخول و مصروف، و هذي تعتبر ورطة بالنسبة لبعض المتهربين من الضريبة الاخرى الأهم و هي الضريبة على الدخل... لذا تلقاهم يحملو يخلصو تفتوفة TVA يقولو رانا قبضناها من حرفاءنا كل شهر، و ما يتمتعو بطرح حتى مليم TVA من الي دفعوها هوما لما عملو أي نوع من المشتريات، يحملو الوضعية هذي و ما يدخلوش تحت سقف المحاسبة الحقيقية الي تنجم تخرج حقيقة مداخيلهم و حقيقة الضريبة الواجبة عليهم من هاك المداخيل....
الكلام الفوق يحكي على المتهربين من الجباية، و ما عندو حتى هدف تجميعي، في كل مهنة فما الشريف و المتهرب
نهاركم زين يا توانسة... |
عاد و في إطار الوحدة الوطنية و باش نطمن صديقنا الي اليوم في ميدي شو قال انو المحاسبة تتكلف غالية على أصحاب المهن الحرة، حبيت نقلو انو في تونس مئات مكاتب المحاسبين الي يخدمو في المحاسبة للشركات الصغيرة ب50 دينار في الشهر كان خلات و انو بالنسبة مكتب محامي أو طبيب فيه 3 عمليات محاسبية في النهار كان خلات، فإنو سعر مسك المحاسبة متاعو باش يكون اقل، خاطرها عملية ما تاخوش أكثر من ساعتين خدمة في الشهر... اخيرا و ديما في اطار الوحدة الوطنية، حبيت نقلو انو المحاسبة الي باش تخلص عليها 600 دينار في العام، باش تسمحلك تسترجع مئات الدينارات الي تخلص فيها TVA حاليا خاطرك ما عندكش محاسبة حقيقية تسمحلك باسترجاعها |
حمدوالله، الوحدة الوطنية تتجلى في ابهى مظاهرها، اجتماع كل مكونات الشعب التونسي على كلمة واحدة موحدة "الرفض" :
* اتحاد الشغل رافضين، موش التنقيص في شهاري موظفي الوزارات و الادارات... لا لا، رافضين تأجيل الزيادات متاع 2017 و 2018 لعام 2019، و يحبو الزيادة في 2017 و الزيادة في 2018 و زيادة في 2019
* أصحاب المهن الحرة طبة و محامين و صيادلة و غيرهم رافضين أي إجراء شكلي يسمح لقباضة الشعب التونسي أنها يكون عندها مجرد بداية طريقة للتثبت من حقيقة مداخيلهم...
* إتحاد الأعراف عندو شروط (يعني محسوب رفض) للقبول بزيادة الضريبة على أرباح الشركات من 25% إلى 32.5%
* عائلات المهربين و المتمعشين معاهم رافضين انو أولادهم يتوقفو
* أصحاب المطاعم و المقاهي رفضوا ديجا من عمناول انهم يستعملو caisse enregistreuse تنجم تخلي القباضة تعرف حقيقة مداخيلهم
* كل المهن متفقة على رفض رفع السر البنكي
* الغالبية الساحقة متاع الشعب التونسي تمشي أمورها بمعرفتها، و الغالبية الساحقة تطالب بمقاومة الفساد
* كل المهن تقدم نفس العذر : البداية بالباقين قبل النظر إليها
الحمد لله على وحدتنا
إضافة :
نسيت ما قلتش أننا أيضا و الحمدلله متوحدين في البكاء و الغعويل على حال البلاد الي شي ما ماشي فيها و متوحدين على نسيان انو باش الصحة و التعليم و الطرقات تتطور لازمنا فلوس، و متوحدين في البكاء و العويل على الديون الي غرقت فيهم البلاد و على الاستعمار القادم... الحاصل شعب واحد احد |
على ذمة آخر خبر، مداهمة مخازن تهريب كبرى بالعاصمة و حجز سجائر مهربة بقيمة أكثر من مليون دينار، و.... مواجهات مع المهربين الذين... لم يستسيغوا هذا الإجراء. .. و الوالي يؤكد : لا مجال للتراجع عن مقاومة كل مظاهر التهرب و الفساد...
هالوالي الجديد متاع تونس الي كان وزير عدل و قبلها والي اريانة، نقلو كلمتين برك : برا يرحم الاميمة الي جاباتك |
هيا ما عادش فيها... نداء لنقابة الصحافيين أو للمسؤولين عن المؤسسات الاعلامية: لو تراو انو التفسيرات المقدمة هوني، سهلة و مفيدة و تنفع، نتعهد اني نقدم للصحافيين حصص تكوين نظرية و تطبيقية في المبادئ الأساسية متاع الاقتصاد و المالية العمومية و الجباية... و العرض مجاني، ما حاجتي بحتى مقابل، فقط انو ماعاد حتى مهني أو نقابي او سياسي يعدي ميساج غالط |
اعادة
العمل يخلق ثروة، و الثروة تخلق مواطن شغل جديدة للبطالة، و العمل و خلق الثروة هو الي يوفر أكثر ضرائب و أداءات للدولة، الضرائب و الاداءات هي الي يصرف منها الشّعب التّونسي، على صحتو و قرايتو و امنو و غيرهم... أوّلا الخدمة و ثانيا خلاص الضّرائب الواجبة علينا...
لبعض رجال الأعمال الي يخدمو في مخاخهم عالفيسك، باش ما يخلصوش الواجب عليهم، نقول : انتوما تسرقو في ارواحكم بالنهاية، لأن انهيار تونس هو نهاية تمتعكم بما انتم فيه، و تهناو، ما عندكم وين تمشيو و تفرحو، حتى لو خليتو أهل البلاء في بلاهم، باش تعيشو كلاب في بلاد الناس، و باش تعيشو مع حقيقتكم الي تعرفوها : انتم من أسباب خراب بلادكم، انتم خونة و باش تعيشو خونة و تموتو خونة...
لبعض أصحاب المهن الحرة الي يخبّيو في حقيقة مداخيلهم و يخلصوا في تفاهات للفيسك، و يقبضوا ايسباس، و يعيشوا في مستوى بعيد على حقيقة مستواهم، لو يدفعوا الواجب عليهم للعيش من خيرات هذا الشعب، انتوما تسرقوا في ارواحكم بالنهاية، لأن نهاية تونس هو نهاية عيشكم الرغد، و ما عندكم فين هاربين، الأغلبية الساحقة منكم، باش تعيش في الفوضى و الخراب معاتا، و الي باش يصير على بو و خو و أخت و ولد و أم التونسي باش يصير على اهلكم و عليكم ، مع يقينكم، أنكم من أسباب خراب بلادكم، لأنكم سرقتوا التوانسة، و عشتوا بيناتنا، و تمتعتوا بعرقنا الي قراكم و وفرلكم كياسات و امن و إدارات و صحة عمومية، و خاصة، انتوما سراق، ما فماش كلمة أخرى لوصفكم غير أنكم سراق، و خونة زادا، اكيد خونة
للتاجر، الي يخدم في مخو، و يشوف في روحو مهف، يتعدى بين القطرة و القطرة، و بالطبيعة يشوف في روحو معلم كي يسرق الفيسك، تجارتكم مصيرها الكساد عندما يحل الخراب، حياتكم مصيرها الخراب عندما تنهار هذه الدولة، انتوما ناس تعيشوا بيناتنا، تتمتعوا بخيراتنا و امننا و تسرقوا فينا، انتوما عايشين في خير خاطركم في بلاد اسمها تونس، فيها دولة و إدارة و صحة و تعليم و امن و جيش، مهما كان مستواهم، هوما موجودين على قدر ما نجمنا نعملوا، و انتوما تتمتعوا بيهم، انتوما سراق، ما فماش كلمة أخرى غير أنكم سراق، و خونة زادا، اكيد خونة...
المواطن، الي يقبض كراء دارو و ما يخلص حتى فرنك ضرائب، الي يبيع دارو و الا كرهبتو و ما يخلص حتى فرنك ضرائب، الي يشري سلعة مهربة خاطرها ارخص، و يعبي ايصونص ليبيا و الجزائر خاطرهم ارخص، و يدفع رشوة باش يقضي امورو، تخديم المخ هايل و تعدي بيه في امورك؟ أي و الفلوس الي مشات لجيب المهربين و انت تمتعت بيها نهارين و ضاعت عالميزانية، منين باش نجيبوها حسب رايك؟ ماهي زيادة في أسعار السلع المدعمة و الكهرباء و الماء و غيرهم؟ ماهو سبيطارات في حالة مزرية، و تعليم تاعب لصغارك و غياب الأمن و الجيش المدربين و المجهزين لحمايتك... و بالنهاية مزيد من الفقر و الحقد، الي يخلق مجرمة و أرهابيين...
للثورجوت، الي يعشق الكلام الفضفاض، و الشعارات حول الإصلاح الفوري لكل شي لتصبح تونس كسويسرا في ثواني، لهالدرجة بلغ بيكم الغباء و الانسلاخ على الواقع؟ يعني عميتوا على الخراب الداهم على بلادكم ؟ ما تعرفوش مبدأ الأولويات؟ ما تعرفوش انو اتهام الجميع بالفساد هو بالنهاية تدمير لكل شي يمكن اصلاحه؟ ماذا ستصلحون حين ينتهي تاريخ هذه الأرض كوطن اسمه تونس و بداية تاريخ أرض الخراب ؟
أخيرا للشباب، الي يفكر بمنطق "ما عندي ما نخسر"، والله نأكدلكم أنكم لمّا تكتشفو أنّو خسارة أبسط مقومات الحياة لاهلكم و احبتكم، هي أعظم الخسائر، الشباب هو شعور بالقوة، لا شيئ غير القوة، لكنه شعور زائف لا ندرك تفاهته إلا بمرور الزمن،
للشرفاء من هذا الشعب سواء رجال أعمال أو أصحاب مهن حرة أو تجار أو مواطنين أو غيرهم، إياكم و ثقافة "هوكا الناس الكل تسرق" إياكم و ثقافة "الحوتة خامرة من راسها" إياكم و ثقافة الثورجوت الحمقى الذين لا يرو في هذه الدولة إلا عيوبها، العيوب موجودة و كثيرة، لكن لإصلاحها يجب أولا الحفاظ على هذا الوطن، و الحفاظ على بلادنا يبدأ بالاخلاص في العمل مهما كانت العيوب الآنية... كل واحد فينا يبدأ بروحو، و الخونة مصيرهم مزبلة التاريخ |
صباح النور، فقط للدعابة، ميساج جانا اينبوكس:
"علاش ميزانية تونس ما نلعبوش بيها ورقة بلانات !! يا نولو كي كندا يا نولو كيف الصومال"
😃 |
فيما يتعلق بتدوينة النائبة صابرين القوبنطيني حول تسجيل خسائر ب120 مليون دولار بسبب سوء تغطية مخاطر الصرف عند تسديد أقساط قروض في الشهرين الأخيرين (حسب ماهو مكتوب في حائط السيدة النائبة)....
في البداية، نوضح انو لو فعلا فما عملية تغطية لخسائر الصرف، معناها، البنك المركزي، يتفق مسبقا مع مؤسسة عالمية، على سعر صرف محدد باش يخلص بيه وقت يجي تاريخ الخلاص، مهما يكون سعر الصرف نهارتها، بالطبيعة، العملية هذي اتّم بمقابل عمولة تتعطى للمؤسسة الي تقوم بالتغطية، و نأكدلكم انو العمولة هذي، تتحسب بطريقة رياضية بحتة و بفورميل معروفة لكل المشتغلين في قاعات الصرف في العالم، و عموما الفرق بين سعر الصرف المحدد مسبقا، و سعر الصرف الحقيقي نهار الخلاص، ما يكونش مختلف برشا سواء لصالح البنك المركزي الي عمل التغطية، و إلا المؤسسة الي تحملت مخاطرة التغطية هذي... و ما يصير فرق كبير، إلا في حال حدوث كارثة كبيرة على أسعار الصرف، بين تاريخ الاتفاق و تاريخ الخلاص...
هذا نظريا، نتعداو توا لموضوع الساعة:
1 ) لا نملك أي معلومة عن الموضوع و تفاصيله لذا سنكتفي بإبداء رأينا بكل حذر في ال 2)
2) احنا مطالبين عام 2016 بخلاص 2217 مليون دينار بين أصل و فوائد دين خارجي، يعني حوالي 1100 مليون دولار... باهي، نبداو ببعض المعلومات الساعة : السيدة النائبة تحكي على مشكل صار في الشهرين الأخيرين.... يعني في أوت و سبتمبر الي فاتو... هذا من جيهة.. من الجهة الاخرى، احنا، و حسب تقرير تنفيذ ميزانية 2016 إلى حدود جويلية 2016، ديجا خلصنا ديون خارجية ب 1250 مليون دينار،أي حوالي 600 مليون دولار.... اش معناها هذا؟ معناها احنا بداية من أوت الي فات، كان فاضللنا 500 مليون دولار لازمنا نخلصوهم من أوت حتى لديسمبر 2016...
هيا سيدي نفرضو ( و لو انو صعيب) أننا خلصناهم الكل في أوت و سبتمبر الي فاتو، يعني في الشهرين الي تحكي عليهم النائبة.... هذا معناه، انو على عملية خلاص ب 500 مليون دولار، سجّلنا خسارة ب120 مليون دولار... يعني حوالي 25% خسارة ناتجة عن سوء تقدير لتطور أسعار الصرف بين المتفق عليه و بين السعر نهار الخلاص.... هوني لازمنا نعرف انو بين أكتوبر 2015 و أكتوبر 2016، الدينار ما طاح كان ب8.7% مقابل الدولار... و هذي نسبة بعيدة برشا على ال25%، يعني لو فعلا صارت خسارة، فما هياش خسارة ناتجة عن تطور السوق،
برا نقولو صارت غلطة، عموما، و نعاود، عموما و المتعارف عليه بين المتعاملين في أسواق الصرف في تونس و في العالم، انو لما يصير فارق فادح في التقديرات بين الناس إلي تتعامل في الصرف، و لما ما يكونش فما سبب اقتصادي يبرر هالفارق، تُظهر بوضوح انو الحكاية غلطة، و في الحالة هذي، المعمول ببه عموما، هو انو المتعاملين في الصرف ما يشمتوش في بعضهم، و يصير تصليح الخطأ...
خلاصة رأينا: بالنظر :
*لفداحة المبلغ الي تحكي عليه السيدة النائبة،
*و لقصر المدة الي قالت انو الخسارة صارت فيها،
*و لحصرها للخسارة في موضوع تغطية الصرف بالذات
نتصورو انو فما سوء فهم من السيدة النائبة، او على الاقل صعب جدا تكون الحكاية كيما قالتها السيدة النائبة... لكن لازمكم تقراو ال 3 )
3 ) نعاود نأكد، انو كلامنا لفوق هو مجرد تخمينات و فرضيات، تنجم اتطيح في الماء لو تُظهر تفاصيل جديدة، على خاطر ما عندنا حتى فكرة على تفاصيل الموضوع، و قلناه فقط استجابة لطلبات الاوخيان لتقديم بداية تفسير للزوبعة الي يبدو أنها باش تصير... |
توضيح لرفع الالتباس :
في بلاغات الاتحاد العام التونسي للشغل حول رفض فكرة تأجيل الزيادات إلى سنة 2019، فما برشا كلام عن انو الأجراء ما عندهمش باش يضحيو، و الطبقة الوسطى تعبت و موش معقول تهز الحمل هي، و القدرة الشرائية للمواطن التونسي تضررت و موش معقول نزيدو نضروها... كلام حلو في المطلق.. لكنو يستحق توضيح هام
الزيادات هذي ما تهمش كل أجراء الشعب التونسي و لا كل الطبقة الوسطى كيما تحب تصورلنا بلاغات الاتحاد و تصريحات السادة أعضاء المكتب التنفيذي، لا لا، الزيادات هذي ما تهم إلا موظفي الوزارات و الدواوين متاع القطاع العام (و نأكّد انو الموضوع ما يهمش عمال و موظفي شركات القطاع العام كيما البوسطة و الستاغ و الصوناد و غيرهم من الشركات العمومية)، يعني الناس إلي يخلّص فيهم الشعب التونسي من ميزانيتو السنوية، يعني من فلوس الضرائب الي يدفعوهم التوانسة مواطنين و شركات للقباضة...
و الكلام هذا، يولي ملموس أكثر لما نعرفو انو في تونس فما 3 ملاين و 400 الف شخص يخدم، منهم 600 الف فقط موظفين في الوزارات و الدواوين متاع القطاع العام، و هوما فقط الي يهمهم موضوع الزيادات هذي، يعني كي تبدا الحكاية ما تهم كان 17% من الناس إلي يخدمو في البلاد هذي، لذا يُصبح الحديث عن تضرر أجراء الشعب التونسي و الطبقة المتوسطة من حكاية التأجيل، مجرد تعويم للحقيقة و تغليط للرأي العام...
فكرة الزيادة للموظفين، و الزيادة لأي عامل ما تنجم كان تفرح أي انسان، و بالنسبة لل17% من اليد العاملة التونسية الي يخدمو في الوزارات و الدواوين، معدل الأجر الشهري الخام متاعهم ارتفع عام 2011 ب5.9% و عام 2012 ب5.1% و عام 2013 ب8.7% و عام 2014 ب4.2% (عام 2015 ما عنديش الرقم)... قلنا انو بمنطق الانسانية فكرة الزيادة لأي عامل ما تنجم إلا تفرح أي بشر، لكن يبقى للشعب التونسي تقييم مردودية ادارتو و مدى استحقاق موظفيها للزيادة مقارنة بمستوى خدمتهم ليه لما يقصدهم، الزيادة و الاجور، الي نذكروا يدفعها الشعب التونسي من ميزانيتو...
الكلام هذا، موش مساندة للحكومة في تمشيها القاضي بتأجيل زيادة موظفي الوزارات و الدواوين، هو فقط ملحوظة باش الرأي العام ما يغترش ببلاغات اتحاد الشغل الي تقدم في الموضوع على أساس يهم العمال الكل و الشعب الكل، بينما هو في الواقع ما يهم إلا 17% من عدد الناس إلي تخدم في تونس... يعني التوانسة مكفيهم التعويم الي يصير في بلاغات الاحزاب، موش لازم نزيدوهم تعويم و تغليط في بلاغات المنظمات الوطنية
أما بالنسبة للموضوع المبدئي متاع سياسة شد الأحزمة لمواجهة إفلاس 2017، فماذا بيها الحكومة إضافة لتأجيل زيادات موظفي الوزارات و الدواوين و إضافة لفرض ضريبة إضافية ب7.5% على الشركات، ماذا بيها زادا تعمل طلة على تقارير دائرة الحسابات و تلم الديون الديوانية الي ما تلمتش رغم انو صادرة فيها أحكام نهائية ( اهبطو شوية في الصفحة باش تلقاو الموضوع)، و تبيع هاك الأملاك المرهونة عند الstb باش تسترجع جزء من الديون غير المسددة لهذا البنك العمومي، و ترفع السر البنكي لكشف المتهربين من الضرائب، و تكثر من المراقبين الجبائيين و الديوانيين، و تفرض إجراءات قانون المالية متاع عمناول على الصيادلة و الأطباء و غيرهم من المهن الحرة، و تفرض الكاسة الي بالتيكي على كل القهاوي و المطاعم، و تقوي في ميزانية هيئة مكافحة الفساد....
اامصادر : كل الأرقام و النسب مأخوذة من آخر تقرير للمعهد الوطني للإحصاء حول الوظيفة العمومية |
صباح الخير
في تونس، كلما مجموعة افراد أو قرية أو جيهة أو نقابة قطاع عام، يعملو مشكل كبير بسبب طلبات معينة (بجاه ربي افهموني راني هوني ما نحكيش على مشروعية المطالب أو لا، و الي ما يعرفش الصفحة، يهبط يلوج على مقال التفاوت الجهوي باش يفهم انو الأمر هذا فضحناه بالارقام)، المفيد تصير فترة مد و جزر تنتهي ب"مفاوضات" و اتفاق مع الحكومة... الاتفاقات هذي صحيح تهم هاك المجموعة متاع الأفراد أو هاك الجهة، لكن، لكنها اتفاقات يتم تحمل كلفتها على ميزانية الشعب التونسي بكلو أو على ثروات البلاد، يعني الاتفاقات تتدفع من فلوسنا الي يدفعوها المواطنين و الشركات للقباضات في شكل ضرائب، و إلا تهم ثروات البلاد الي من المفروض يتمتع بيها الشعب التونسي بكلو بالتساوي.... الغريب، انو حتى اتفاق من النوع هذا، و الي صاروا كثير بعد الثورة، ما تم نشر فحواه للشعب التونسي الي باش يتحمل تكلفتو... يعني قطّوس في شكارة، و العملية هذي، منّعت وقتيا الحكومات المتعاقبة بعد الثورة، لكن بقاءها في السر، خلاها تتعدى رغم أنها في عديد الحالات اتفاقات فيها ذبح و تجني على 11 مليون تونسي لصالح جهة أو نقابة أو مجموعة افراد، و بالطبيعة الشعب التونسي، ما يفيق بحجم الخنار، إلا بعد مدة طويلة...
اقراو الإعادة التالية لمقال هبطناه نهار 21 فيفري الي فات باش تفهموني:
تقديرات بحوالي 43 مليار في مهب الريح
عمال الحضائر
الرّاي العام، في الاعلام، و في مواقع شبكات التواصل الاجتماعي، ركّز إهتمامو في الفترة الأخيرة، على تقرير غلق ميزانية 2013، و الي أصدراتو دائرة المحاسبات مؤخّرا... التقرير هذا، فيه برشا ملاحظات إجرائية، و نعاود، إجرائية، يعني من نوع، الفلوس هذي تتقيّد في الجهة الأخرى، و الوثائق هذي جات امّخّر، و لازم نثبتو في التقديرات، و انّقصو في المديونيّة، و نقتصدو في النّفقات.... و حتى الزّوبعة حول "الإختفاء المزعوم"، لل870 مليار المتبقية من فلوس خوصصة اتصالات تونس، كنّا بيّنّا الجمعة الي فاتت بالدّليل، انها كلام فارغ و تخضريط ناتج أساسا، على عدم فهم النّاس الي أثارت الموضوع، لكلام خبراء دائرة المحاسابات...
لكن التقرير، الي لازم الاعلام و الرّاي العام يركّز عليه، ما هوّاش تقرير غلق ميزانيّة 2013، لاااا، فمّا تقرير آخر تنشر نهار 15 فيفري، و هو التقرير السنوي لمجمل اعمال خبراء دائرة المحاسبات عام 2014، و فيه نتائج مهمات الرقابة على مجموعة من الوزارات و مؤسسات الدّولة... و احنا الجمعة هذي، باش نحكيو على بعض النقاط الواردة في هذا التقرير، و اليوم باش نحكيو على نقطة تهمّ عمّال الحضائر...
دائرة المحاسابات، قالت أنّو كثرة الوزارات والإدارات المسؤولة على عملة الحضائر، خلقت فوضى في تقدير عددهم، و في خلاصاتهم، و لذا، قامت الدّائرة بمراسلة كلّ إدارة وحدها، و خذات القائمات الي تدور بين الوزارات، و قارنت بيناتهم، و قامت بالتثبّت من خلاصات عملة الحضائر في أشهر أوت و ديسمبر 2012، و شهر ديسمبر 2013...
هاو آش لقات بعد التثبت:
4066 شخص خلصو على أساس عملة حضائر، و هوما في الواقع عندهم ارقام انخراط في CNSS و في CNRPS، و عروفاتهم قاعدين يصبو عليهم، بمعنى انهم فعليّا يخدموا في خدم أخرى، و يخلصوا عليها.... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 7 مليارات و 145 مليون شهاري على أساس عمال حضائر، بمعدّل 580 دينار شهريّا تقريبا لكل واحد فيهم...
مازال
فمّا زادا 2249 شخص، خلصو على أساس عملة حضائر، و هوما في الواقع، شدّو عندكم... موظفين عموميّين، يعني يخدموا في خدم قارة أخرى، و يخلصوا عليها من جيبي و جيبكم يا توانسة... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 4 مليارات و 147 مليون شهاري على أساس عمال حضائر، بمعدّل 615 دينار شهريّا تقريبا لكل واحد فيهم...
مازال
فمّا زادا 113 شخص، خلصو على أساس عملة حضائر، و هوما في الواقع، شدّو عندكم... retraités، يعني الضمات الاجتماعي يصبلهم في ريتراتهم كل شهر... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 210 ملاين شهاري على أساس عمال حضائر، بمعدّل 330 دينار شهريّا تقريبا لكل واحد فيهم...
نزيدكم؟؟؟ الحالات برشا لكن نختموا بمجموعة أخرى تجي نكتة...
فمّا زادا 520 شخص، خلصو على أساس عملة حضائر، و هوما في الواقع، شدّو عندكم... طلبة، مرسمين في الجامعة في 2013 و في 2014، و موش عجب يتمتعو بمنحة طالب من ميزانية الشعب التّونسي، في الثلاثة شهور الي ثبتت فيهم دائرة الحسابات، تلقى الجماعة هذي، قبضت 892 مليون شهاري على أساس عمال حضائر، بمعدّل 570 دينار شهريّا تقريبا لكل واحد فيهم...
الحاصل ماغير ما نطوّل عليكم، في ثلاثة شهور تثبيت لأجور عملة الحضائر، دائرة المحاسبات، تلقى 14 مليار و 279 مليون، مشات شهاري لناس لا علاقة بعمال الحضائر... يعني كان نضربو في 4 و نشوفو على عام، نلقاو 43 مليار، خرجت من جيوب التوانسة الي تخدم و تخلص في ضرائبها، و مشات لناس ما تستحقش، و حكوماتنا الموقرة، كل مرة تجبن أمام ضغط مجموعة، و تصحح معاهم اتفاقات كارثية... 43 مليار... كانت تنجم تمشي لناس موش لاقية تاكل، كانت تنجم تمشي لتحسين سبيطار، كانت تنجّم تمشي لنقل تلامذة... لكن لا، فمّا ناس قررت تسرقهم... و كيما الي ما يخلصش الضرائب الي عليه سارق، و الي يأخذ في صفقات عمومية بالرشوة سارق، كيما الناس هذي، سرّاق، لا فرق بينهم...
الحاصل، مادام فحوى هالاتفاقات ما يخرجش للرأي العام، مادام باش نشوفو خنار متواصل
نهاركم زين يا توانسة |
بعد ستاتي بتروفاك جاني جندي اينبوكس أعطاني درس و حشمني على روحي، قالي ما معناه : انو البلاد هذي ما تستحقش رجال يأيّسو منها، البلاد حاجتها برجالها ياقفو و يصمدو لآخر حتى النصر و حتى تاقف على ساقيها.... و أيضا انو السبب الوحيد في أي هزيمة هو اليأس من الانتصار... قالي احنا واقفين في الجبل و الصحراء، و ما نخافوش من الارهاب، لكن ما نحبوش الشعب في ظهرنا يأيّس... الحاصل درس حمّرلي بيه وذنيّا...
لحظة غضب و إحباط خلاتني نقول كلام قاسي على مستقبل بلادي... لكن الواقع الوحيد، هو انو الأغلبية واعية بالصعوبة، و الأغلبية هذيكا بإذن الله توقف البلاد على ساقيها مهما كان حجم المشاكل و المصايب...
آسف صديقي الجندي، نوعدك انا كمواطن بسيط مانيش باش نأيّس، و باش نخدم بكل طاقتي لأجل بلادي... |
بتروفاك تخرج من تونس بسبب 280 شخص (مانيش اناقش في مشروعية مطالبهم)...
الانغليز خباث برشا في الأمور هذي، هددوا بالخروج قرابة 7 مرات و كل مرة بالطبيعة، يسجلوا تنبيههم على الدولة التونسية، الآن و بعد قرار الخروج، مانيش باش نحكي على الاف مواطن الشغل المباشرة و الغير مباشرة الي ضاعو من قرقنة، و لا الاموال الي كانوا يترصدو للتنمية الاجتماعية في قرقنة من طرف الشركة هذي (أيا كانت طريقة صرفهم، هذا موضوع ما عنديش عليه فكرة) ... هذا حكاية فارغة، ما سيقع هو انه سيتم التوجه رأسا إلى المحاكم الدولية لمطالبة تونس بتعويضات خيالية، و نوعدكم أن الحكم سيكون قاسي جدا لدرجة القدرة على تبريك البلاد، لأن قوة الشركات العالمية هذي، يكمن أيضا في إدارات قانونية عملاقة تقرأ حساب تفصيل التفصيل، يعني باش نخسرو، و باش نخسرو بمبالغ مهولة على بلاد موش لاقية شكون يسلفها اصلا... و تونس ما عندهاش حل إلا تخلّص، و إلا يتم تعطيل كل تعاملات شركات و بنوك و حكومة تونس مع الخارج... مازال عاد... تونس ما تمثل شي في رقم المعاملات السنوي لبتروفاك (قريب 2%) لكن خبر خروج بتروفاك من تونس سيكون خبرا مزلزلا لصورة تونس الاقتصادية.. الي يعرف بلومبارغ يشوف الخبر غدوا، و هكا نمضمضو من الاستثمار الخارجي نهائيا... و هاكا قانون الاستثمار الجديد؛ و المؤتمر العالمي للاستثمار في تونس الي كنا باش انظموه في نوفمبر، يصبحوا مجرد نكتة... و هاك جماعة الاستثمار الخاص الوطني، نقلهم زادا للأسف نمضمضو، احنا اقتصاد حاجياتو المالية أعظم بكثير من السيولة الي فيه، و هاك جماعة الاستثمار العمومي نقلهم نمضمضو زادا، خاطر الدولة ما هياش قادرة تخلص شهاري خدامتها الحاليين، يا ما بالك باش تزيد.... و نزيدكم اخيرا، انو تونس من أصعب الدول في عقود الطاقة و نسبة 50% أو أكثر الي فارضتها على شركات النفط و الغاز، هي من أكبر النسب في العالم، توا، بعد المهزلة هذي، صدقوني ماعادش باش نحلمو بيها حتى لو لقينا معوض
الحاصل هذي عودة خاطفة، و الحكايات هذي هي سبب غيابي.. حاسس بالقهر و الإحباط على بلادي من تصرفات شعبها، و ما عاد عيني في شي... الله يقدر الخير :'( |
كل سنة و انتم بالف خير... كل سنة و تونس بالف خير، كل سنة و والدي و ابناء كل جندي و امني شهيد، تاج على رؤوس الوطن، كل سنة و كل جندي و أمني مرابط للحماية بالف خير، كل سنة و كل من يعمل يوم العيد بعيدا عن أهله بالف خير... تونس رغم كل شيء لاباس، ديما لاباس و غدوا خير بإذن الله... عامكم مبروك |
السلام عليكم
بوادر اتفاق مع اكسبراس اف ام هذا الموسم... نعلمكم وقت الي تتكرّس الحكاية نهائيا
ليلتكم زينة |
السّلام عليكم يا توانسة
بعد طلب من اغلبية من الاوخيّان، قرّرنا نسبقو موضوع تغيير العملة على موضوع البنوك...
هات نبداو بمقدّمة السّاعة، و المقدّمة باش نحكيو فيها عالبنوك ... في نظام اقتصادي و نقدي متوازن، تمويل الاقتصاد و الدّولة من طرف البنوك ما يطرحش مشكل، فمّا ناس و شركات عندهم فلوس، يمشيو يحطّوهم في البنوك (وهذي تتسمّى الودائع البنكيّة)، و البنوك تستعمل هاك الودائع (مع اعتبار نسب و تقديرات رقابة و حيطة صارمة و مع اتباع قواعد تقنية معيّنة) و تلعب دور الوسيط، و تعطي قروضات للنّاس و الشركات الي مستحقّة الفلوس هذيكا... البنوك، في كلّ نهار، عندها مؤشّرات قانونيّة لازمها تحترمهم، بين حجم الموارد الي عندها (ودائع حرفاءها، و أموال البنك الذّاتيّة و قروضاتها اذا متسلفة من بنوك أخرى) و بين حجم استعمالاتها (القروضات الي تعطيهم لحرفاءها)... و أحيانا لمّا البنك يعطي قروضات برشا تفوق النسب المسموح ليه بيها اذا نغزرو لمواردو، يلجأ للبنك المركزي، و يتسلّف منّو على نهار و جمعة و 3 شهور ساعات...
باهي هذا السّاس... شنوّا الي صار في تونس؟
في تونس، الاقتصاد الموازي كبر بشكل مهول بعد الثّورة، و الي يقول اقتصاد موازي، يقول كاش، و شكارة فلوس، و خدمة في النوار، و المواطنين (و حتى الشّركات ساعات) الي يجبدو فلوس من البانكا و يستهلكو بيهم في الاقتصاد الموازي، هاك الفْلَيْسَات تقعد اتدور لبرّا من المنظومة البنكيّة، و ماعاش ترجع للبنوك، خاطر جماعة الكونترا بجميع انواعهم، ما يتعاملوش مع البنوك، و السبب بكلّ بساطة، هو انّو التّعامل مع البانكا يخلّي أثر، أثر تنجّم اتّبعو القباضة، و الدّيوانة، و الشّرطة... الحاصل، في بلادنا الفرنك الي يخرج من المنظومة البنكيّة ما عادش يرجعلها....
آي و يقول القايل فينو المشكل؟
المشكل هو الي تحدّثنا عليه في المقدمة، البنوك، باش تنجّم تعطي قروض:
• للنّاس باش يستهلكو و يشريو ديار و كراهب،
• و الّا للشّركات باش يدورو ستوط سلعتهم و الا يعملو استثمارات جديدة،
• و الّا للدّولة باش تخلّص جيش الموظّفين متاع القطاع العام و الّا باش تستثمر في البنية التّحتيّة...
باش البنوك تنجّم تعطي قروضات تحرّك دولاب النّاس الكلّ و تتخلق ثروة اقتصاديّة، لازمها السّاعة يكون عندها موارد، و قلنا لفوق، انّو اهمّ مورد من موارد البنوك، هي ودائع الحرفاء، لمّا الفلوس تخرج من البنوك و تمشي في استهلاك منتوجات الاقتصاد الموازي، ما عادش ترجع للبنوك، و لمّا الفلوس ماعادش ترجع للبنوك، البنوك ماعادش عندها منين تسلّف، و هذا ما يُسمّى "شحّ السّيولة" الي اكيد راكم سمعتوها أحيانا في بعض وسائل الإعلام، و هوني فمّا زوز خيارات:
• تبطّل ما عاد تعطي قروضات الّا في حدود الموارد الي عندها، و الي أساسها ودائع الحرفاء كيما قلنا،
• و الّا تمشي تتسلّف من عند البنك المركزي... و بالطبيعة البانكا كي باش تمشي تتسلّف فلوس من عند البنك المركزي بأنتيريس معيّن، لمّا تعاود تسلّف هاك الفلوس للنّاس و الشركات و الدّولة، باش تسلّفهم بأنتيريس اكثر شويّة باش تربح، خاطر البنوك ماهي الّا شركات كي غيرها و ما تخدمش على رحمة الوالدين...
بالطبيعة، توقّف البنوك عن إعطاء القروض و تمويل الاقتصاد الوطني، هو خيار انتحاري للبلاد، و حدّ ما يقبل يمشي فيه، و آليّا البنوك ولّات تتّجه للبنك المركزي تتسلّف منّو، باش هي بيدها، تنجّم تسلّف العباد و الشّركات و الدّولة.... و هوني مربط الفرس... لمّا نشوف حجم لجوء البنوك التّونسيّة للبنك المركزي، قبل و بعد الثّورة، نستنتجو، حجم شحّ السّيولة الي وصلاتو تونس بسبب هروب الأموال للإقتصاد الموازي... نعطيكم مثال بالأرقام باش تفهموني: معدّل المبالغ الي يسالها البنك المركزي يوميّا للبنوك (يعني في نهار معيّن، البنك المركزي يسال البنوك كذا دينار، بانكا تخلّص و بانكا تعاود تتسلّف، من غدوا يولّي يحب من البنوك كذا، شدّينا عملنا معدّل على ايّام العام كامل) عام 2010 كان في حدود 229 مليار يوميّا، المعدّل هذا طلع لـ 2678 مليار عام 2011، المدّل هذا طلع لـ 4300 مليار عام 2013، المعدّل هذا طلع لـ 5122 مليار عام 2015، و من 1 جانفي حتّاش لـ 6 سبتمبر 2016، وصل معدّل الأموال الي مسلّفها البنك المركزي للبنوك التّونسيّة 6097 مليار... نعاود نأكّد انّو الموضوع موضوع سلف، و انّو السلف على فترات قصيرة جدّا بين نهار و 3 شهور، و نأكّد خاصّة انّو السبب في هالعمليّة، هو الاقتصاد الموازي، و انّو البنوك اذا ما تعملش هكّا ماعادش تنجّم تموّل الاقتصاد الوطني، و وقتها لا قدّر اللّه كلّ شي يبرك نهائيّا و تصبح كاسدة على النّاس الكل... و في حال تونس هالأيّام بالذّات، اكبر خطر هو عدم قدرة البنوك على تسليف الدّولة... خاطر الديون من برّا بدات تُصعب، و اصبحوا يقولولنا: ما نسلفوكمش فلوس قاعدين تفرقو فيهم شهاري على موظّفين شطرهم زايد، ما نسلفوكمش فلوس مادامكم ماكمش تعملو بيهم في بنية تحتيّة تنجّم تحرّك الاقتصاد و تخلق ثروة ترجعولنا منها فلوسنا في الأعوام الجايّة... آي عاد الحكومة ما كانتش من العاكسين، و ركحت تتسلّف من البنوك... تأكيدا لكلامي، عام 2016 مبرمجين في ميزانيّة الدّولة، باش نتسلفو 3594 مليار من الخارج، و 2000 مليار من البنوك التّونسية... لحدود جوان 2016، ما نجّمنا نتسلفو الّا 32% من المبلغ المبرمج نتسلفوه من الخارج، اما ديجا تسلّفنا 83% من هاك ال2000 مليار الي مبرمجين نتسلفوها من البنوك التّونسيّة...
باهي، علاش جات فكرة تغيير العملة أصلا؟؟؟
نقراو ساعات في بعض وسائل الإعلام، يقلّك الأموال الكبيرة متاع الاقتصاد الموازي، ستدخل لخزينة الدّولة.... لا اله الّا الله... منين جابوها الحكاية؟ الله اعلم... الهدف من العمليّة هو بكلّ بساطة، انّو لمّا نغيرو الأوراق الماليّة، النّاس الي تستعمل في الكاش مضطرّة تجي تبدّلهم في البانكا، و نأملو وقتها، انّو الي يجي للبانكا باش يبدّل فلوسو، يكمّل يحلّ حساب غادي و يخلّيهم في البانكا، و هكّا، نجبروهم انّهم يرجعو الفلوس الي في الاقتصاد الموازي، الى المنظومة البنكيّة... و لمّا الفلوس ترجع للمنظومة البنكيّة، تكثر موارد البنوك، و تسترجع قدرتها على تمويل النّاس و الشّركات، و خاصّة الدّولة، ماغير ما تمشي تتسلّف من البنك المركزي... و فمّا حاجة بالحقّ تستفاد منها ميزانيّة الدّولة، هي الأثر متاع الفلوس، لمّا يدخلو للبانكا، يخلّيو تراس، و المهرّب و الي يخدم في النوار، و الي يموّل في الإرهاب، يتشدّ بالكمشة من الدّيوانة و القباضة و الشّرطة...
أكهو؟ كان نعملوها فيها ايجابيّات برك؟؟؟
يبطى شويّة، اوّلا العمليّة هذي، موش بلاش، طبعان فلوس جديدة يتكلّف باااارشة، العمليّة هذي عملناها عام 2012 كان تتذكرو، ياسيدك نكلفت عالبنك المركزي 79 مليار و 800 مليون.... مازال، أحنا مانا نحبّو نرجعو الفلوس متاع الاقتصاد الموازي للمنظومة البنكيّة؟ و مانا قلنا، المؤشّر الي يقولنا ياترى الفلوس رجعت للمنظومة البنكيّة و الّا لا، هو حجم الأموال الي تضطرّ البنوك لإستلافها من البنك المركزي (يعني اذا يتسلفو برشا من البنك المركزي راهو مواردهم قليلة خاطر الفلوس تدور لبرّا من البنوك، و اذا يتسلفو اقل من البنك المركزي معناها الفلوس دخلت للمنظومة البنكيّة)... لو نشوفو حجم استلاف البنوك من البنك المركزي نهار 5 ديسمبر 2012 نلقاوه في حدود 5382 مليار... بالطبيعة آخر أجل لتبديل العملة وقتها كان نهار 31 جانفي 2013... لو نشوفو توّا حجم استلاف البنوك من البنك المركزي نهار 30 جانفي 2013 نلقاوه طاح الى 3422 مليار.... حاجة هائلة برشا... نجحت العمليّة اذا... لكن بالشويّة عاد... نهار 16 ديسمبر 2013، رجع حجم استلاف البنوك من البنك المركزي الى .... 5081 مليار... و نهار 6 سبتمبر الي فات وصل 7525 مليار.... يعني حكاية فشوش... يرجعو الفلوس للمنظومة البنكيّة شهَيْرات، يتبدلو بالفلوس الجدد، و مبعد يفصعوهم مرّة أخرى للإقتصاد الموازي و التهريب.... يعني ما عملنا شي... فمّا شكون يقلّك نعملو إجراءات موازية كإجبار النّاس الي عندها اكثر من 5 ملاين باش تبدّلهم انّها تحلّ حساب، أي و مبعد، يحلّ حساب شهر، و يعاود يجبدهم، وزارة الماليّة تعرف كلّ الناس الي تخدم في التهريب و النوار باش اتّبعهم؟ و برّا تعرفهم؟ ما تنجّم تحجز أموالهم الّا بعد تدقيق جبائي معمّق، قدّاش باش تشدّ؟ الف الفين؟؟؟ و عشرات الآلاف يجبدو فلوسهم بالأوراق النقدية الجديدة و ما يفيق بيهم حد...
مازال فمّا مشكل آخر، الدينار، هو رمز الدّولة، رمز السّيادة النقديّة، رمز اقتصاد البلاد، رمز معيشة النّاس و الشّركات، لمّا كلّ عامين 3 سنين نلعبو لعبة تبديلو، فنوجهو في ضربة قاصمة لثيقة المتعاملين الإقتصاديّن في الدّينار، و حتى جماعة الاقتصاد الموازي يزيدو يهربو للأورو و الدّولار، و يكثر الطّلب على العملة الصّعبة في سوق الصّرف السوداء، و برشا يحبّو يتخلصو من الدّينار، و هكّا تزيد اتطيح قيمتو، امثر ماهي طايحة... و الأتعس، ينخفض منسوب الثّقة في اللإقتصاد التّونسي، و الي قدم معانا في الصّفحة، يعرفو انّو الثيقة هي الثّروة الوحيدة للشّعوب
الخلاصة،
الفكرة غبيّة من أساسها، عبارة واحد عندوك ونسار اللطف، و نعطيو فيه في كعبة دوليبران باش تنقص وجيعة راسو، احنا حلّنا في إيجاد حلول جذريّة للإقتصاد الموازي موش مسكّنات، نقّصلو الضّرائب، سامحو في الّي فات، شجعو باش يدخل للشّفافيّة و المنظومة ماغير ما يحسّ انّو الدّولة قاسمة معاه بالضّرائب...، انزل بالحيس و العقوبات القاسية على الشّركات و الأشخاص الي يشدهم منداف الرّقابة الجبائيّة، استثمر في المناطق الحدوديّة و اعطي امتيازات للّي يخدمو فيها، قوّي في امكانيّات الرّقابة في وزارة الماليّة، زيدهم مراقبين و امكانيّات، ارفع الإذن القضائي عن السّرّ البنكي بالنّسبة لإدارة الرّقابة الجبائيّة، قوّي مصالح الإستخلاصات في الدّيوانة، ... غير هذا، دڤان حنك
ليلتكم زينة يا توانسة...
المصادر
احصائيّات السّياسة النّقديّة للبنك المركزي 2009-2016
التقرير السّنوي للبنك المركزي 2012
قانون الماليّة 2016
نشريّة الدّين العمومي جوان 2016 |
سي بون، رقم 2، أي موضوع تغيير العملة هو الي ربح الاستشارة الي هبطناها الصباح بالاغلبية الساحقة 😃
الموضوع جاهز، و مبرمج للنشر هوني بعد شويّة، مع الثمينة متاع الليل بالضبط |
رسالة من الصديق Chocri Douibi نقدمها كما جاءتنا :
رسالة لاهلنا في الوسط والشمال والساحل :
لم نخول احدا بالحديث باسم الجنوب ، ومن يحاول اليوم التسويق لمشروع التخريب والحرب الاهلية ، او ما يسمونه " انفصالا " لا يلزم غير من يتحدث به ، ولا يلزم غيره ، نعم نعيش التهميش وضعف التنمية وارتفاع نسبة البطالة....لكن مطالبنا نرفعها ونناضل من اجلها لتحقيق تنمية عادلة وحياة كريمة داخل الدولة التونسية .
ويبقى عليكم ايضا كناشطين دعم سعينا لفرض تنمية عادلة في وطننا العزيز ، فابناء المناطق الداخلية ايضا تونسبون .
لن نعيش في غير الوطن حتى وان جار علينا ، وتبقى اي ذرة من تراب تونس اغلى من العالم بما فيه .
مواطن من الجنوب الغربي لتونس .
ملاحظة للي قلقو من الخروج عن موضوع الصفحة، غدوا لعشية نبداو في مقالاتنا حول البنوك |
ديما خارج موضوع الصفحة مادامني عطلة مع الاعتذار للمرة الالف:
لاصحاب مشروع التقسيم الداعشي '
تونس اكبر من مخططاتكم ، نعم وعلى امتداد فترة الاستقلال عشنا ونعيش التهميش لكن لن تنجحوا في فصلنا عن بعض ، تونس سوف تبقى ورغم جور حكامها ، دولة موحدة لكل ابنائها ، ركبتم على التهميش وانعدام التنمية لتبثوا سمومكم ، لكن التحرك العفوي لابناء الوطن في سوسة والمنستير والعاصمة والقيروان وصفاقس ، الذين اعربوا عن استعدادهم لاحتضان ابناء وطنهم سفّه طرحكم .
تونس اكبر من السفلة والجهلة المنخرطين في مشروع تسعى اطراف عديدة من خلاله لتنفيذ مخططها لنشر الفرقة بين ابناء الوطن الواحد .
من اقصى الجنوب، ولا خيار امامنا غير التصدي لمخططاتكم ، مخططات اعداء الوطن لنشر الحرب الاهلية . |
خارج موضوع الصفحة:
سوق أسبوعية تحت خطوط الضغط العالي؟ هذا لا يحدث إلا في دول استقال مسؤولوها و شعبها... هذا ما جنته علينا النيابات الخصوصية المحزّبة 😠 هذا ما جناه علينا غياب السلط المحلية، اكيد برشا باش يقولولنا السوق موجودة غادي من أول الدنيا، و اش عندهم يعملولها، معقول، توا قبل دكتاتورية و حد ما متلفت لشي غير كرسيه، أي و توا؟ ما يكونش اول ريفلاكس عند ناس على رأس سلطة محلية هو أبعاد التجمعات البشرية عن مناطق الخطر؟ و الا نواصلو في برا هكاكا و هايكا من أول الدنيا هكا؟ يعني ما نبدلو شي؟ حد ما يتحاسب باش على الأقل غيرو يفيق و يخاف؟... الله يرحم التوانسة الي ماتوا في فوسانة، و يشفي جرحاهم... في دولة هدفها الإنسان، يقع تحميل المسؤولية لرئيس البلدية و المعتمد و الوالي و وزير الجماعات المحلية، يقع التحقيق في سرعة وصول الإسعاف و طريقة عمله، يقع التحقيق في سرعة استجابة المؤسسات الصحية الخاصة و العامة، يقع التحقيق مع الشركة مالكة شاحنة الموت، يقع التحقيق و تحميل المسؤوليات لأصحابها، يقع التحقيق مع استنتاج أهم القرارات العاجلة لتفادي هكذا كوارث في مكان آخر، يقع التعويض لكل الضحايا من طرف الدولة التي تراخت.. في دول هدفها الإنسان. . أما في اوطاننا، فسنكتفي ب "الله غالب" و "قضاء و قدر" في انتظار المأساة القادمة... زايد والله زايد 😢 |
مسّيكم بالخير
قلنا فسرنا قبل، انو إفلاس بانكا شبه مستحيل حاليا في تونس، البنوك الحكومية، يبلعو يصبلهم الحاكم من ميزانية الشعب التونسي، و الغالبية الساحقة من البنوك الخاصة فيها رقابة رهيبة من أصحابها و متابعة دقيقة لمؤشراتها تخليها بعيدة على الإفلاس على الأقل في وضع كيما وضع تونس.... هذا ما يمنعش انو نظريا، البانكة ماهي الا شركة و تنجم تفلس كيما أي شركة.... و مافيها بأس التونسي، لما يختار بانكتو، يكون اختيارو مبني أيضا على فهم ادنى لمؤشرات الصلابة المالية للبنوك... هذاكا علاه، الجمعة الجاية بإذن الله؛ باش ندخلو لقلب الماكينة المسمّاة بنك؛ و نفهمو شنوا الي ينجم يبرّكها، و نفهمو المؤشرات الي تعبر على الصحة المالية للبنك، و بالطبيعة نعملو مقارنة لوضعية أهم البنوك التونسية الحكومية و الخاصة...
ليلتكم زينة يا توانسة |
لمحة
دمج الوزارات عمرو ما نجح في تونس، بالذات مع وزارة التجارة، بن علي و طغيانو، دمج وزارة التجارة مع وزارة اخرى، صارت كوارث من نقص سكر و حليب و مواد أساسية.... حد ما قال وقتها انو السبب هو دمج الوزارات، لكن الأمور رجعت لنصابها مباشرة بعد عودة استقلال وزارة التجارة.... لذا انتظروا مشاكل تموينية كبيرة في الفترة القادمة |
فقط للدعابة :
آخر حلول البنك المركزي لتنقيص دخول التوانسة في الروج |
صباح النور بلادي
الفترة هذي تشهد صياغة نصوص قانون المالية 2017 و اهم توازنات ميزانية 2017 (الي يحب يعرف اش معناها ميزانية، يهبط شوية في الصفحة و الا يمشي مباشرة للرّابط هذا:
https://www.facebook.com/permalink.php?story_fbid=1136268789797734&id=133076093450347
الخبير المحاسب فيصل دربال (من خيرة كفاءات تونس على فكرة) عمل حوار في الصباح نيوز اليوم، و طالب بزوز إجراءات هامة جدا :
1 ) جهاز شرطة جبائي للتقصي و التحقيق، كيما صاير في كل ديمقراطيات العالم
2 ) إلغاء شرط الإذن القضائي لما مصالح الرقابة الجبائية تطلب رفع السر البنكي عن حسابات المطالبين بالأداء في البنوك و البريد...
انا من جهتي نزيد اقتراح: تمكين عناصر الشرطة الجبائية من نصف مبلغ الرشوة الذي يُقترح عليهم و يُسلّم لهم في حال تبليغهم عن الموضوع منذ بدايته للقضاء و فضح الرّاشي (طبعا يجب أن يكون التحضير لعملية التلبّس و تنفيذها تحت أنظار القضاء و النيابة العمومية منذ بدايتها)... اجراء كهذا سيخلق مناخا من الشك بين الراشي و المرتشي و يرتّحنا من هالآفة في المجال الجبائي...
على كل، و بعيدا عن المقترح الاخير، نداء لمنظمات المجتمع المدني و المواطنين و الرأي العام باش يطالبو انو هالزوز إجراءات يتم ادراجهم في قانون المالية 2017... خاطر بدون ضغط رأي عام، صدقوني ما يتعدى شي...
نهاركم زين يا توانسة |
صباح الخيرات بلادي،
وضعية البطالة حسب الولاية إلى حدود جوان 2016...
تذكير :
نسبة البطالة = عدد السكان الي قادرين و راغبين في العمل ( يعني الصغار موش محسوبين، و الي يقراو موش محسوبين) لكن ما لقاوش خدمة / مجموع عدد السكان الي قادرين و راغبين في العمل (يعني الكلهم، الي يخدمو و البطّالة)
ملاحظات سريعة :
1) الجدول مرتب حسب أعلى نسبة البطالة في الولايات، لكن لو نرتبوهم حسب عدد البطالة، نلقاو في المراتب ال5 الأولى كل من ولايات تونس و بن عروس و صفاقس و نابل و منوبة
2) نسبة البطالة على مستوى الجمهورية هي 15.6%... لكن لما نشوف نسبة البطالة حسب الجنس، نلقاو نسبة بطالة الذكور ما تفوتش 12.4% مقابل نسبة بطالة ب 23.5% عند الإناث
3 ) نسبة بطالة أصحاب الشهائد العليا في تراجع مستمر منذ سبتمبر 2015، و هبطت من 32% وقتها إلى 30.5% بموفى جوان 2016. و كيف كيف هوني، لما نقارنو حسب الجنس، نلقاو انو نسبة بطالة الذكور، هي 19.4%، بينما نسبة بطالة الإناث هي ... 40.4%...
4 ) أكبر قطاعات مشغلة في تونس هي على التوالي، الخدمات ثم الصناعات ثم المناجم و النفط ثم الفلاحة
نهاركم زين يا توانسة |
حطيتها لسبب واحد، عمري ما توقعت انو فما توانسة ينجمو يدورو على تونسي رفع علم البلاد و يسبوه و يهينوه في أول خسارة ليه، و نعاود، نحكي على السب و الإهانة و الشماتة، موش على التنبير متاع العادة |
صباح الخيرات بلادي
معلومة:
خلال الثلاثي الأول من سنة 2016، تم صرف ما تبقى (397 مليار من مليماتنا) من مداخيل التفويت في جزء من رأس مال اتصالات تونس الي تم في 2006...
للتذكير المداخيل هذي كانت في حدود 3050 مليار من مليماتنا عام 2006، تحطو في البنك المركزي، و كل مرة فين نلقاو مشكل في تمويل ميزانية تونس في عام من الاعوام، نجبدو منهم طريّف و ندخلوهم في موارد ميزانية العام هذاكا... آي اكهو عاد، آخر تفتوفة جبدناها باش نجمنا نقاومو مصاريف الميزانية في ال3 شهور الأولى متاع 2016...
ملاحظة، الي يحب يعرف بالتفصيل شكوني الحكومات الي صرفت المداخيل هذي من عام 2006 حتى لعام 2015، يهبط شوية في الصفحة...
نهاركم زين يا توانسة |
ملاحظة سريعة، بعض المواقع الإعلامية اليوم مخرجة مقالات حول منشور وزارة المالية المتعلق بسعر الفائدة، و عناوين و تعليقات كإنو فما خبر عظيم أو جديد يهم موضوع أسعار الفائدة في تونس...
الحكاية راهي حكاية بيدونة، هذاكا منشور عندو عشرات السنين تخرجو وزارة المالية مرة كل سداسية، و تحدد فيه للبنوك سعر الفائدة الأقصى المسموح ليهم تطبيقو لكل نوع من أنواع القروض الي ياخذهم المواطن... و سعر الفائدة الأقصى هذا يتحسب على معدل أسعار الفائدة الي تم تطبيقهم من طرف البنوك في السداسية الفارطة...
و كيما قلتلكم، الحكاية روتينية بحتة و ما فيها حتى شي جديد فيما يخص المواطن و نسب الفائدة على القروض |
توضيح للأوخيان الكل الي تساءلو اينبوكس على غياب منشورات الصفحة في الفترة الأخيرة : هي عطلة في ضيافة الوالدين، إن شاء الله نهار الاثنين نعود... شكرا على اعطاءكم من وقتكم للصفحة و اهتمامكم بها. |
جديد
السلام عليكم يا توانسة
نواصلو حديثنا على ميزانيّة الشّعب التّونسي، علاش فمّا ميزانيّة أصلا؟ شنيّة الميزانيّة؟ منين تجي فلوس الميزانيّة؟ شنيّة الضّرائب؟ شنيّة مساهمة الشركات العموميّة و شنيّة المداخيل غير الجبائيّة؟ شنيّة القروض ؟
علاش فمّا ميزانيّة أصلا؟
لازمنا نتذكّروا، انّو السياسة، و الانتخابات، و الديمقراطيّة، و الهلمّة هذي الكلّ، هدفها في النهاية تسيير شؤون شعب معيّن، و التّسيير هذا لازمو أفكار و رؤية و برنامج مشاريع تهدف لتحسين حياة النّاس، و الأفكار و الرّؤية و البرامج، لازمهم فلوس باش يتمّ تطبيقهم في الواقع... يعني بالنّهاية، الانتخابات، الهدف متاعها، هو انّو الأغلبيّة متاع الشعب تختار شكون يصرف الميزانيّة متاع البلاد و كيفاش يصرفها... منذ الإستقلال و حتّى لقبل الثّورة، كانت النّاس الي تتحكّم في ميزانيّات الشّعب التّونسي، مفروضة بالقوّة و ما اختارهاش الشّعب، و في الفترة هذي صارت حوايج باهية، و حوايج خايبة، و الصّفحة هذي موش دورها التقييم هذا... بعد الثّورة، الشّعب التّونسي هو الي اختار شكون يسيّرلو ميزانيتو، و مرّة أخرى نعاود، الانتخابات كيما قلتلكم، هي بكلّ بساطة اختيار شكون باش يتحكّم و يسيّر و يوزّع فلوس الشّعب التّونسي
نتعدّاو توّا لموضوعنا، و كالعادة، باش نطرحو بعض أسئلة، و نحاولو نجاوبو عليها مع بعضنا
السؤال الأوّل هو تذكير بشنيّة الميزانيّة؟
الميزانيّة كيما حكينا البارح، هي جدول، يتعمل مرّة كلّ عام، و في الجدول هذاكا نلقاو إجابة على ثلاثة أسئلة: قدّاش باش تكون ميزانيّة تونس في العام الجاي، منين باش نجيبو الفلوس، و علاش باش نصرفو هاك الفلوس
السؤال الثّاني هو منين تجي فلوس الميزانيّة؟
عام 2015، ميزانيّة تونس بلغت 26862 مليار من ملّيماتنا، و المبلغ هذا، جاي من عند الشّعب التّونسي في شكل ضرائب (و هذي تتسمّى المداخيل الجبائيّة)، و الا من أرباح الشركات العمومية الرّابحة (و هي قلّة لا تتجاوز أصابع اليد الواحدة) و مداخيل النفط، و مداخيل عبور أنبوب غاز الجزائر، و الهبات و الخوصصة و المصادرة (و هذي تتسمّى المداخيل غير الجبائيّة)، و الّا من عند الدّيّانة في شكل قروضات تتسلّفهم الحكومة باسم الشّعب التّونسي (و هذي موارد القروض)... يعني لمّا تسمعو الحكومة عملت كذا، و الرئيس عمل كذا، و الا الوزارة الفلانيّة اعطات كذا، ايّاكم تظنّوها ورثة ورثوها الوزراء و الرّئيس و خطرلهم يبرطقوها علينا، هي بكلّ بساطة فلوسكم يا توانسة، و الحكومة و الرئيس، ما هم الّا وكلاء فوّضناهم احنا في الانتخابات باش يصرفو هاك الفلوس على مصالحنا المشتركة...
السؤال الثّالث هو شنيّة الضّرائب؟
قبل ما نجاوبكم، باش نحكيلكم على سكّان إقامة فيها مجموعة عمارات، و مجموعة سكّان... السكّان الي في هاك الإقامة، عندهم مصاريفهم الشّخصيّة، خلاص كريدي البرطمان كلّ شهر، و خلاص الماء و الضّوء و التلفون و الانترنات متاع البرطمان، و المصروف الي تصرفو كلّ عائلة على الاكل و الملبس و الصحّة و الترفيه و غيرهم... الحاصل كلّ عائلة من سكّان الإقامة تصرف على حاجيّاتها هي... لكنّ بالشويّة عاد، الإقامة فيها دروج و اصّانسار و ممرّات مشتركة لازمهم يتنظفو، و جنينة لازم شكون يتلاهى بيها و يسقيها، و ضوء و ماء في هاك الأماكن الي يستعملو فيها سكّان الإقامة مع بعضهم، و لازمها عسّاس و الا اثنين.... آي و هاذم الكلّ شكون يخلّصهم؟؟؟؟ الاقامات عادة، يعملو نقابة او "سانديك"، مجموعة من النّاس، يتمّ انتخابهم من طرف سكّان العمارة، و مهمّتهم تسيير هاك الأماكن المشتركة و المحافظة عليها... بالطبيعة الجماعة الي في السانديك، ماهمّاش باش يصرفو من جيوبهم على تنظيف الدروج و الجنّان و العسّاس و الضوء و الماء من جيوبهم... هذاكا علاه، كلّ عائلة من العائلات الي ساكنة في هاك العمارة، تدفع كلّ شهر مساهمتها في "السانديك"، و بفلوس مساهمات العائلات، المجموعة الي تمّ انتخابها تنتدب عساس و جنّان، و تخلّص ضوء و ماء الإقامة... و هوني، لمّا العائلات الكلّ تدفع الي عليها للسّانديك، و جماعة السانديك يصرفو الفلوس في بقعتهم، تلقى الإقامة نظيفة و مسيّجة، و عساس ليل و عسّاس نهار، و جنينة تعمل الكيف... من الجيهة الأخرى، لمّا البعض من السكّان يبداو يخدمو في امخاخهم، و يوخرو في دفعان الي عليهم، و ما يدفعوش، بالشويّة بالشويّة، النظّافة و الجنّان و العسّاسة يبطلو خاطرهم ما خلصوش، و الماء و الضّوء يتقصّو، و تصبح الجنينة متاع الإقامة تقزز، و ما فماش ضوء في الدروج و الأصانسار حابس، و الوسخ في كلّ بلاصة...
توّا، بدلو سكّان الإقامة بالشّعب التّونسي، و الجماعة الي يسيرو في السّانديك، بالحكومة، تلقاو انّو الضّرائب هي مساهمة كلّ عائلة في السّانديك....
بالنّسبة للأرقام، عام 2015، الشعب التونسي مواطنين و شركات، دفعو ضرائب قيمتها 18487 مليار من ملّيماتنا، و المبلغ هذا يمثّل 68,8% من مجموع ميزانيّتنا عامتها
شنيّة مساهمة الشركات العموميّة و شنيّة المداخيل غير الجبائيّة؟
الضّرائب الي يدفع فيهم الشّعب التّونسي، موجودين في تونس منذ الستّينات، و في البعض من الأعوام هذيكا، الحكومة خذات جانب من هاك الضّرائب، و حطّتهم في راس مال شركات حكوميّة، كيما الستاغ و الصّوناد و تيليكوم و البوسطة و غيرهم... الشركات هذي، كلّ عام تخدم، تشري و تبيع، و تخلّص خدّامتها، و في آخر العام توقّف حساباتها و تشوف روحها رابحة و الّا خاسرة، و لمّا تطلع رابحة، تصبّ جانب من هاك الأرباح في ميزانيّة الشعب التّونسي في العام الي بعدو...
و مساهمة كلّ الشركات العموميّة الرّابحة (و الي تتعدّ على أصابع اليد الواحدة كيما حكينا) في ميزانيّة الشّعب التّونسي عام 2015، بلغت 430 مليار من ملّيماتنا، و المبلغ هذا يمثّل 1,6% من مجموع ميزانيّتنا عامتها
المداخيل غير الجبائيّة، فيها اظافة لمساهمة الشّركات العموميّة، مداخيل النّفط، و مداخیل عبور أنبوب الغاز و ھبات خارجیة و مداخیل التخصیص و إستخلاص أصل القروض (يعني االدّولة لمّا تخلص في قروضات هي عاطيتهم لحد) و مداخیل المصادرة.... الحاصل مجموع المداخيل غير الجبائيّة عام 2015، بلغ 1671 مليار من ملّيماتنا و المبلغ هذا يمثّل 6,2% من مجموع ميزانيّتنا عامتها...
ملاجظة هوني قبل ما نتعدّاو لتفسير القروض، مجموع المداخيل الجبائية و غير الجبائيّة بالنّسبة لكلّ دولة، يمثّل مواردها الذّاتيّة، و في عام 2015، الموارد الدّاتيّة للشّعب التّونسي بلغت اذا 20159 مليار، و المبلغ هذا يمثّل 75% من مجموع ميزانيّتنا عامتها...
شنيّة القروض ؟
القروض هو بكلّ بساطة، الفرق بين مجموع مصاريفنا عامتها (يعني محموع الميزانيّة، و توّا نجيو بالتّفصيل للمصاريف في ستاتي قادم) و مجموع مداخيلنا الذّاتيّة... و الحكومة، باش تغطّي هاك الفرق، تمشي تتسلّف باسم الشّعب التّونسي كلّ عام على أساس الترجيع على فترة طويلة....
و مجموع الديون الي تسلّفناهم باش انّجمو نسكرو ميزانيّة الشّعب التّونسي عام 2015، بلغت 6703 مليار من ملّيماتنا، و المبلغ هذا يمثّل 25% من مجموع ميزانيّتنا عامتها...
مازلنا باش نحكيو على الموارد في الستاتيات الجايّة و باش نفصلو أنواع الضرائب و مساهمة الشركات و الشهّارة...
عشويّتكم زينة يا توانسة |
السّلام عليكم يا توانسة
الأيّام الجايّة باش نعاودو نحلّو دوسي ميزانيّة الشّعب التّونسي، شنيّة هيّ الميزانيّة، كيفاش تتعمل، شنيّة الموارد الجبائيّة، و شنيّة الموارد غير الجبائيّة، و شنيّة مصاريف التّصرّف، و شنيّة مصاريف التّنمية، و علاش عندنا عجز، و فلوس السلف فين ماشية، و علاش نتسلفو أصلا، و مادام من جيهة، الشهاري متاع موظّفي الدّولة تتدفع بالدّينار، و الموارد الجبائيّة اكبر ببارشا من الشهاري، فاش قام تقيدو في السلف على شهاري الموظّفين... الحاصل برشا تساؤلات باش نحاولو نجاوبو عليها مع بعضنا، و اليوم باش نبداو بالسّاس، كيفاش تتعمل الميزانيّة...
أوّلا هات نتفاهمو شنيّة الميزانيّة، الميزانيّة يا توانسة تتعمل كلّ عام، و هي بكلّ بساطة، توقّعات الحكومة، لقدّاش باش نصرفو على المصالح العموميّة العام الجاي، و شنيّة هالمصالح العمومية بالضّبط... و منين باش نجيبو الفلوس الي باش نصرفوها... بالطبيعة، التوّقّعات تهمّ عام كامل، يعني مثلا كي ميزانيّة 2016 تجي حوالي 29150 مليار، موش معناها نهار 1 جانفي، باش تصبح عندنا هالدزّة و نطيحو نبرطقو فيها العام هذاكا، لا، كيما المصروف على عام كامل، كيما المداخيل المتوقعة تصير على عام كامل...
و توّا باش نفسرو كيفاش تتعمل الميزانية متاع تونس كلّ عام...
كلّ ما يهمّ تحضير الميزانيّة موجود في قانون تعمل عام 67 و تنقّح عام 2004...
البداية، تكون بمنشور يصدر على الوزير الأول في افريل من كلّ عام و يتوجّه لكلّ الوزارات و الإدارات العمومية، و المنشور هذا يحدّد التوجهات العامّة لميزانية العام الجاي، و هالتوجّهات هذي تحدّدها البرامج الاقتصاديّة و الاجتماعيّة متاع الأحزاب الحاكمة الي ربحت آخر انتخابات... مثلا في منشور التحضير لميزانية 2016، و الي صدر في 16 افريل 2015، هاي اهمّ توصيات سي الحبيب الصّيد للوزارات، بعد ما فسّر صعوبة الوضع الاقتصادي و اهمّية التقليص من التداين الحكومي، طلب منهم :
• 1- التحكّم في كلفة الشهاري متاع موظّفي الدّولة خاصّة بحسن استغلال الموجود و بالنقل بين الوزارات و الجهات حسب الحاجة
• 2- انتداب اقل ما يمكن عباد و الاقتصار على القطاعات ذات الأولوية و الاختصاصات الي تفيد التوانسة في حياتهم
• 3- التحكّم في نفقات التّسيير، يعني مصاريف الفورنيتير و المواد المختلفة و الكوران و المازوط و التلفون و الما، و غيرهم من الحوايج الي تشريها الدّولة، باش موظفيها ينجمو يخدمو، و قالهم أنّو المصاريف هذي لازمها تقعد في نفس مستوى 2015 و ما تزيدش في 2016، و وصّاهم خاصّة باش ما يمرمدوش الفورنيسارات متاعهم و يوخرو في خلاصهم، خاطر كي يصير هالتأخير، فانو هالفورنيسارات تتعب امورهم المالية، و ينجمو يسكرو و يطردو خدامتهم، و ترسي بأزيد بطالة
• 4- و في ما يخصّ الاستثمارات العموميّة، طلب منهم إعطاء الاولويّة للمشاريع المعطّلة بالجهات و الإسراع فيها، و طلب منهم أنّو يحطّو الاولويّة لمشاريع صيانة و تهيئة الموجود، و كيف كيف طلب زادا، التّركيز على مشاريع البنية التحتية الي في الجهات المهمشة، و طلب منهم أخيرا يعملو حسابهم و يطلبو مصاريف الدّراسات اللّازمة للمشاريع الي باش تتنفّذ بعد 2016...
بعد هالمنشور، الوزاراء الكلّ عندهم حتى ل31 ماي باش يبعثو لوزارة الماليّة مقترح المشاريع الشّاملة و النّهائيّة لميزانيّات وزاراتهم عام 2016 (طبعا كي نقولو عام 2016، مجرّد مثال، تواريخ الايام هي بيدها في الاعوام الكل)
في جوان و جويلية يتم مناقشة هالميزانيّات مع خبراء وزارة الماليّة، الي يكونو من جهتهم حسبو مستوى مدخول الدّولة عام 2016 و شافو قدّاش متوقّع نلمدو فلوس من الاداءات و الضّرائب و قدّاش لازمنا نتسلفو باش نواجهو مصاريف الوزارات المختلفة...
بعد هالنّقاش، و في اول أسبوع من شهر اوت، يجتمع مجلس وزاري و ينظر في الميزانيّة و التوازنات المالية الكبيرة متاع البلاد من ناحية الديون و العجز و غيرهم، و يقرّر شنوا يزيد و ينقّص...
في أوّل أسبوع من شهر أكتوبر تصبح مشاريع ميزانيات الوزارات نهائيّة و يقع جمعها لتصبح ميزانيّة الدّولة التّونسيّة، و يتمّ تقديمها لمجلس النّواب في اجل دستوري أقصاه 15 أكتوبر من كلّ عام
غدوا بحول الله، نفركو رمّانة، منين تجي فلوس الميزانيّة، و باش نحلّو الكتاب على عام 2015، خاطرو كمل، و عندنا فيه تقارير مفصّلة على الارقام الّي صارت، و موش على توقّعات
بقيّة يوم طيّب يا توانسة |
جديد
وضعية ديون تونس الى حدود ماي 2016
السلام عليكم يا توانسة
اليوم باش نحكيلكم على آخر أرقام ديون بلادنا الي مازال كي نشرتها وزارة الماليّة...
نبداو بالسّاس كالعادة،
كي نقولو ديون تونس، فنحكيو على الديون الي تتسلّفهم الحكومة باسم الشّعب التّونسي كلّ عام، و الديون تتقيّد في موارد الميزانيّة في العام الي تسلّفناها فيه، و بالطبيعة كي نجيو نخلصوها، كلّ قسط خلاص، يتقيّد في مصاريف الميزانية متاع العام الي نخلصوه فيه...
ديون تونس، الي تتسمّى زادا ديون عموميّة، هي زوز أنواع:
• امّا ديون تتسلّفهم الحكومة ما غير ما تقول للدّيّانة شنوّا باش تعمل بيهم، يعني تفرّقهم زيادة شهاري على خدّامة القطاع العام... تعمل بيهم تخفيضات أسعار كبيرة و تخدّم على بعضو باش الشعب يعاود ينتخبها نهار آخر و لو يكون الثمن افلاس مستقبلي للبلاد... ترميهم في البحر... امورها. المفيد، الدّيّان يسلّف و ما يستعرف الّا بوقتاش يخلص... النّوع هذا من الدّيون، يكون غالبا مبني على ثيقة الدّيّان في كفاءة و جدّية حكوماتنا، يعني، الدّيّان يسلّف فلوسو، مع ثيقتو انّو سلّفها لعباد بعقولاتها، اكيد باش تستعملها في استثمارات و الامصاريف توقّف البلاد على ساقيها و تخلّيها قادرة تخلصو في فلوسو نهار آخر
• النّوع الثّاني من الديون، هو الديون الي مرتبطة بمشاريع و برامج، و النّوع هذا من الديون، يكون عادة بسعر فائدة رمزي او ضعيف جدّا و فترة سداد طويلة، و النّوع هذا من الديون ما يتعطاش من طرف المؤسسات المالية العالميّة و المحلّيّة الخاصّة... عادة يتعطى من المنظمات و المؤسّسات الماليّة الدُّولية (يعني الي رأس مالها متكوّن من مساهمات الدُّول)، و يتعطى للحكومات، الي اقتصادها يبرك، او الي استعملت ديونها السّابق في التمخميخ و الشهاري... و مقابل هالسّعر الرخيص و فترة الترجيع الطويلة، الدّيّان يراقب فلوسو فين ماشية، يبعث مهمّات رقابيّة تتأكّد انّو هالديون مشات في الي اتفقو عليه، سواء اذا مشروع بنية تحتيّة كبير مثلا، او إصلاحات اقتصادية او ماليّة، او مقاومة الفساد و الرّشوة، او تسهيل الإجراءات و التقليص من البيروقراطيّة...
نجيو توّا للأرقام،
أحنا و الى حدود ماي 2016، مسالين في 49 الف و 430 مليار من ملّيماتنا، و معدّل فترة التّرجيع متاعهم هي 6 سنوات و 8 شهور... للمقارنة، بنهاية عام 2010، كنّا مسالين في 25 الف و 640 مليار من ملّيماتنا. يعني في 5 سنين بعد الثّورة، ديون تونس تضاعفت و هذا امر مفهوم و طبيعي بعد الثّورات و تفاقم الطّلبات...
نجيو توّا لتقسيم الدّيون متاعنا بين ديون داخليّة و ديون خارجيّة:
الى حدود ماي 2016، ديوننا مقسومة كما يلي:
• 31 الف و 578 مليار من ملّيماتنا ديون خارجيّة ( كانت 15 الف و 550 مليار بنهاية 2010)... معدّل فترة سداد الديون الخارجيّة هذي، هو 7 سنوات و 7 شهور... و معدّل كلفتها (يعني الانتيريس مع كلفة تقلّبات الصّرف مع الكوميسيونات) هو 2.7% سنويا
• 17 الف و 852 مليار من ملّيماتنا ديون داخليّة ( كانت 10 الاف و 90 مليار بنهاية 2010)... معدّل فترة سداد الديون الدّاخليّة هذي، هو 5 سنوات... و معدّل كلفتها (يعني الانتيريس مع الكوميسيونات) هو 8.3% سنويا
كان لاحظتو حاجة هوني، الديون الخارجيّة، فترة ترجيعها، اكبر من الدّيون الدّاخليّة، و خاصة ، انتيريسها، ارخص ببارشا من الديون الدّاخليّة... و للتأكيد، رغم انّو حجم الدّين الخارجي يجي قريب مرتين حجم الدّين الدّاخلي، فإنّو تونس، و خلال الـ 5 شهور الأولى متاع 2016، خلصت انتيريس 560 مليار على الديون الدّاخلية، و 336 مليار فقط انتيريس على الدّيون الخارجيّية...
الحكاية هذي، يمكن تفسيرها بطريقة كاريكاتيريّة كما يلي، قيمة الانتيريس، تتحدّد بالعرض و الطّلب على الفلوس في القطاع البنكي... احنا في تونس، بعد الثّورة، باااارشا فلوس، خرجت من القطاع الاقتصادي المنظّم، الي يتعامل بالبنوك، و مشات للقطاع الموازي الي ما يستعرفش بالبانكا و يخدم بشكاير الكاش... دونك من جيهة، كمية الفلوس الي تدور في القطاع البنكي نقصت، يعني عرض الفلوس نقص... من جهة ثانية، برشا شركات عاشت صعوبات بعد الثّورة، كثر طلبات القروض متاعها، كيف كيف الدّولة لمّا تتسلّف ديون داخليّة، تتسلّفهم من البنوك أساسا، و بكلنا نعرفو حجم الطّلبات الي صارت على الدّولة، و الي خلّاتها تتسلّف اكثر، يعني من الجهة هذي، الطلب على الفلوس كثر.... و الفلوس كيما أي سلعة، لمّا يكثر عليها الطّلب و يقلّ عليها العرض، سومها يطلع، و هذاكا علاه الانتيريس متاع الديون الدّاخليّة، يجي قريب اربع مرّات قيمة الانتيريس متاع الدّيون الخارجيّة....
بقية يوم سعيد يا توانسة
المصادر : نشريّات الدّيون العموميّة الصّادرة بالموقع الرّسمي لوزارة الماليّة التّونسيّة |
بدون تعليق |
إعادة
الكلفة المالية للارهاب
كان برنامجنا الجمعة هذي، باش نواصلو تفصيل ميزانيّات كلّ هيكل من هياكل الدّولة، لكن الأحداث فرضت علينا نفسها، سواء الاحداث الإرهابية، او آخر منشورات المعهد الوطني للإحصاء حول وضع الاقتصاد التّونسي...اليوم باش نحكيو على الإرهاب، هالآفة الي استفحلت في تونس بعد الثّورة، والي مازلنا ندفعو في ثمنها، من دم شهدائنا من اسود الامن والجيش والوطنيّين، ومن مواطنينا المدنيّين، ومن ضيافنا السّيّاح... باش نحكيو على هالآفة، من ناحية كلفتها الاقتصاديّة على الشّعب التّونسي...
كلفة الإرهاب، كانت موضوع دراسة، عملها المركز الوطني لليقظة و الذّكاء الاقتصادي، التّابع للمعهد العربي لرؤساء المؤسّسات، و هو منظمة خاصة للتفكير حول الوضع الاقتصادي عموما و حاجيات المؤسسات بصفة خاصّة... ما علينا، الدّراسة هذي، تقيّم كلفة الإرهاب على الاقتصاد التّونسي من 3 نواحي: الأثر على ميزانيّة الدّولة، تراجع المداخيل و النموّ الاقتصادي، و أخيرا، الأثر على الاستثمار الخارجي المباشر
نبداو بكلفة الإرهاب على ميزانيّة الشّعب التّونسي:
• أوّلا، زيادة ميزانيّات الدّفاع و الامن بعد ضربات سوسة و باردو، بـقريب 500 مليار بين 2014 و 2015،
• ثانيا، تخفيض الTVA على القطاع السياحي، و الي نذكرو، انّو الي يدفعو فيها موش أصحاب النّزل، و لكن المستهلكين الي يمشو للنزل و المطاعم، هالTVA، نقصت من 12% الى 8%، و النتيجة انّو موارد الميزانية باش تنقص بـ 132 مليار
• ثالثا، حذف التمبري بو 30 دينار على الأجانب، و هالعمليّة باش تنقص من موارد الميزانية قريب 90 مليار
نتعدّاو توّا لأثر هالزّوز عمليّات الارهابيّة على الاقتصاد التّونسي، وعلى السّياحة بالذّات: بين الستة شهور الأولى لعام 2014، والستة شهور الأولى لعام 2015، مداخيل العملة الصّعبة للسّياحة التّونسية نقصو بـ 155 مليار
نجيو توا لأثر العمليّات الارهابيّة على الاستثمارات الاجنبيّة، والدّراسة تقول، انّو معدّل خروج الشّركات الاجنبيّة في تونس هو حوالي 300 شركة كلّ عام، والخروج يحرم الخدّامة التوانسة متاعهم من مجموع شهاري بقريب 30 مليار على عام
فمّا خسائر أخرى يتحملها القطاع الخاص والشركات سواء في مصاريف السلامة او كلفة التأخير متاع السلع في المطارات والموانئ بسبب تشديد الإجراءات الأمنية...
مخّ الهدرة، الكلفة الاجماليّة للارهاب عام 2015 باش تكون في حدود 1350 مليار من ملّيماتنا حسب هالدّراسة، منهم 1125 مليار، باش تتحمّلهم ميزانية الشّعب التّونسي مباشرة، و225 مليار باش يزيدو يثقلو المصاريف العاديّة متاع شركات القطاع الخاص.... هذايا 2015 برك، منّا حتى نتخلصو نهائيّا من هالكارثة، مازالت الفاتورة تدور... و تصورو يا توانسة، لو كلنا كشعب وقفنا يد واحدة لمحق هذه الآفة نهائيّا من تونس في اسرع وقت، تصورو 1350 مليار لو مشات للصّحّة او الدّعم او التعليم أو الطرقات، او حتى مجرّد نقصت من ديوننا و ما تسلّفناهاش، تصورو...
رغم كلّ شي، تونس واقفة على ساقيها، و تستنى من كلّ واحد فينا ياقف معاها، و الوقوف مع بلادنا يبدأ بحاجة ساهلة برشا، نرجعو نخدمو بقلب و رب، نرجعو نخدمو، و نخلقو ثروة لبلادنا، باش نقاومو كلّ من يحبّلها الشّر...
ليلتكم زينة يا توانسة |
تصحيح خطأ و اعتذار
صباح النور
الستاتي متاع كارمينا بورانا الي هبط البارح في الصفحة هبط بغلطة، ماشي في بالي هبطتو في حيطي و رقدت، توا فقت بالغلطة، لذا وجب الاعتذار عن هذا الخروج عن الموضوع، و سيتم فسخه بعد ما نخلي شوية وقت باش الناس إلي شافت ستاتي البارح، تشوف هذا الاعتذار
تحيين، خليتو بطلب منمجموعة من احباء الصفحة، لكن في جميع الحالات وعد ماعادش تتعاود الغلطة |
كارمينا بورانا للعبقري كارل اوورف.... ايقاعات هذا اللحن تلخّص تاريخ الكون، تذكّرك بالانفجار العظيم، الحمم الجبارة و الامواج العاتية تتصارع حكم الارض، صرخة تيرانوزور العاتية، جيوش اسبارطا و اثينا تتواجه في صليل صارم، فلّاحو الصين يشيّدون اعظم سور على وجه الارض، اهرامات خوفو و خفرع تبرز من الارض و تعانق السماء، روما العظيمة و مسارحها الجبارة، خالد ابن الوليد يتقدّم جيشا ينهب الارض نهبا، ابداعات دافنشي تصنع اروع انجازات البشر، ارخميدس يخرج من الحمام عاريا صارخا "وجدتها وجدتها"، جيوش بونابارت تنشر الدمار في اوروبا، الثورة الصناعية و انجازاتها، الفطر النّووي المرعب يهز ارض هيروشيما، صوت ارمسترونغ المشوّش يعلن "خطوة كبرى للبشرية"....
كارل اورف ابدع هذه اللحن ثم توقّف عن الكتابة.... هذا اللحن يصلح نشيدا رسميا للبشرية... على خير اصدقائي |
إعادة
الاقتصاد في معناه الكاريكاتيري هو الآفاريات، البيع و الشراء، الاستهلاك، الكريديات، البني، معامل تخدم و تبيع...
لازمنا ديما نتذكرو انو الحكايات هذي بكلها يعملها الانسان، لكنو ما يعملها الا ما يكون آمن و يشوف في مستقبل واضح (كلمة وضوح الرّؤية او visibilité هي كلمة يستعملوها المستثمرين و البنوك دائماً باش يعبرو على الكلام الي نحكيو عليه)، و الركود الاقتصادي الي شفناه بعد الثورة و اثناء التجاذب السياسي الحاد هو نتيجة طبيعية للخوف من المستقبل و حالة القلق على مصير البلاد. مع حكومة جمعة، الماكينة رجعت بدات تدور ( ما عدى في الثلاثي الثالث الي تقتلو فيه جنودنا بالارهاب) موش خاطرهم عباقرة زمانهم، و لكن لانو كل الفاعلين الاقتصاديين ما عادش يشوفو في التناحر الإعلامي بين الفرقاء السياسيين، ما عادش يسمعو بتجاذبات بين اجهزة الدولة، ما عادش يشوفو في مظاهر التنافر و لا اضرابات تُذكر
الخلاصة، لا تنتظروا اي نوع من الانتعاش الاقتصادي و تنفنيف حال البلاد و خلق مواطن الشغل و القضاء على الفقر لو لم يتحقق حد أدنى من الهدوء السياسي و النقابي و الامني الي يخلي الناس ترتاح و ترجع تخطط لمستقبلها. |
Pokémon Go
السلام عليكم
شنيّة هاللعبة؟ كيفاش تتلعب؟ منين اتدخّل في الفلوس؟ و كيفاش مجرد فكرة، ارجعت شركة نينتاندو لصدارة الألعاب في العالم بعد ما جات فترة تمّ اعتبارها من الديناصورات المنقرضة....
نبداو بالسّاس كالعادة، شنيّة هالالبوكيمون غو؟
هي بكلّ بساطة لعبة على التلفونات، كيفها كيف عشرات الألعاب الموجودة، لكن، الي عمل الفارق بالنّسبة للّعبة هذي، هوما زوز حوايج:
أوّلا، إعتمادها على شخصيّات كوميك مشهور جدّا عبر العالم و هو كوميك "بوكيمون"، وصل 926 حلقة على 19 موسم و مازال متواصل، فمّا زادا لعبة البوكيمون على "غايم بوي" متاع ننتاندو، الي تشرات 23 مليون و 600 الف مرة من عام 96 لليوم، فمّا زادا بطاقات البوكيمون، يتشراو و يتلصقو في مجلات، هاذم وصلو 21 مليار و 500 مليون كارطة تباعو في العالم ... هذي ارقام باش تفهمو انّو جمهور البوكيمون ديجا مهول بطبيعتو من قبل اللعبة
و ثانيا و الأهمّ، هي انها لعبة تجمع بين العالم الافتراضي ("فيرتيال") و العالم الواقعي، يعني من جهة لازم يكون عندك انترنات و هاتف ذكي باش تلعب، و من جهة أخرى، لازمك تخرج من دارك و تتحرك من بقعة لبقعة اذا تحب تلعب...
الحوايج هذي الكلّ خلّات اللعبة تشهد اقبال خرافي من طرف النّاس، لعبة خرجت في بعض البلدان فقط منذ يوم 5 جويلية الي فات، و وصلت اتّليشارجات 30 مليون مرّة... في فرنسا و اليابان خرجت كان اليوم برك... و ديجا صار برشا تأخير في تاريخها في اليابان و فرنسا، لسبب بسيط، انّو حتّى الي صنعوها، ما توقعوش الهبلة هذي الكلّ، و لذا وخرو الخروج متاع اللعبة في بعض الدول خاطر السرفارات متاعهم بداو يطيحو من كثر الطلب عليهم...
كيفاش تتلعب بالضّبط؟
بعد ما تصب الابليكاسيون، تأخذ اسم، و شكل شخص تختارو، لازمك في تلفونك تحل وظيفة تحديد الموقع، و هكّا يخرجلك اكران، فيه صورة شكل الشخص الي اخترتو، موجود بالضّبط في المكان الي انت فيه على خريطة مفصّلة كيما متاع (غوغل ماب)، مبعد لازمك تبدا اتدور في الشوارع و الانهجة، و ساعة ساعة، يخرجلك في الاكران تصويرة بوكيمون بجنبك في البقعة الي انت فيها، تمس التصويرة هذيكا، تكبر، تتحل الكاميرا متاع تلفونك، و تضهرلك تصويرة عاديّة لكن فيها زادا هاك البوكيمون، و في الاكران من لوطة تخرج كورة، لازمك ترميها على هاك البوكيمون باش تشدّو... و تقعد اتدور هكّا و كلّ مرة تشد بوكيمونات... البوكيمونات ما فيهمش خريطة، يعني كي تغزر للخريطة الي انت فيها على تلفونك، ما يقلكش ايجا هاو بوكيمون هوني، لا، بالزهر الحكاية، لازمك اتدور و ساعة ساعة تلقى بوكيمون، لكن.... في الخريطة فمّا حاجة أخرى :
اوّلا ( البوكيستوب،) و هوما بقايع تأخذ منهم الكورات الي تصطاد بيهم البوكيمون، كلّ ما يوفاولك الكورات، لازمك تلوج على بوكيستوب في خريطتك و تمشي (كي نقول تمشي موش معناها افتراضيا، لا لا، انت بذاتك لازمك تتحرك و تمشي للبقعة الي فيها بوكيستوب حسب الخريطة، مثلا في منقالة لافيني فما بوكيستوب) تتزوّد منّو.... ثانيا، فمّا حلبات الصّراع ("آران" بالفرنسية) ، أي نعم، خاطر بعد ما تلمّ البوكيمونات، تنجّم تمشي لبقايع محدّدة على الخريطة (كيف كيف هوني، تمشي، معناها تتحرك شخصيا و تمشي لهاك البقعة، مثلا قدام المسرح البلدي بالعاصمة فما آران )، و تلقى ملاعبية اخرين غادي، و تعاركو بوكيموناتكم في بعضهم (يعني كيما حكاية الكوميك بالضّبط)...
تذكرو مليح الكلمتين هاذم ( بوكيستوب و آران)
شكوني هالشركة الي اسمها "نيانتيك"، و الي عملت لعبة ( بوكيمون غو)؟
الشركة هذي، هي شركة ابتكار العاب فيديو، تأسست عام 2010، و كانت وقتها شركة تابعة للعملاق العالمي (غوغل)، و في عام 2015، الشركة استقلّت بذاتها عن شركة "غوغل"، يعني "غوغل" أصبحت مساهم صغير فيها، مقابل دخول مجموعة ( ننتاندو) في راس مال الشركة بمبلغ قيمتو حوالي 20 مليون دولار... و تفاهمت من وقتها، شركتي ( نيانتيك و ننتاندو )، انهم يخرجو لعبة بوكيمون على الهواتف الجوّالة، و اللعبة خرجت نهار 5 جويلية الي فات...
نجيو توّا للمفيد.... الفلوس...
كيفاش شركة نيانتيك، يعني الشركة الي عملتها، تربح في الفلوس؟ ... اللعبة تتصب بلاش راهي، يعني اللاعب ما يدفع شي باش ينستاليها و يلعب على روحو، لكن فمّا مداخيل أخرى...
اوّلا، عبر البوتيك متاع اللّعبة، بالطبيعة لفوق فسّرتلكم اهمّ حوايج في اللعبة، لكن فيها زادا أشياء أخرى تعاون اللّاعبين، كورات، أسلحة، و دوايات للبوكيمونات الي يتجرحو في المعارك، و بخار لجلب البوكيمونات ليك... و اللّاعب ينجّم يربح الحوايج هذي لمّا يقدّم في اللعبة، كيما ينجّم يشريها من بوتيكة موجودة في الابليكاسيون.... و شدّو عندكم، رغم الي لعبة ما عندهاش اكثر من جمعتين، قيمة عمليّات الشراء الي صارت فيها، أصبحت كلّ يوم تفوق مجموع قيمة عمليّات الشراء الي تصير في كلّ العاب الهاتف الي موجودة في العالم... و الى حدود اليوم، يعني بعد قريب 17 يوم برك، و مازال موش موجودة في كلّ العالم، فمّا ارقام واقعيّة جدّا اتدور حاليّا في المواقع المختصّة، تتحدّث عن مداخيل بحوالي 35 مليون دولار (يعني اكثر من 70 مليار من ملّيماتنا) في 17 يوم فقط و موش في كل دول العالم....
مازال عاد، ثانيا، المداخيل الي بيها الفائدة باش تجي من جهات أخرى... شركات العالم اجمع تعمل في الاشهار لجلب الحرفاء، و لمّا الناس عبر العالم يهتمّو باللّعبة، الشركات اتّبّع، مثلا ماكدونالد اليابان، باش تهدي لعب صغار متاع بوكيمون لحرفاءها، و بالطبيعة فمّا حقوق فكريّة لشركة (نيانتيك )، ماكدونالد اليابان تفاهمت زادا مع الشركة الي عملت اللعبة، باش تحطّلها ( "بوكيستوب" و الا "آران" ) في كلّ مغازاتها في اليابان... و بالطبيعة هذا كلّو بثمنو، و الأقرب انّو الاتفاق الي باش يصير بين هالزّوز شركات، هو انّو شركة ماكدونالد باش تدفع لشركة نيانتيك مبلغ معيّن على كلّ زائر لل ( بوكيستوب ) و الا ( آران) الي في مغازاتها... شركة مغازات ( الهدف "بوت" ) في فرنسا قررت تعمل نفس الشي، بنك ( سباربنك ) في روسيا كذلك... توّا فكروا معايا في عدد الشركات في العالم اجمع الي باش تعمل نفس الشي، و عدد الماركات الي باش تعمل اشهار باستعمال عاصفة الاهتمام الشعبي بها اللعبة، و تخيلو حجم الأموال الي باش تدخل لشركة ( نيانتيك... )
شنوّا صار لأسهم شركة( ننتاندو ) ؟
بالطبيعة، الكلام الي كنّا نفسرو فيه حول المداخيل المنتظرة من اللعبة، المستثمرين في بورصات العالم اجمع يعرفوه، و يفهموه، يعرفو زادا، انّو شركة ( ننتاندو )، رغم انها موش هي الي عملت اللعبة، فهي المالك الوحيد لحكاية البوكيمون... لذا، صار طلب مهول لشراء اسهم شركة ( ننتاندو )، و في ظرف جمعتين، سعر السهم متاع عالشركة طلع بـ 120%... و مجموع قيمة كل اسهم شركة ( ننتاندو )، بعد ما كان حوالي 19 الف مليار دولار في اول جويلية الي فات، صبح 42 مليار دولار نهار 19 جويلية (حوالي قيمة كلّ ما انتجه الشعب التونسي عام 2015 )... و لأوّل مرّة في التّاريخ، قيمة شركة ننتاندو تتجاوز قيمة العملاق الياباني الآخر و هو شركة (سوني )...
العبرة:
الاقتصاد الرّقمي، ينجّم يقفز بأي بلاد قفزات عملاقة، احنا في تونس، شبابنا مجنون إعلامية، و مجال ابتكار الألعاب مثلا، مربح جدّا، خاطرو اوّلا، مجال انّجمو نتميزو فيه دون الحاجة لتجهيزات جبّارة، و ثاني حاجة موجّه للحرفاء في كلّ انحاء العالم، يعني سوق عملاقة.... مجالات اقتصاد رقمي أخرى محلولة، الحكومة بدات تحاول توجّه اهتمامها نحو هذا الاقتصاد، مازالت محاولات محتشمة، مازال القوانين ما تبعتش (آخر مهزلة هو قانون البنوك الي خرج عام 2016، و ما فيه حتى كلمة على البنوك عبر الانترنات او الهاتف)... انشاء الله نتحركو... فمّا ثورة رقميّة في العالم، احنا و كلّ العرب، ضيّعنا الثّورة الصّناعيّة في القرن 19، انشاء الله ما نزيدوش نضيعو قطار الثورة الرقمية...
بقية يوم سعيد يا توانسة |
موضوع اسعار النزل بالنسبة للحريف التونسي معقد شويّة، و باش نرجعولو في مقال مفصّل، و من توا نقلكم فيه مآخذ على اهل القطاع كيما فيه حوايج تتجاوزهم... لكن الحملة متاع مقاطعة النزل التونسية، و الي بلغت حدود غريبة، هي عمليّة اقل ما يقال عنها انها انتحاريّة و غبيّة و اكثر ما يُقال عنها انها موجهة لبلوغ اهداف تدمير القطاع بعد بوادر فشل طرق اخرى...
كنّا سبق و حكينا على خور القطاع و مديونيتو، و مشاكلو، و كثرة المتطفلين عليه، و تقريبا غالبية التوانسة متّفقين انّو المأساة في تونس هي جودة الخدمات و المأساة تكون اتعس لمّا الحريف يكون تونسي... برشا مشاكل، و برشا عوج، لكن توصل الحكاية انّو حملة مقاطعة، و كلام فارغ، وقتها ندخلو في حكايات طمزان العين بصبعنا، لذا، الرزانة، الحلول ليست دائما البتر... و توا نجيو لموضوع الاسعار بستاتي مطوّل.... و نعاود، هذا موش تبرير و دفاع على اسعار مشطّة للتّونسي، و لا تشجيع عليه، فمّا خور توا نحكيو عليه في موضوع الاسعار، لكن المناداة بالمقاطعة، خطأ اسطوري حسب رايي المتواضع |
السلام عليكم، هذا نقاش مع شاب متخرّج جديد، حبيت نشاركو معاكم، و نعلقو عليه مع بعضنا، اذا تحبّو... طبعا نشر النقاش تمّ بعد استشارة المعني بالامر
Anwer
خويا بربي عندي سؤال..
صاحب شهادة عليا كي يدخل يخدم في الخواص ويصبو عليه..هل انو صحيح معاش عندو الحق في الانتداب في الوظيفة العمومية...
الاقتصاد بالفلّاقي
صحيح
Anwer
اي كفاش انا تخرجت سنا نقعد نستنا الوظيفة العمومية ... ومنخدمش عند الخواص ؟؟؟؟
الاقتصاد بالفلّاقي
ما فهمتكش؟ انت تحب تخدم و الا تحب تخدم في الوظيفة العمومية لا غير؟
Anwer
انا تو تخرجت و جاتني فرصة بش نخدم في الخواص لكن قالولي اذا دخلت تخدم في الخواص و بداو يصبو عليك راهو معاش عندق الحق فالوظيفة العمومية.. نجم نخدم و نقلهم ميصبوش علي بش يبقا عندي الحق في الوطيفة العمومية ؟؟؟
الاقتصاد بالفلّاقي
ما جاوبتنيش على سؤالي
علاش تخمم في الوظيفة العمومية اصلا ما دام ديجا لقيت خدمة في القطاع الخاص؟
Anwer
يا خويا اولا الشهادة تمشي خسارة ثانيا كي منترسمش انا في الخاص و نخسر بلاصتي في الوظيفة العمومية و نقعد لاني منا لاني منة
الاقتصاد بالفلّاقي
نبدو بأوّلا، علاش الشهادة تمشي خسارة؟ ياخي في الخاص باش يخدموك برتبة عامل؟
Anwer
اي رتبة عامل..
الاقتصاد بالفلّاقي
؟؟؟؟؟؟؟؟؟؟؟؟؟
كيفاش هذي؟؟؟ على كيفهم هو؟؟؟
Anwer
هي مؤسسة سياحية..اوتيل.. والدولة عطات لصاحب لوتيل مساهمة بش يكملو مبلغ مالي يعني..اما بشرط انو يخدم اصحاب الشهائد العليا مالمنطقة لي هو فيها...
الاقتصاد بالفلّاقي
آي و فاش قام يخدم فيك برتبة عامل؟؟؟ يعجبكشي
Anwer
الشهادة متاعي ماهيش في اختصاص السياحة.. انا عامل خدمة اجتماعية. خويا
الاقتصاد بالفلّاقي
معقول ما خممتش تحل وحدك؟ كراش و الا روضة مثلا؟ (مجرد تساؤل راهو ما عنديش فكرة على الميدان متاعكم جملة)
Anwer
اي خويا خممت اما منطقتنا صغييييرة برشا..و درست الموضوع لقيت انو لحكاية متنجحش.. اما نحب نعرف هل انو كي نخدم برتبة عامل في هالمؤسسة السياحية..نخسر بقعتي في الوظيفة العمومية ؟؟؟؟
الاقتصاد بالفلّاقي
بعد الثورة، و بحكم انو كثرت الطلبات على الوظيفة العمومية، اصبحو يثبتوا في المطالب، و الي يلقاو عندو معرّف اجتماعي (يعني حد يصب عليه) معناها عندو ديجا خدمة، ما يقبلوهش
ننصحك
شد الصحيح في مشروع الروضة او الحضانة، ما تربطش روحك بمنطقتك، امشي لأقرب مدينة ليك، و ابدا كمبص باش تحل فيها، راهو الطلب كبير برشا عالموضوع هذا، و ما دامو في اختصاصك ما توخرش
Anwer
نجم نطلب منهم انهم ميصبوش عليا كي نخدم في هالمؤسسة السياحية...و الامعنديش الحق ؟؟؟
الاقتصاد بالفلّاقي
اذا ما يصبوش عليك، ما ياخذوش المساعدة من الدولة
Anwer
بفففف و الله لواحد حار ا صاحبي
الاقتصاد بالفلّاقي
الحل هو انهم يخدموك بحقيقة مستواك و شهادتك، او انك تنطلق في مشروعك الخاص، خاطر صدّقني الوظيفة العمومية في السنوات القادة اما تسكر الانتداب و الا الموظفين الكل ما عادش نلقاو منين نخلصوهم و تتقص شهاريهم
Anwer
فهمتك...قلي ياخي مناظرة القيمين و المرشدين تع وزارة التربية مزالت ديسبونيبل ؟؟؟؟؟
الاقتصاد بالفلّاقي
ما عندي حتى فكرة بصراحة |
الله الله... بالله ركزوا انو الي يتكلم محامي، يعني مستحيل يقول حاجة عندها تبعات قانونية ما غير ما يكون عندو أدلة دامغة... أي عاد و ركزوا بعدها انو يحكي على مستشارين في الحكومة!!! يعني ناس فاسدة أو عليها شبهة فساد، و مازالو يخدمو في الحكومة كإنهم متهمين بحرقان ضوء...
في الأثناء هانا نلوجو على البوكيمون و نبرجو في الدلاع...
أكّد رئيس الهيئة الوطنية لمكافحة الفساد شوقي الطبيب أنّ مستشارين في رئاسة الحكومة متّهمان بالفساد فيما يتعلّق بالصفقات العمومية وانتدابات.
و أوضح في برنامج ميدي شو اليوم الأربعاء 13 جويلية 2016 أنّه تمت إحالة الملفات المتعلّقة بالمستشارين على القضاء .
و في سياق متّصل كشف شوقي الطبيب أنّ هناك مسؤولا انتدب 40 شخصا من أفراد عائلته في مؤسسة عمومية، وأنّ هناك مسؤولين مورّطين في ملفات فساد تتعلّق بصفقات عمومية والهيئة بحوزتها نسخ من الصكوك (الشيكات) والتحويلات البنكية التي تلقوها مقابل خدمتهم.
وتحدّث الطبيب عن التلاعب بالمناظرات لافتا إلى أنّ الشعور بالإفلات من العقاب هو بمثابة رسالة توجّه للآخرين مفادها أنّ الفساد لا عواقب له، كما يمثّل رسالة للمبلغ عن الفساد بأنّه لا فائدة من التبليغ، قائلا ''الطبيب الذي أبلغ عن ملف اللوالب القلبية تم نقله إلى إدارة أخرى كعقاب له''. (موزاييك أف أم) |
آي-ووتش و نسمة
الستاتي يحكي على تحقيق منظمة آيواتش حول مجمع نسمة، و على المنظمة في حدّ ذاتها، لذا الي متعصّب لهذا او ذاك، موش لازم يقرا خيرلو...
في التحقيق الي عملاتو منظمة آي-ووتش مؤخّرا حول قناة نسمة، هاو آش قالت:
• قالت انّو مجمع قروي آند قروي متكوّن من مجموعة شركات متواجدة في كل من تونس و دول المغرب العربي و دبي و كندا و اللوكسمبورغ، و على هالأساس قالت المنظمة انها تشك في تهرب جبائي بإعتبار دبي و اللوكسمبورغ ماهمش دول شفافة جبائيا.... و المنظمة استعملت بذكاء كلمة "تشك" لانو كيما حكينا قبل، في الشركات غير المقيمة، فمّا الي أهدافها قانونية و فمّا الي لا
• قالت انو شركة نسمة دخلت في الروج بـ 2 مليارات و 550 مليون مع بنك الإسكان عام 2010، و انو المبلغ هذا تمّ تحويلو لقرض، و ما قالتش انّو القرض هذا ما خلصش لحدّ اليوم...
• قالت انّو هالشركات يعطيو في قروض لبعضهم بأنتيريس 5% و اعتبرت هالانتيريس غالي... و قالت انّو لمّا شركة من شركات نسمة الي موجودة في اللوكسمبورغ تعطي كريديات لشركة من شركات نسمة في المغرب، فإنّو شركة المغرب تتحمّل الانتيريس، و تخرج خاسرة و ما تخلّصش الضرائب في المغرب... في الإطار هذا، منظمة آيووتش قالت أيضا انّو شركة نسمة الي في اللوكسمبورغ دخلت انتيريس بأكثر من مليون أورو بداية من 2011...
• قالت أنّو شركتي نسمة المغرب و نسمة اللوكسمبورغ، خلصو ضرائب (في البلدان الي هوما فيها بالطبيعة، يعني ضرائب اتدفعت للمغرب و للوكسمبورغ) ما تفوتش نسبة 0,09% من المداخيل بالنسبة للشركة الي في المغرب و 0,142% بالنسبة للشركة الي في اللوكسمبورغ...
• قالت انو ال logo متاع نسمة على ملك شركة مغربية اسمها "قروي & قروي" (قالت زادا انها ما تعرفش يا ترى الشركة هذي على علاقة بالإخوة قروي او لا)... في هذا الإطار، قالت منظمة آي-ووتش، انها تشكّ (ركزوا مع الكلمة، "تشك" و هذا أيضا ذكاء من المنظمة خاطر ما عندهاش دليل) انّو المرابيح متاع قناة نسمة التونسية قاعدة تنقص بسبب حقوق استغلال هاك ال logo الي قاعدة تتدفع بالدوفيز رغم انّو العملية تنجم تكون قانونيّة...
• المنظمة ختمت كلامها بانو وجود عديد الشركات في جنات ضريبية، تسجيل الحقوق الفكرية باسم شركة غير الشركة الي تملك حقوق البث، وجود منظومة القروض الدّاخلية بين شركات المجمع، كل هذه العناصر تُظهرلها مشبوهة...
هذا كلام منظمة آي-ووتش على نسمة و مجمع القروي، و الأخير خرّج بلاغ نفى فيه كلّيا جملة الكلام الي تقال، و قال انّو التحقيق مبني على شكوك و استنتاجات لا غير، و قال انو باش يعقد ندوة صحافية نهار الأربعاء، و باش يلجأ للقضاء إزاء هذا التشكيك... من جهتها منظمة آيووتش، قالت انها عندها الوثائق الي تثبت الكلام الي قالاتو...
راي الصفحة:
فمّا عمل بحث كبير تمّ، هذا لا جدال فيه، الوثائق و المعلومات صحيحة و الا غالطة؟ الله اعلم، القاضي توا يبيّن الحكاية... لو صحّت المعلومات، لازم وراها تثبيت، يا ترى فمّا حاجة مخالفة للقانون و الا لا، خاطر التعقيد المالي ديما وراه مصايب، و لو ما صحّتش، كلّ حدّ يتحمّل مسؤوليتو... و على كل حال، في الدول المتقدمة الكل، الصحافة الاستقصائية تحكي على موضوع، و مبعد القضاء هو الفيصل بين المتنازعين، و كل حد يأخذ حقو...
كليمتين توّا للتعريف بمنظمة "انا يقظ" حسب موقعها:
“أنا يقظ” هي منظمة رقابية تونسية غير ربحية ومستقلة تهدف إلى مكافحة الفساد المالي والإداري وتدعيم الشفافية وهي نقطة الاتصال الرسمية لمنظمة الشفافية الدولية بتونس منذ نوفمبر 2013. تأسست المنظمة اثر الثورة التونسية في 21 مارس 2011. تضم المنظمة ثلة من الشباب والشابات النشيطين في مختلف جهات الجمهورية ويعمل جميعهم على الحفاظ على مكتسبات الثورة.
المنظمة تمويلها اجنبي بنسبة قرابة 90%... عام 2014 بلغت التمويلات متاعها مليار و 155 مليون ملّيم، منهم 115 مليون تمويلات من تونس، و مليار و 40 مليون من مليماتنا تمويلات اجنبية، و من مجموع التمويلات الأجنبية عامتها، فمّا 440 مليون مليم من عند منظمة الشفافية الدّولية، و الباقي من منظمات اجنبية أخرى ... و هوني ملاحظة من الصفحة (التمويل الأجنبي للجمعيات موجود في كل العالم، و عادي مادامو معلن و معروف فاش تمّ استعمالو كيما حال منظمة انا يقظ)... نجيو توّا لفاش تمّ استعمال ميزانية 2014، اهمّ المصاريف يعني: قرابة 242 مليون مصاريف المشاريع و الاستبيانات (كي نقولو مشاريع موش معناها استثمار، لا، معناها برنامج عمل العام هذاكا في التثقيف أو التوعية أو ربط العلاقات أو غيرهم)، و قرابة 292 مليون بعنوان اتعاب الخبراء و التقنيين، و قرابة 100 مليون publicité للمنظمة، و قرابة 150 مليون مصاريف نقل و مهّات و سكن...
نجيو أخيرا، لكلام الخبير المحاسب حول الوضعيّة المالية للمنظمة، و التقرير منشور في موقع المنظمة و هذا يحسب لها، الخبير قال:
• أوّلا، و خلافا لمقتضيات قانون الجمعيّات، المنظمة ما عندهاش محاسبة مطابقة للنظام المحاسبي المعمول بيه في تونس
• ثانيا، قال انّو المنظمة ما عندهاش وثائق دامغة تمكّننا من الحكم على صحّة و حقيقة المبلغ المصروف في الاستبيانات و المشاريع، و البالغ قرابة 242 مليون مليم
• ثالثا، قال انّو المنظمة ما تقومش بدفع المبالغ الي اكثر من 500 دينار عبر الشيكات او التحويلات البنكيّة كيما ينصّ على ذلك الامر عدد 88 -2011... يعني تستعمل في الكاش في عمليّات يمنع فيها استعمال الكاش |
صباح النور
الاضطرار لاستعمال المعدلات في تقييم المشاكل هو أكبر نقاط ضعف التحاليل الاقتصادية :D
نهاركم زين يا توانسة |
لمحة:
بين 2010 و 2014، ارتفع عدد اعوان الدولة ب150 الف عون جديد، مهم شدّو عندكم .... اكثر من 88 الف في عام 2012 وحدو |
صباح النور
توضيح لموظّفي القطاع العام عموما بعد ستاتي البارح حول تطوّر اجورهم و للأمنيين خاصّة الي جاتنا منهم تساؤلات حول حقيقة الزيادة الي تحصلو عليها مؤخرا
لما نقولو الاجر الخام، فمعناه الاجر الي تتحملو الدولة، الموظّف يستعرف كان بالمبلغ الي يقبضو بين يديه، بينما المبلغ الي يخرج من خزينة الدولة، اكبر ببارشا، مثلا موظّف الاجر الخام متاعو 1000 دينار، تلقاه في الواقع قبض في يديه حوالي 700 دينارات فقط، بينما الدولة تكون خرجت من كاستها ال700 دينار الي عطاتهملو، يعني فما قريب 30% ما يقبضهمش في يديه (هال30 في الميا هي معدل و النسبة تفوق او تقل شوية حسب الوضعية المهنية و الجبائية و المدنية لكل عون)، فما زادا حوالي 80 دينار تدفعهم الدولة باسم العون لصندوق التقاعد بعنوان مساهمة العون في تقاعدو، و حوالي 120 دينار تدفعهم الدولة بعنوان مساهمة الدولة في منحة تقاعد هاك العون، و حوالي 100 دينار تدفعهم الدولة باسم العون للقباضة بعنوان دفع العون للضرائب الواجبة عليه نحو الشعب التونسي...
الكلام هذا ذكّرنا بيه لعامة الموظّفين، و موجّه ايضا لعديد الاخوة الامنيّين الي جاونا بتساؤلات اينبوكس حول الزيادة الاخيرة في اجورهم، راهي عمرها في العمر ما تصير مفاوضات على الاجر الصافي، في كل القطاعات و في كل دول العالم المفاوضات تصير على الاجر الخام، بالنسبة للأمنيّين اقل زيادة تمّ الاتفاق عليها هي 230 دينار في الاجر الخام (المعلومة هذي عامة و تم نشرها في كل وسائل الاعلام، و على فكرة، الزيادات الي صارت الامنية هي بصراحة اعلى زيادة تصير في تاريخ تونس وبالنسبة لكل القطاعات على مرة واحدة)، الامني الي تجيه الزيادة هذي ما يحصّل في يدّيه الا حوالي 150 او 160 دينار، و هوني حبّيت نقول للأوخيّان المعنيّين، انّو الموضوع لاهو مؤامرة من النقابات الي اقتلعت هالزيادات بعد مفاوضات طويلة مع الحكومة و لا سرقة من طرف الدّولة، الحسبة الي حكيناه لفوق، تنطبق ايضا على الزيادات، علي ال230 دينار خام، فيها حوالي150 او 160دينار (حسب الوضعية الجبائية لكل عون) تقبضوها في يديكم، و فيها حوالي 70 او 80 دينار تتدفع عليكم من خزينة الدولة الى :
* صندوق التقاعد (لو ما تصرش الحكاية هذي معناها نهار الي تخرجو تقاعد، شهاريكم اتطيح قيمتها و تاخذو تقاعد متاعكم بقيمة شهاريكم ماغير الزيادات)
*والى قباضات المالية متاع الشعب التونسي بعنوان الضرائب الي يدفعو فيها كل التوانسة مواطنين و شركات باش يكون عندنا صحة و طرقات و تعليم و امن و جيش و غيرهم
نهاركم زين يا توانسة |
جديد،
أخيرا أرقام صادرة عن جهة رسميّة فيما يتعلّق بعدد و أجور موظّفي و عملة الوزارات و كتابات الدّولة و المؤسسات العموميّة ذات الصّبغة الإداريّة، يعني أعوان الدّولة، و اتذكرو معايا ديما : كي نقولو أعوان الدّولة يعني العملة و الموظّفين...
السلام عليكم ( النّص اهمّ من التّصويرة راهو :) )
الجمعة هذي، المعهد الوطني للإحصاء خرّج دراسة مفصّلة حول أعوان الدّولة من عام 2010 حتى 2014... و اليكم اهمّ نتائجها:
• عدد أعوان الدّولة : كانوا 435487 عون عام 2010، صبحوا 591174 عام 2014...
• أكثر سنة عرفت زيادة في عدد أعوان الدّولة هي سنة 2012، الي عرف فيها عدد أعوان الدّولة زيادة استثنائيّة بقريب 20%، أي 88164 عون جديد مقارنة بـ 2011... و اكثر وزارة عرفت ارتفاع في عدد اعوانها عام 2012 مقارنة ب 2011 هي وزارة الفلاحة الي عدد اعوانها ارتفع بـ 65.3% عامتها...
• 65% من أعوان الدّولة غير متحصّلين على شهائد جامعيّة (إجازة فما فوق)
• معدّل الاجر الشّهري الخام لموظّفي و عملة الدّولة ارتفع من 1064 دينار و 900 مليم سنة 2010 الى 1334 دينار و 300 ملّيم عام 2014... في التّصويرة تلقاو نسبة الارتفاع السّنوي للاجر الشهري الخام متاع أعوان الدّولة (الأرقام بالاحمر) مقارنة بنسبة التضخّم السنوي في تونس (الأرقام الي بالأخضر)
نشوفو توّا تطوّر الأجور متاع الموظّفين وحدهم، و العملة وحدهم
أوّلا الموظّفين:
• بالنسبة للموظّفين وحدهم، ارتفع معدّل الاجر الشّهري الخام متاعهم من 1207 دينار و 900 ملّيم عام 2010 الى 1496 دينار و 900 ملّيم عام 2014... يعني بمعدّل زيادة سنويّة تساوي 4.4%...
• و لو نزيدو نتعمقو في هالزّيادات لدى الموظّفين، نلقاو انّو معدّل الزيادة السنوية للإطارات كانت بين 4.5% و 5.1% فقط، بينما معدّل الزيادات السنوية لباقي الموظّفين (الـ 65% غير الحاملين لشهائد جامعيّة) تراوحت بين 5% لأعلى صنف مهني فيهم، الى 16.9% لأقل صنف مهني فيهم...
• ديما مع الموظّفين، نلقاو انّو عام 2014، 51.1% اجرهم الشّهري الخام يفوق 1100 دينار، النسبة هذي كانت 61.5% عام 2010
ثانيا العملة وحدهم
• بالنسبة للعملة وحدهم، ارتفع معدّل الاجر الشّهري الخام متاعهم من 617 دينار عام 2010 الى 800 دينار عام 2014... يعني بمعدّل زيادة سنويّة تساوي 5.3%
• ديما مع العملة، نلقاو انّو عام 2014، 97.9% اجرهم الشّهري الخام يفوق 600 دينار، النسبة هذي كانت 48.7% عام 2010
ليلتكم زينة يا توانسة |
"Un économiste est quelqu'un qui voit fonctionner les choses en pratique et se demande si elles pourraient fonctionner en théorie"
Stephen M. GOLDFELD
صباح النّور :D |
اسمعوني مرة أخرى يا توانسة، هذي فقرة نهار 31 ديسمبر 2015... غدوا خير |
إلى كل التونسيين، عيدكم مبروك و ربي يحفظ بلادكم و يحننكم عليها،
إلى كل أم و عائلة جندي و أمني استشهد في حرب الشعب التونسي ضد جراثيم الدم و الشر الإرهابي : كل فرد من هذا الشعب مدين لك بأمنه و حياته، كل شيء في هذا الوطن يقدس التراب الذي تسيرون فوقه، كل عيد و انتم تيجان هذا الوطن
إلى كل جندي و أمني مرابط في الفيافي و الجبال و الصحاري، انتم سبب تواصل هذا الوطن، انتم معنى الوطنية، انتم معنى التضحية، أيا كانت الأجور التي تقبضونها، فهي صفر حين يكون الثمن إمكانية دفع حياتكم دفاعا عن هذا الشعب، كل عيد و انتم سادة هذا الشعب
إلى كل التونسيين، غدا خير، صدقوني غدا خير، عيدكم مبروك و ربي يفرحكم بأحبابكم |
و هذا رد مسبق على بعض الناس الي يعد ما تقرى الستاتي السابق، باش يقولونا نهاجمو في سي الفريخة خاطرو انضم للنهضة، هذا ستاتي شوفو وقتاش هبط، وقتها لا فما حتى اشارة )على الاقل للمواطن البسيط من امثالي) لعلاقة السيد الفريخة بحركة النهضة |
إعادة، للي عندو وسع بال باش يفهم حكاية سيفاكس آرلاينز من أولها لآخرها، حكاية قديمة، يعني الي موش مهتم ما يضيعش وقتو خيرلو :) ستاتي طويل و يوجع الراس مع الصيام :D
سيفاكس آرلاينز
اليوم، باش نحكيو على سيفاكس آرلاينز، الجمعة هذي، برشا وسائل إعلام، حكات على شطب أسهم شركة سيفاكس آرلاينز من التّداول في بورصة تونس... و سيفاكس آرلاينز، كانت تقريب موضوع حديث الرّأي العام في العامين الي فاتو، هات نحاولو نفهمو هالمعبوكة من اوّلها لآخرها، و البداية كالعادة، بتبسيط زوز و الا 3 حوايج...
كلّ شركة، كي تتكوّن عندها رأس مال، و هاك الرّأس مال، يكونو جايبينو شركاء كلّ حد و بايو... قانونيّا، رأس مال كلّ شركة، يكون مقسوم على عدّة أجزاء تتسمّى أسهم، (السّهم الواحد هو دونك، عبارة عن شهادة ملكيّة لجزء من رأس مال الشركة)، و عدد الأسهم يفرق حسب رغبة أمّالي الشّركة، مثلا، شركة رأس مالها 10 ملاين، تنجّم تكون مكوّنة من 10 اسهم كلّ سهم يسوى مليون، و الا 100 سهم كلّ سهم يسوى 100 دينار، و الا 1000 سهم كلّ سهم يسوى 10 دينارات)... المفيد، كلّ واحد من الشّركاء في رأس المال، يملك عدد من الأسهم، يقابل قدّاش هو جاب لرأس مال الشّركة، الي جاب شطر رأس المال، يملك شطر عدد الأسهم، و الي جاب ربع رأس المال يملك ربع عدد الأسهم، و هكذا دواليك...، أخيرا، الشّركاء، يتسمّاو زادا بكلمة أخرى هي "المساهمين"... باهيييي... هالاسهم الي نحكيو عليها، تتباع و تتشرى بين الناس كيما أي سلعة أخرى... و السوق الي تتباع وتتشرى فيها الأسهم هي البورصة...
نجيو توّا لسيفاكس آلاينز، هي شركة طيران، خذات رخصتها آخر عام 2011، و بدات برأس مال قيمتو 15 مليار، مقسوم على 3 ملاين سهم كلّ سهم يسوى 5 دينارات... في عام 2012، الشّركة كملت خاسرة 14 مليار و نصف، يعني تقريبا في عامها الاوّل، كلات رأس مالها الكلّ، و نردّو بالنا، راهي الخسارة في ال3 سنين الأولى، امر عادي لأي شركة، خاطر عموما، الشركات ما يشدّو الثنيّة متاع الرّبح، الّا بداية من العام الرّابع، الاشكاليّة مع سيفاكس ىرلاينز، هي انو الخسارة متاع عام 2012 فاتت قيمتها، قيمة شطر رأس مال الشّركة، و في الحالة هذي، القانون يفرض عليها تزيد في رأس مالها،... هذاكا علاه، المساهمين متاعها، قرّروا باش يزيدو في رأس المال... و لمّا المساهمين في شركة يقرّرو الزيادة في رأس مال شركتهم، عندهم 3 حلول:
• يا هوما بيدهم يزيدو يحطّو فلوس في شركتهم،
• يا يلقاو مجموعة صغيرة متاع مستثمرين يعرفوهم عندهم فلوس، و يدخلوهم معاهم شركاء،
• يا يمشيو للبورصة، و يحلّو رأس المال لعموم النّاس...
كيفاش صارت العمليّة بالضّبط، في أوّل 2013، مشات شركة سيفاكس آرلاينز لهيئة السّوق الماليّة، و هي هيئة حكوميّة تلعب دور المنظّم و المراقب للبورصة، و قالتلها، أنا توّا رأس مالي الحالي 15 مليار، و خاسرة 14 و نصف عام 2012، نحب ندخل للبورصة، و نقول للنّاس: شكون يحب يدخل شريك في سيفاكس آرلاينز، راني باش نكبّر راس المال بـ 12 مليار و نصف، و هال12 مليار و نصف، باش نهبّطهم، في شكل زوز ملاين و نصف أسهم جديدة في الشّركة، والي يحب يدخل شريك في سيفاكس ىرلاينز، يشري من هالأسهم الجديدة على 10 دينارات السّهم الواحد... و للحصول على رخصة الدخول للبورصة من هيئة السّوق المالية، أصدرت شركة سيفاكس آرلاينز، تقرير حول ارقامها و نشاطها الماضي و المستقبلي، و التقرير هذا يحمل مصادقة هيئة السّوق الماليّة بتاريخ 17 أفريل 2013، و هوني نردّو بالنا مليح، راهي مصادقة هيئة السّوق الماليّة، لا معناها انّها متبنية الكلام الي في التّقرير، و لا معناها انّها تشجّع في النّاس باش تساهم، و التّنبيه هذا، موجود حرفيّا في نصّ المصادقة، المصادقة تعني فقط، انّو هيئة السّوق الماليّة ترى انّو سيفاكس آرلاينز عندها الحق تدخل للبورصة...
المفيد، تمّت عمليّة زيادة رأس المال عن طريق البورصة، بعد ما جات النّاس و شرات الزوز ملاين و نصف أسهم جديدة على 10 دينارات السّهم الواحد، و 10 دينارات، هو اوّل سوم دخلت بيه أسهم سيفاكس آرلاينز للبورصة نهار 29 ماي 2013... و بداية من هاك النهار أصبحت أسهم سيفاكس آرلاينز الكلها، ممكن تتباع و تتشرى في البورصة، و بداية من النهار هذاكا، سوم السّهم أصبح يتحدّد بالعرض و الطّلب، و كلّ نهار و سومو...
نواصلو... في اوّل عام 2014، خرجت الوضعيّة الماليّة متاع سيفاكس آرلاينز متاع عام 2013، و المفاجأة، كانت أنّو الشّركة خسرت 11 مليار و 600 مليون عام 2013، بينما في التّقرير الي تقدّم للنّاس قبل الدّخول للبورصة، الخسائر المتوقعة عام 2013، كانت 7 مليارات و نصف فقط، بالطبيعة، التوقّعات ما تنجّمش تكون صحيحة 100%، لكن الفارق هوني كبير برشا بين التوّقعات و الي حصل... فمّا حاجة أخرى، ظهرت مع ارقام 2013، و هي أنّو مراقب الحسابات متاع الشّركة، قال في تقريرو، الي فمّا 7 مليارات و 235 مليون شارج ما تمّش احتسابهم، يعني حسب كلام مراقب الحسابات، النّتيجة اللحقيقيّة للشّركة عام 2013، هي خسارة بـ 18 مليار و 800 مليون، و موش بـ 7 مليارات و نصف كهو... طبعا، كي خرجت هالمعلومات الماليّة، و زاد خرجت معاهم حكايات، من نوع هاو خطّ تونس مونتريال الي عملاتو سيفاكس آرلاينز بطل، و غيرها من الحكايات... تأثّر سعر أسهم الشّركة و قعد في النّازل نهار بعد نهار...
نواصلو... في نوفمبر 2014، أصدرت هيئة السّوق الماليّة بلاغ لعموم المواطنين تقول فيه حرفيّا : " انّها اطّلعت على معلومات متعلّقة بـحوايج غير عاديّة، anomalies، في الحسابات و التنظيم متاع شركة سيفاكس آرلاينز، و انّو هالمعلومات، ممكن يكون عندها تأثير على الوضعيّة الماليّة للشّركة، و على سعر السّهم متاعها"... هذا حرفيّا كلام هيئة السّوق الماليّة، الي قرّرت في نفس البلاغ، وقف تداول أسهم سيفاكس آرلاينز في البورصة بداية من 18 نوفمبر 2014، يعني، الي يملك اسهم في هالشّركة ما عادش ينجّم يبيعهم في البورصة بداية من 18 نوفمبر 2014. و وقتها، كان سوم السّهم، 3 دينارات و 900 ملّيم، بعد ما النّاس شراتو في اوّل نهار دخل بيه للبورصة، أي نهار 29 ماي 2013، بـ 10 دينارات.... المفيد، قعدت أسهم شركة سيفاكس آرلاينز ممنوعة من التداول في البورصة حتى نهار 20 اوت 2015... نهارتها، هيئة السّوق الماليّة أصدرت قرار تحت العدد 38، هالقرار، الي قال انو يعتمد على تقرير بحث، أثبت وجود تظليل و مغالطات ماليّة في الأرقام الي قدمتهم الشركة للعموم، يُجبر السيّد محمّد فريخة، المساهم الرّئيسي في الشّركة، انّو يشري كلّ الأسهم الي يملكوها ناس اخرين في الشّركة، و عددها زوز ملاين و 400 ألف سهم، يشريهم على 3 دينارات و 900 ملّيم للسّهم الواحد، و تطلع القيمة الجمليّة للعمليّة، ديما حسب بلاغ هيئة السّوق الماليّة في حدود 9 مليارات و 370 مليون... القرار يقول زادا أنّو سي محمّد الفريخة وافق على العمليّة بشروط، دون توضيح الشّروط شنيّة، و القرار حدّد انّو سي الفريخة يشري هالزّوز ملاين و 400 الف سهم، في الفترة بين 21 سبتمبر و 30 أكتوبر 2015، ...
هوني دخلت المحاكم في الموضوع، سي محمّد الفريخة، شكى لمحكمة الاستئناف ضدّ القرار الي يجبرو على دفع 9 مليارات و 370 مليون مقابل شراء الأسهم من باقي المساهمين، و قال في شكايتو أنّو هيئة السّوق الماليّة ما عندهاش الحق تفرض عليه هالحكاية، هذي شكوى على أصل الموضوع، و مازال ما تمّش الحكم فيها للآن... لكن سي فريخة شكى زادا لمحكمة الأستئناف، و طلب توقيف قرار اجبارو على شراء الأسهم، في انتظار صدور حكم المحكمة حول اصل الشكاية، و نهار 8 أكتوبر 2015، رئيس محكمة الاستئناف رفض توقيف قرار هيئة السّوق الماليّة، يعني نظريّا، سي محمّد الفريخة كان مجبر على شراء الزوز ملاين و 400 الف سهم في تاريخ ما يفوتش 30 أكتوبر الي فات، و هذا شي ما صارش لتوا...، و اسهم سيفاكس ارلاينز الي كان تداولهم معلق تمّ شطبهم نهائيّا من التداول في البورصة، شنوا باش يصير مبعد، الله اعلم، هانا نستنّو...
شاهية طيبة يا توانسة |
و نتصورو موش باش يتعاقب، و كان خلات ياخذ لفت نظر
خاطر كان يتعاقب النقابة توقف tunisair
و نتصور زادا انّو المسؤول على معاقبتو، موش باش يصيرلو شي اذا ما عاقبوش
و نذكّر توّا انو Tunisair في 2014 كانت باش تمر للافلاس لولا منحة بـ 149 مليار من ميزانية الشعب التونسي |
السلام عليكم، إعادة
الستاتي هذا هبط توا قريب شهرين، لما خرج تقرير دائرة الحسابات حول غلق ميزانية 2013، و قالت فيه جملة خطيرة حول غياب الرصيد المتبقي من بيع اتصالات تونس، و عدينا جمعة كاملة الصحافة تحكي على 870 مليار الي اختفات و توجهت برشا اتهامات في فايسبوك لوزير المالية وقتها الياس الفخفاخ، و الي في الواقع رد عليها بتشنج في وسائل الإعلام، طريقة ردود الفخفاخ خلات الناس ضايعة و موش فاهمة شكون تصدق
870 مليار
كنّا باش نبداو الجمعة الجايّة، في تفصيل بعض ما جاء في تقرير غلق ميزانيّة الدّولة، لسنة 2013، و الي أصدراتو دائرة الحسابات مؤخّرا.... لكن، امام تفاقم الزّوبعة حول نقطة معيّنة في هالتّقرير، و المتعلقة بباقي مداخيل تخصيص اتصالات تونس، قرّرنا اليوم نفركو رمّانة الـ 870 مليار، الي أصبحت حديث الرّأي العام في تونس...
نبداو كالعادة بالسّاس، دائرة الحسابات، هي هيكل عمومي، مهمتو، مراقبة حسابات الدّولة، و حسابات كلّ المؤسسات التّابعة للدّولة... و من جملة الأعمال الرّقابيّة لهالدّائرة، مراقبة حسابات ميزانيّة الدّولة، بعد ما تتنفّد هالميزانيّة... للتّبسيط، قانون الماليّة 2013 مثلا، فيه تقديرات لمصاريف و مداخيل الدّولة التّونسية لعام 2013... و في أفريل 2015، وزارة الماليّة، عملت قانون اسمو، قانون غلق ميزانيّة 2013، و فيه، الأرقام الي صارت فعليّا عام 2013 مقارنة، بالتوقّعات الي كانت موجودة في قانون الماليّة 2013... و قانون غلق الميزانيّة هذا، قبل ما يخرج، يمشي لدائرة الحسابات، الي تثبّت فيه بالتّفصيل، و تثبّت خاصّة، في احترام الإجراءات الإدارية، و القانونية، و قواعد المحاسبة، لمّا الدّولة صرفت ميزانيّة 2013... و دائرة الحسابات، راهي صارمة جدّا في تقييمها، يعني، تسمّي أي إخلال بالإجراءات، كبير و الا صغير ... و دائرة الحسابات راهي فخر لبلادنا هذي، المهم نفهمو كلامها فهم صحيح
نتعدّاو للنّقطة الي فيها المشكل، تقرير دائرة الحسابات حكى عال870 مليار مرتين... مرّة أولى، في ملخّص الاستنتاجات متاع التّقرير، في الصّفحة عدد 10، و يقول حرفيّا:
"ويجدر التذكير، بأنّ عائدات فتح رأس مال شركة إتصالات تونس بنسبة 35 % في سنة 2006، كانت بمبلغ 3050 مليون دينار، علما، بأنّ المبلغ المتبقى من هذه العملية، يساوي 873 م.د، غير أنّ حساب سنة 2013، والوثائق المصاحبة له، لا يتضمّن مبالغ بهذا العنوان." ...نردّو بالنا هوني، راهو كي قال... " أنّ حساب سنة 2013، والوثائق المصاحبة له، لا يتضمّن مبالغ بهذا العنوان" ... موش يقصد في الحساب الي محلول في البنك المركزي، يقصد في الحساب العام لميزانية الدّولة عامتها... و الدّليل على كلامنا، هو انّو في المرّة الثّانية، الي تجبدت فيها النقطة هذي في التّقرير، و الي هي في تفاصيل التقرير في الصّفحة عدد 47... يقول حرفيّا.... "علما بأن المبلغ المتبقى من هذه العملية 873 مليون دينار، لم يتمّ إدراجه بالميـــــزااااااانيّة"... يعني الحكاية الكلّ، مجرّد قواعد إجرائيّة، و موش فلوس تبخرت... دائرة الحسايات، تقول انّو ما أعطاوهاش وثائق، تورّي انّو المبلغ هذا موجود في حسابات الميزانية، لكن ما قالتش أنّو الفلوس تبخرت...
و هاو دليل اقوى، في الهامش متاع المرتين الي تجبد فيهم الموضوع في التّقرير، دائرة الحسابات، و لتأكيد كلامها، على أنّو بقاو 870 مليار من مداخيل خوصصة اتّصالات تونس، تستشهد بالتّقرير السّنوي للبنك المركزي لعام 2013، و الي فيه حسابات المركزي الكلّ، و الي مصادقين عليه دون تحفّظ، زوز خبراء محاسبين، هوما السّادة، شريف بن زينة و مراد قلّاتي....
لمّا نمشيو للصّفحة 171، من تقرير البنك المركزي 2013، نلقاو هال870 مليار، موجودين، و في بلاصتهم...
نزيدكم، الفلوس متاع خوصصة اتّصالات تونس، جبدنا منهم زادا في 2014 لتدعيم الميزانيّة.... و عمّقنا البحث من جيهتنا، و جبدنا تقرير البنك المركزي 2014، و الي كيف كيف، فيه الحسابات المصادق عليها من طرف السّادة الخبراء المحاسبين الي سمّيناهم، و لمّا نمشيو للصّفحة 193، نلقاو أنّو الباقي من عائدات تخصيص اتصالات تونس، موجودين في حسابات البنك المركزي، و كانو 870 مليار عام 2013، و كي زدنا جبدنا منهم لتدعيم ميزانيّة 2014، أصبحوا 370 مليار....
نزيدكم باش تطمانو، آخر نشريّة للإحصائيّات الماليّة أصدرها البنك المركزي، هي النّشرية عدد 192، بتاريخ أكتوبر 2015... و كي نمشيو للصّفحة 3 من هالنّشريّة، نلقاو هال370 مليار مازالت موجودة في وسط rubrique اسمها Mise à disposition...
الحاصل، الفلوس موجودين و ما تبخروش، اما بلادنا تعاني فوضى التخضريط و الاشاعات دون اي خبرة تقنية تسمح بتفسير الحقيقة و الله يحسن العاقبة...
ليلتكم زينة يا توانسة... |
à partager sans modération svp, ce pays vaut la peine d'un geste minimal pour sauver son tourisme, sa devise, son économie |
اعادة
علاش نسب التضخّم الي يعطيها المعهد الوطني للإحصاء تُظهر للنّاس لا علاقة بالواقع
التضخّم هو بالفلّاقي، ارتفاع الأسعار بين فترة و فترة، و لمّا نقولو انّو التضخّم بلغ نسبة معيّنة في شهر من الاشهرة، معناها في المعدّل، الأسعار ارتفعت بهاك النّسبة بين الشهر هذاكا، و الشهر الي كيفو عام لتالي...
التضخّم عندو برشا اسباب، كنّا شرحناها برشا مرّات، و كالعادة، الي يطل في الصفحة يلقى تفسيراتنا
أغلب النّاس، كي تسمع نسب التضخّم الي يعلن عليها المعهد الوطني للإحصاء، تُظهرلها موش صحيحة، او بالأحرى، تُظهرلها بعيدة على الشّي الي تحس فيه هي كلّ يوم... الحالة هذي، ما هيّاش مرتبطة بتونس، هي حالة علميّة مدروسة، و تتسمّى نسبة التضخّم المحسوس، و الي عامّة تكون اكبر من نسبة التضخّم الفعليّة، لسبب بسيط، هو انّو نسبة التضخّم الي يعلنها المعهد الوطني للإحصاء، هي معدّل محسوب على 1030 منتوج مختلف، في 3672 نقطة بيع على كامل تراب الجمهوريّة... و كي نقولو معدّل، معناها في وسط هاك الـ 1030 منتوج مختلف، فمّا الي طلع اكثر برشا، و فمّا الي طلع اقل ببارشا من هاك المعدّل، بالطبيعة المعهد الوطني للإحصاء كي يحسب، ما يدخلش المنتوجات الكل في المعادلة بنفس الاوزان، يشوف القفص العادية التونسي و يعطي ضارب لأسعار كل منتوج حسب حجمها في استهلاك التونسي المتوسط... بالطبيعة، كلّ مواطن، يحس التضخّم في المنتجات الي يستهلكها اكثر، و لمّا يكون معدّل ارتفاع أسعار المنتوجات الي يستهلكها المواطن، اكبر من معدّل ارتفاع أسعار ال1030 منتوج، فطبيعي المواطن يحس النّسبة ما تعبّرش على واقعو...
باش نعطيكم مثال تفهموني بيه، في فيفري 2015، مقارنة بفيفري 2014، كانت نسبة ارتفاع أسعار الأدوات المدرسيّة 11.5%، و نسبة ارتفاع أسعار الغلال 10%، و نسبة ارتفاع أسعار الخضر 27.1%، بينما معدّل نسبة ارتفاع كلّ المنتوجات الي تتباع في تونس، يعني نسبة التضخّم الي اعلن عليها المعهد الوطني للإحصاء في الوقت هذاكا، يعني بين فيري 2015 و فيفري 2014، هي 5.7%...
نتعدّاو توّا لآثار التضخّم على الاقتصاد، الأثر الأوّل هو طبعا الحفاظ على القدرة الشّرائيّة للمستهلك، لمّا الأسعار تطلع بشكل كبير، المواطن ما عاش يخلط يعيش، و يطالب بالزيادة، و نفس الشي ينطبق على الشّركات، الي تستهلك مواد اوّلية باش تنتج، لمّا الأسعار تطلع، و تتزاد الشهاري، فإنّو الشّركات، ما عادش تسيطر على كلفة انتاجها، و تزيد في الأسعار، و ندخلو في حلقة مفرغة... لذا، من اوكد اولويّات أي حكومة، هي السّيطرة على التضخّم في حدود معقولة، و الأهمّ انّو التضخّم يكون متوقع و معروف مسبقا، باش النّاس تبدا عارفة علاش قادمة، و تنجّم تستهلك، و الشّركات كيف كيف تبدا عارفة علاش قادمة، و تنجّم تبرمج استثماراتها و انتاجها بدون خوف من المجهول....
شهية طيبة يا توانسة... |
السلام عليكم،
هذا قانون المصالحة في نسخته الأولى متعا صيف عمناول، الستاتي هذا هبط نهار 21 جويلية 2015، نعاودو نهبطو قراء ليه، في انتظالر مقارنة مع النسخة الجديدة الي مازال ماهبطتش لحد الان...
قراءة في قانون المصالحة الاقتصادية كما ورد في موقع موزاييك:
• الفصل 2 : اسقاط التتبعات في حق الموظفين العموميّين أو أشباههم من اجل أفعال تتعلق بالفساد المالي او بالاعتداء على المال العام باستثناء تلك المتعلّقة بالرشوة أو الاستيلاء على المال العام
رأي الصّفحة :
المقصود هوني هوما الناس الي صحّحت و أعطات تراخيص امّا بدافع الخوف أو بدافع الطمع في ترقية مهنية، بالطبيعة هوني القانون ما خمّمش في الموظفين الي رفضوا الانخراط في المنظومة، و الي صار فيهم ما صار و شنوا باش يكون شعورهم وقت الي يعرفوا أنّوا رفضهم الانخراط في المنظومة كان حكاية فارغة و انو زميلهم المطيع على الفساد أمورو في الجبن و ما عندو حتّى مشكل، القانون ما خمّمش أنو الانتفاع ينجم يكون بمزية تخديم فرد من العائلة في بقعة أخرى غير الي يخدم فيها الموظّف المطيع، او الحصول على تسهيلات إدارية شخصية للموظف المطيع من إدارة أخرى و في مجال آخر، أو الترقية السّريعة للموظّف المطيع، أو غيرها من الفوائد الي تنجم تتحقق للموظّف المطيع، دون ان تنطبق عليها التّوصيفات القانونيّة للرّشوة او الاستيلاء على المال العام، القانون زادا ما خمّمش في الرّسالة الي يحملها هذا النّوع من العفو و هي : أنّو طاعة العرف القوي في الفساد خوفا منه هو امر عادي و ما فمّا حتى داعي للمقاومة و رفض التعليمات الجائرة و التمسّك بالميادئ و الحق، و بالنهاية الرّسالة هي : الفساد ما يهزش للحبس... الأهمّ هو انو العفو على الناس هاذم ما فيه حتى فايدة على الشعب التونسي و ما رابحين منو حتى فرنك، و حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي
اقتراح:
إضافة "وباستثناء الموظفين او اشباههم الذين انتفعوا لذواتهم بترقيات سريعة في وظائفهم أو بتراخيص استثنائية في باقي أوجه حياتهم أو بمنافع لهم أو لفروعهم أو/ و أصولهم على ان تكون تلك المنافع نتيجة مباشرة أو غير مباشرة لمشاركتهم بالأفعال المذكورة في هذا الفصل"
• الفصل 3: يمكن للموظفين العموميّين أو أشباههم الي عندهم أفعال تتعلق بالفساد المالي او بالاعتداء على المال العام و تحصلوا منها على منافع، أنهم يقدموا ملفات صلح للجنة متكونة من 7 أعضاء منهم 5 موظفين من مختلف الوزارات،
رأي الصّفحة :
اللجنة ما تنجّمش تكون مستقلّة اذا أعضاءها عندهم عروفات يحكمو في ترقياتهم و كونجياتهم و حياتهم المهنية عموما
اقتراح :
تغيير صيغة اللجنة لتتكوّن من أعضاء ينتخبهم مجلس النواب حتى تكون استقلاليتهم حقيقية
• الفصول 4 و 5 و 6: اللجنة هذي تقوم بتقييم المنفعة او المال العمومي المستولى عليه مع إضافة خطية بـ 5%سنويا، ثم يقوم المتهم بإيداع المبلغ بصندوق الودائع و الامانات المسيّر من طرف وزارة المالية قصد استعماله في مشاريع بنية تحتية و تشجيع الشركات الصّغرى و المتوسّطة، و بايداع المبلغ تنتهي أي تتبعات عدلية في القضايا المصرح بها و المتصالح حولها فقط.
رأي الصّفحة:
بعد الموقف المبدئي الي حكينا عليه في راينا في الفصل 2، و في حال أنّ المبالغ المسترجعة مهمّة و خاصّة انّو فوقها فوائد سنويّة ب5%، و في ظل الحالة التعيسة لموارد الميزانيّة، استرجاع الأموال هذي ما تكون كان فايدة لتونس، خاطر بالقضاء الله اعلم وقتاش يرجعو و الله اعلم قداش يرجع منهم... و ديما حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي
• الفصول 7 و 8: العفو عن التونسيين الي عندهم مكاسب في الخارج و ما صرحوش بيها و ما قاموش بتحويل المداخيل الي جايتهم من هالمكاسب لتونس كيما يفرض قانون الصرف التونسي، و العفو على الناس الي شادة دوفيز في تونس و ما صباتوش في حسابات بالبنوك... العفو يشمل العقوبات المفروضة في قانون الصّرف و يشمل أيضا العقوبات و الخطايا الجبائية على المداخيل غير المصرح بها، و العفو هذا ما يصير الا في حال إعادة هذه الأموال لتونس و خلاص خطية ب5%سنويا عليها.... و كي نقولو إعادة الأموال موش معناها اعادتها لصندوق الودائع و الامانات متاع الدّولة، لا، اعادتها لحسابات في تونس بالعملة او بالدينار القابل للتحويل، لكن تبقى ملك لأصحابها...
رأي الصّفحة :
دائما تبقى الإشكالية المبدئيّة من جهة، و من جهة ثانية، دائما تبقى اشكاليّة حاجة تونس للعملة الصّعبة الي تخلي الفلوس هاذم يرجعو يدخلو للاقتصاد الوطني و ممكن اصحابهم يستثمروهم و يخلقوا ثروات و مواطن شغل، عوضا عن امل شبه معدوم في رجوعهم عبر القضاء الدّولي... لكن فمّا زوز حوايج هوني يعتبروا هديّة ما يستحقوهاش المتهربين، اوّلا تمتيعهم بحق فتح حسابات بالعملة او الدينار القابل للتحويل (الي هي في الواقع وضعية محصورة في تونس في بعض حالات الشّركات المصدرة او عمالنا بالخارج) هو هدية زايدة، ديجا هو موش باش يشد الحبس، دونك يرجع الدوفيز و يأخذ مقابلهم دينارات كيفو كيف باقي التوانسة و اذا تتوفر فيه الشّروط مبعد ينجم يحل حسابات بالعملة او بالدينار القابل للتحويل... الهديّة الثّانية هي نسبة الخطيّة، 5%نسبة تافهة مقارنة بال22%الي هو معدل الضّرائب في تونس عام 2014، صحيح نحبو نشجعوهم باش يدخلو دوفيز لتونس، لكن 5%تظهر شوية و 13,5%نسبة اكثر من مشجعة حسب راينا اذا نظيفولها القدرة على العودة لتونس و الإفلات من السّجن، و ديما حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي
اقتراح:
حذف إمكانية فتح حسابات بالعملة الصّعبة اة الدّينار القابل للتّحويل و رفع نسبة الخطية الى 13,5%.
• الفصل 9: سرّية المعلومات...
راي الصفحة
هذا يتعارض مع حق التوانسة في معرفة من سرقهم و واجب الاعتذار من المذنبين
• الفصل 10: عدم نيل التدابير الي في الفصلين 2 و 3 من هذا القانون من حقوق الغير، يعني اذا فما مواطن متضرّر من موظف عمومي، فابرام الصلح و العفو ما يعني شي قدام حق المواطن
راي الصّفحة :
فصل جيّد
اقتراح:
تعميم هذا الفصل على كلّ الفصول و ربط الضّرر بالحالة الشّخصية باش ما تركبش الشّعبوية على هذا الفصل
• الفصل 11: تقرير مفصّل لعمل لجنة المصالحة يقدّم الى رئيس الحكومة و الى هيئة بن سدرين في ظرف حوالي 2 سنوات من صدور القانون
الخلاصة:
حتى بصيغته الحاليّة لا نظن أن القانون سيشجع المتهربين على العودة خصوصا و ان حال الفوضى في تونس و عدم وضوح المستقبل يشجع في الناس المنظمة باش تهرب يا ما بالك بالي عامل عملة و فاصع......
الاهمّ : القانون ما يقولش حرفيّا انّو يستثني القضايا المرفوعة حول الأموال المصادرة من مجاله
شاهية طيبة يا توانسة |
شكون عندو ليان لقانون المصالحة الاقتصادية الجديد |
التعليم و الارهاب / اعادة لستاتي قديم مع إثراء بارقام اقتصادية
اليوم باش نحكي في موضوع يبدأ بعيد على الاقتصاد، لكن لو تتكرمو، و تسمعوني للآخر، توا تفهموا انّو كلّ شي يصب فب الاقتصاد...
أحنا في تونس، نعانيو من مشكلة سهولة غسل ادمغة بعض شبابنا، و الكذب عليهم بإسم الدّين، و جعلهم يكرهو الآخر المختلف، و يُظهرلهم عادي قتلو و ذبحو، بحجّة انّو موش مسلم، رغم انّو تاريخ ديننا، معبّي عبر عن التعايش السّلمي، و الاخويّة مع غير المسلمين و بناء وطن معاهم... الدّمغجة هذي ساهلة، لمّا الشّاب ما يكونش قراء فلسفة كما يجب، باش يدخل لعمق التحليل العقلي للانسان و للنّفس البشرية.... ما قراش تاريخ شعوب العالم، و موش تاريخ العرب و المسلمين برك، باش يفهم تطوّر حضارات الشّعوب، بغضّ النظر على جنسهم و دينهم و لغتهم... ما قراش روائع الأدب العالمي، الي تخلّيه يحس و يفهم انّو المبادئ و التضحيات و الاخلاق و المعاناة و الافراح، هي بيدها عند كلّ البشر، مهما اختلف اللّون او الدّين او اللغة.... ما قراش كيما يلزم جغرافيا، و جغرافيا سياسيّة، و جغرافيا اقتصاديّة، تخلّيه محصّن ضدّ نظريّات المؤامرة الأجنبيّة، و يعرف يحلّل بعقلانيّة تطوّر الدّول...
مأساة نظام تعليمنا، و خاصّة بعد 1987، هي انو همش العلوم الانسانية، التي تبني النفس و الوجدان البشري، و تعلمنا قيمة الحياة و القيم الكونيّة، كيما الادب و التاريخ و الجغرافيا و اللغات و الفلسفة و المنطق... كل ما يصنع العقل البشري المتوازن، وقع تهميشه بضوارب تافهة في الشعب العلمية (خلافا لكل الدول المتقدمة) و بآفاق مهنية ضيقة... الي يتوجّه آداب نعتبروه فاشل منذ الثّانوي، و الي يتوجّه شعب علميّة، حدّ ما يسألو على نوتاتو في المواد الادبيّة، خاطر بكلّ بساطة، ضواربها التّافهة، تخلّيه ينجّم يجيب فيها صفر و ينجح...
بالطّريقة هذي، شعبنا العلمية تخرجلنا في غالبية طلبة (و ما قلتش الكل) في شكل آلات حاسبة، ما عندها حتى مخزون فكري و روحي حول الحضارة البشرية، و تعاني تصحّر مدقع في كلّ ما يتعلّق بالعلوم الانسانيّة... الوضعيّة هذي، كانت نتيجتها بالملموس في أثر الفكر التّكفيري على شبابنا، لذا نلقاو أنّو اغلب اصحاب الشّهائد العليا المتبنيين للفكر الارهابي، هم من طلبة و متخرجي الشعب العلمية، و يندر جدا فين نلقاو خريجي شعب العلوم الانسانية، من ضمن النّاس الي تتبنّى التطرّف الدّيني....
يقول القايل، آش مدخلك يا اقتصاد يا بالفلّاقي، في هالحديث.... ساهل برشا، احنا بلاد، فيها برشا بطّالة من اصحاب الشّهائد العليا، و من جملة اصحاب الشّهائد العليا العاطلين عن العمل، تعلّمنا في تونس نقولو، انّو اكبر مشكلة، هي هاك الجماعة الي عاملين فلسفة و لغات و تاريخ و جغرافيا و علم اجتماع و ادب، تعلّمنا ديما منطق، هذاكا ما نجحش باش يدخل يقرّي، اذا، هو انسان شهادتو ضاعت و ما عندنا ما نعملو بيه...
احنا في تونس عندنا حوالي 45 الف عاطل عن العمل من اصحاب الشّهائد العليا في العلوم الانسانيّة، و النّاس هاذم، الي الفكرة السّائدة عليهم، هي انّهم عبء كبير على اقتصاد البلاد و ماليّتها بسبب صعوبة تشغيلهم، اصبحوا في الواقع اكبر كنز، و اكبر سلاح متوفّر لتونس لمواجهة الارهاب... احنا في تونس في حرب فكريّة مع الارهاب، صحيح، لازم وزارة الشّؤون الدّينية، تعمل على نشر الاسلام المعتدل، لكن قبل هذا، الحرب الحقيقيّة، هي حرب انارة العقول و الانفس بقيمة البشر و الحضارة البشريّة، و الحياة البشريّة و الفكر البشري، مهما كان اللّون او العرق او الدّين، الحرب الي تخلّي الشّابّ يرفض مبدئيّا الاعتداء على الآخر، و هذي حرب ما ننجحو فيها الّا بجيش من الشباب المتشبّع بالعلوم الانسانيّة... احنا العمليّة هذي انّجموا نعملوها، خاطر عندنا مخزون كبير من خرّيجي العلوم الانسانيّة العاطلين عن العمل... احنا بين 2012 و 2016، دخّلنا للوظيفة العموميّة شدّو عندكم : حوالي 110 الاف موظّف جديد، رغم العجز و التّداين، دخّلناهم، رغم انّو في الغالب زايدين عالحاجة، دخّلناهم...
لو كنا فعلا نبنيو للمستقبل، لكان العجز الوحيد المحتمل في الميزانية، و التداين الوحيد المحتمل، هو لانتداب جحافل المعطلين عن العمل في الفلسفة و اللغات و التاريخ و الجغرافيا و الآداب، كنا نستغلوهم بكل الطرق، في شكل مؤطّري شباب، في شكل محاوري الشّباب في الاحياء، و في الارياف، نعملولهم عقود بتكفّل الدّولة، في رياض الاطفال؛ في المدارس، في المعاهد، في النوادي الثقافية حيث ما كانت، هذه التضحية الاقتصاديّة و الماليّة الوحيدة الي لو قدمناها بثمن غالي اليوم، نبنيو شعب عظيم غدوا
ليلتكم زينة يا توانسة |
إعادة
اقتراح لتسوية ديون القطاع السياحي
بلغت ديون القطاع السياحي في تونس لدى البنوك 4077 مليون دينار (4077 مليار مليم) بنهاية ديسمبر 2014, و المبلغ هذا يساوي 9,3% من جملة القروض الي عاطيتها البنوك التونسية الكل، و البنوك الحكومية عندها فيه نصيب الاسد اكيد، الSTB مثلا عندها فيه أكثر من 500 مليون دينار...
توا أصحاب النزل المسالين يشكيو من المديونية و كان يفلسو كارثة على 400 الف موطن شغل مباشر في السياحة و كارثة على مداخيل تونس من العملة الصعبة الي لو تغيب ما عاد انجمو نشريو حتى شي من الخارج، و من الجهة الاخرى اذا ما يخلصوش الي تسلفوه، البنوك التونسية تنجم تفلس و كان فلست البنوك تفلس تونس و نجوعو بكلنا بحول الله.... يعني منا تكوي و منا تشوي...
السؤال الي نطرحو على أصحاب النزل، تريدون من ميزانية الشعب التونسي التكفل بجانب من ديونكم لإنقاذ القطاع، معقول... ايه و شنوا يضمن للتوانسة انو القروضات الي خذيتوهم استعملتوهم بالحق و بشرف في النزل متاعكم آما الله غالب التقلبات السياسية و الامنية المحلية أو العالمية هي الي أثرت على جلبكم للسياح و خلاتكم في وضعية مالية حرجة؟... شنوا الي يضمنلنا انو الفلوس تصرفت لتطوير هذه النزل و تحسينها و موش في الفشخرة الفارغة و شهاري خيالية و اقامات مجانية لأهلكم و اصحابكم؟ شنوا الي يضمنلنا أنكم تصرفتو قانونيا تصرف آب العائلة الجيد (En bon père de famille) في هذه القروض كي خذيتوها؟ يعني اعذروا جاهل كيفي و فهموني، انسان صاحب مؤسسة يشوف مؤسستو قاعدة تغرق بينما هو لاباس عليه أموال في البنك و عقارات و سيارات (والله ربي يبارك و يزيد اذا كانت جات بالتعب و الشقاء ) كيفاش تجي هذي؟؟؟ ياخي المعقول أنو اذا عندو الثقة في مردودية مؤسستو و حريص عليها لازمو يضخ فيها أموال من عندو و يرفع في راس مالها باش تاقف على ساقيها و تجيبلو أرباح مستقبلية تعوضو على الي ضخو
هيا عندي ليكم اقتراح، الي فيكم عندو تقارير مراقبي الحسابات متاع 10 سنين لتالي يصبح من حقه مطالبة التوانسة أنهم يعاونوه في تخفيف ديون مؤسستو، لكن ب 4 شروط :
• انو تكون تقارير العشرة سنوات محررة وممضاة من طرف خبراء محاسبين مسجلين بالهيئة الوطنية للخبراء المحاسبين بتونس (الجمهورية و ليس العاصمة)
• انو تكون هذه التقارير متاع العشرة سنين نظيفة و بكلها فيها مصادقة الخبير على الحسابات دون أي احتراز (حين يصادق الخبير المحاسب على المحاسبة مع احتراز أو اكثر، فمعناها انو لم يتمكن من التثبت من مبالغ معينة أو أنو إدارة النزل قامت بتقييدات مرفوضة في المعايير المحاسبية التونسية أو مشبوهة)
• الخضوع لتدقيق جبائي للنزل كشركة و لمالكيه الاكثريين في أملاكهم الشخصية على الخمس سنوات الماضية
• و المساعدة تكون على قدر ما دفعه النزل من ضرائب لتونس في ال5 سنوات الي قبل الثورة
هيا آش قلتو خوتي؟ |
مازلنا مع التقرير 29 لدائرة الحسابات، إعادة لملف الكنام
الكنام
نواصلو مع التقرير 29 لنشاط دائرة المحاسيات في سنة 2014، و اليوم باش نحكيو على الكنام... و للّي يحب يثبّت علينا، باش نحكيو على التقرير بداية من الصّفحة 601...
التقرير، ذكر برشا مشاكل، تتعلّق خاصّة بالرّقابة داخل الصّندوق، و طرق العمل، و المتابعة لعمليّات خلاص المصاريف الصّحّيّة، و أعطى برشا حالات متاع خلاص غير مطابق للقانون، لمسدي الخدمات او المضمونين الإجتماعيّين، و احنا اليوم باش نعطيو امثلة من هالحالات...
المفروض في القوانين و الإجراءات المنظمة لعمل الكنام، انّو ما يتعامل، الّا مع الهياكل الصّحّيّة الخاصّة و العموميّة، المرخّص لها من طرف وزارة الصّحّة، لكن الدّائرة اكتشفت، انّو الصندوق، بين 2007 و 2014، خلّص 22 مؤسسة صحّيّة على خدمات السكانار رغم أنّو ما عندهاش ترخيص من وزارة الصّحّة لإسداء هذه الخدمات، و مبلغ الخلاصات هذي بلغ شدّو عندكم: 10 مليارات و نصف، و الدّائرة، تقول انّو الصّندوق وقّف خلاص هال22 مؤسّسة في فيري 2014، لكن تقول زادا، انّو ما عمل حتّى اجراء تتبّع في شأنها...
نقطة أخرى جبدها التّقرير في الصّفحة 621، و هي انّو نفس العون، يصب الفاتورات في السيستام متاع الكنام، و يثبّت على روحو شنوّا صب، و يعمل المصادقة الطّبّيّة على الفاتورات، و بأمر بخلاصها... الحالة هذي حسب دائرة المحاسبات، كانت سبب في برشا أخطاء، و من جملتها، قيام العون المذكور، خلال الفترة بين 2009 و 2013، بخلاص مصاريف علاج بـ 11 مليار و 700 مليون، رغم أنّو السرتافيكا ما عليهاش اسم المريض أصلا...
نقطة أخرى تتعلّق بخلاص المصاريف، بين 2007 و 2014، الكنام خلصت 12047 عمل طبّي، بقيمة 3 مليارات و 277 مليون، بينما العباد المنتفعين بهالأعمال الطّبّبية هوما في الواقع... ميتين في تاريخ انجاز هاك الأعمال الطّبّية...
مازال، في عام 2010، و بعد مهمّات رقابة و تثبّت، الكنام عملت قائمة سوداء، في 180 طبيب صارتلها معاهم مشاكل قبل، على أساس ما عادش تتعامل معاهم... و رغم ذلك، بين 2010 و 2012، الكنام واصلت التعامل مع هالمجموعة، و خلصتلهم فاتورات بقيمة 780 مليون
للأسف، الاخلالات الي ذكرها التّقرير، في أغلبها متعلقة بطريقة العمل داخل الكنام، و آليّات الرّقابة الدّاخليّة، و تداخل مهام الأعوان... الحاصل قبل ما نقولو انّو نظام التّأمين على المرض عاجز في تونس، يا ليت كلّ موظّف يخدم خدمتو، و يطبّق الإجراءات و اللّوائح بشكل صحيح... الصندوق جاوب من جيهتو و اعطى برشا تفسيرات، من جملتها كثرة الملفّات، و نقص الموارد البشريّة...
شاهية طيبة يا توانسة... |
إعادة
الستاتي هذا هبط نهار 17 نوفمبر 2015
ميزانية مجلس النواب 2016 و زيادة أجور النواب
بعد ما فسّرنا قبل ميزانية الجمهورية التّونسية، منين نجيبو في الفلوس، فاش نصرفو فيها، قدّاش نتسلفو و نخلصو ديون كلّ عام، بداية من اليوم باش نحكيو على ميزانيّات هياكل الدّولة بالتفصيل، منّو إرهابي واحد... اليوم باش نبداو بميزانيّة اهمّ مؤسّسة في البلاد: مجلس نوّاب الشّعب..
عام 2016، ميزانيّة مجلس النّوّاب باش تبلغ 32 مليار و 900 مليون، بزيادة قيمتها 10 مليارات و ميات مليون على ما كانت عليه في 2015... كالعادة، و كيما ميزانيّة بلاد كاملة، ميزانيّة مجلس النّوّاب مقسومة على زوز حوايج: مصاريف التّسيير و قيمتها 30 مليار و 800 مليون، و ميزانيّة الاستثمار و قيمتها 2 مليارات و ميات مليون
هات نبداو بمصاريف التسيير الي قلنا انها في حدود 30 مليار و 800 مليون... اهمّ مبلغ في مصاريف التّسيير هو قيمة الشهاري... في 2016، و نردّو بالنا هوني، رانا نحكيو عالBRUT، يعني قبل قصّان الضّرائب و الضّمان الاجتماعي... شهاري النّاس الي تخدم في مجلس النّوّاب، سواء موظّفين او نوّاب، باش تتكلّف على ميزانية الشّعب التّونسي 26 مليار، أي بزيادة بحوالي 7 مليارات و 130 مليون على قيمة هالشهاري في 2015، هذا فيما يخص كلّ من يعمل في المجلس عمال و موظفين و نوّاب...
و بالنّسبة للنّوّاب بالذّات، فمعدّل شهريّة النائب باش يكون في حدود 5520 دينار BRUT عام 2016، مقابل 3840 دينار BRUT عام 2015، يعني زيادة بحوالي 44%... و الأرقام هذي جاية من وثائق ميزانية مجلس النّوّاب عام 2015 و 2016، وثائق منشورة للعموم في موقع وزارة الماليّة، و يكفي أي واحد يقسم المجموع على عدد النّوّاب و على 12 شهر، باش يلقى الأرقام الي حكينا عليها...
معلومة أخرى صغرونة على مصاريف التّسيير، فمّا قرابة 700 مليون باش تدفعهم تونس حق انخراطاتها عام 2016 في المنظمات الدّولية، كيما البرلمان العربي الانتقالي، و الاتحادات البرلمانية العربية و الافريقية و الدّولية و غيرهم...
نجيو توّا لمصاريف التّنمية، و الي قلنا انها في حدود 2 مليارات و ميات مليون، فيها مليار و 500 مليون بناءات إدارية جديدة او تكملة لبناءات عمناول، و 600 مليون تجهيزات إدارية و إعلامية...
تحديث:
1) الميزانية هذي تم التصويت عليها بالاجماع، حتى نائب ما اعترض عليها، صحيح، ما قالولهمش بالذّات انّو التصويت على زيادة الأجور، لكن النائب الي يصوت على ميزانية يعرف بالتدقيق على شنوا صوّت فيها، و الا يا خيبة المسعى...
2) المشكلة عمرها ما كانت في زيادة شهريّة النّائب، المفروض نائب يكون قدرو محفوظ و شهريتو ممتازة باش يخدم مرتاح و ما يقعد لحدّ، المشكلة هي الشكوى من قلة الامكانيّات... كان عندهم خيار انو زيادة الميزانية تمشي للشهاري و الا لمصاريف التسيير، اختاروا الشهاري، حقهم، و كيما قلتلكم، من مهازل القدر، نائب شهريتو ضعيفة، لكن على الأقل، ما نقولوش للناس انو الزيادة لازمة لضرورات العمل
شاهية طيبة يا توانسة... |
خارج موضوع الصفحة مع الاعتذار مرة اخرى، لكن الله غالب ما عنديش حل، الاينبوكس تعبى، و التعليقات المسيسة كثرت:
نداء بكل لطف لأنصار السياسيين : الميساجات و التعليقات من نوع
"المرزوقي عادي يعمل كان تشوفف غيرو آش عمل"
و
"حمة و الجبهة يحبو الشعب و تونس و الباقي يحبو يبيعوها"
و
"كان موش الباجي و النداء راك شفت اش صار لتونس"
و
" سرقة الزوالي مقبولة اذا نقارنوها بسرقة الحيتان الكبيرة"
و
"النهضة نظاف أما منظومة الفساد ما خلاتهاش تخدم"
و غيرهم من الشعارات المبنية على الانتماء،
والله زايد اتعبو في ارواحكم، ما انجم نحقر أي حد عمل قدر للصفحة و أعطى من وقتو باش يتفاعل معاها، من واجبي من مبدأ احترام الناس اني نجاوب الناس الكل، لكن نحب نذكركم لو تسمحو،
* راهو فما ادمين واحد للصفحة،
*الصفحة ما عندها قيمة إلا بوجودكم فيها، لكن بصراحة ما انجمش و ما نحبش ندخل في ردود و نقاشات مع ناس نهار الي ستاتي يجي في صالح سياسييهم يمجدو، و نهار الي تجي حاجة في صالح السياسيين الي ما يحبوهمش يولو يقدمو في الدروس على المواضيع الواجب طرحها و على الدوسيات الي عندها أولوية فتح مع اتهامات للصفحة بالتسييس
* الدوسيات الي تتحل هوني، هي فقط و حصريا الدوسيات الي فيها وثائق واضحة و كاملة، و المبنية على معلومات من مصادر موثوق فيها، انجم نثبتها و نقارنها مع مصادر اخرى...
* فايسبوك معبي بصفحات "فضائح ندرا شنوا" و "مخابرات ندرا شكون" و " ضد ندرا شكون"، و الصفحة موجودة على أمل تقدم للناس معلومة صادقة... لذا الي يحب يعمل حملات سياسوية، موش باش يلقى راحتو هوني، الي يناقش الافكار، و ينقدهم، مرحبا، الي يفيق بلغطة في رقم و الا معلومة، مرحبتين، الي يرى انو معلومة تافهة و ما تفيد شي، حقو و 1000 مرحبا، لكن بجاه ربي، اعفونا من تبييض السياسيين الي يتجبدو في أي ستاتي، و من الاتهامات المؤامراتية للصفحة
مع الشكر على التفهم |
لمحة:
الصفحة 869 من التقرير 29 لدائرة المحاسبات، اللجنة الأولمبية... الليلة في الوتيل بقريب 13 مليون، و تذكرة دخول الملعب بـ 5 ملاين و 200
شاهية طيبة |
للجدد، الذين مازالو لم يتأكّدوا من مصداقية الصفحة، الصورة الي هبطت في الستاتي السابق حول مساهمة المؤسسات العمومية في ميزانية الشعب التّونسي 2016، تلقاوها في وثيقة اسمها "ميزانية المواطن 2016" صفحة 7 ، الوثيقة تلقاوها منشورة في الموقع الرسمي لوزارة الماليّة. بالنسبة لمدى مساهمة عائدات المؤسسات العمومية في ميزانية الدولة من 2002 لتوّا (الي حكينا عليها زادا في الستاتي السابق)، تجبدو قوانين المالية من 2002 الى 2016 من موقع المطبعة الرسمية (باش تلقاو فيهم الجداول متاع الميزانية خاطر المواقع الاخرى تعطيكم النص برك)، في كل قانون مالية متاع كل عام، تهبطو للجداول، تمشيو الى الفصل الاول من الصنف الثالث من الجزء الثاني من موارد العنوان الاول، الفصل اسمو اسمو "تحويلات المنشآت العمومية و مرابيح الخزينة"، و المبلغ الي تلقاووه غادي، تقسموه على "مجموع موارد الميزانية" متاع العام هذاكا |
لمحة
الشركات العموميّة الرّابحة ( تعدّ على اصابع اليد) و كي نقولو الشّركات العموميّة، نحكيو على بعضو من الفسفاط للبترول للاتصالات للبنك المركزي، مساهمتهم مع بعضهم الكل في ميزانية الشعب التّونسي عام 2016 هي 496 مليون دينار و هو مبلغ ما يفوتش 1.70% من مجموع ميزانيّة 2016... و من 2002 لتوّا، مساهمة ارباح كلّ و نعاود، كل الشّركات العموميّة في ميزانيّة الشّعب التّونسي عمرها ما فاتت 5% الا في 3 سنوات، و حتى في ال3 سنوات هاذم، فأقصى ما ساهمت بيه كل الشّركات العموميّة في ميزانيّة الشّعب التّونسي هو 6.47%. |
إعادة
تفسير الصكوك الإسلامية مشاركة صنف C
المقال هبط نهار 2 نوفمبر 2015
اليوم باش نحاولو نفسرو معبوكة ستاد رادس، جمعة كاملة و الناس تحكي و تغلي، و بين التصريح الرّسمي، و خطأ التصريح الرّسمي، و سوء فهم التصريح الرّسمي، و تعليق الصحافة، التّونسي ضاع في هالفوضى الخلّاقة...
هات نبداو نفهمو، علاش الحكاية تُظهر غريبة، و موش مفهومة عالرّأي العام عندنا، تونس، عندها توّا قريب 60 سنة مٍالّي استقلّت، و الشّعب التّونسي طول هالفترة، عمرو ما سمع بموضوع ما يسمّى بالماليّة الإسلاميّة، و الي هي ماليّة عندها قوانين تختلف عالماليّة العاديّة... الي استانسنا بيه، هو إنّو الحكومة الي تمثل الشعب التونسي، ، تعودت، كي تستحق فلوس باش تغطي مصاريف التوانسة، تمشي للمؤسسات الماليّة الامميّة، كيما البنك الدّولي و صندوق النقد الدّولي و غيرهم، أو تمشي للدّول الأخرى، او تمشي للبنوك و المستثمرين الخواص في أوروبا و اميركا و اليابان و غيرهم... المفيد، انّو الحكومة تمشي للمؤسسات هذي، تتفاهم معاهم، قداش انتريس، و على قدّاش من عام باش نرجعو، و تهز الفلوس و تصحح في ورقة اعتراف بالدّين، و تروّح... هذايا الي استانسنا بيه توّا 60 سنة...
توّا نجيو لسؤال مهمّ، علاش تونس توّا ظهرلها باش تمشي لما يسمّى "الماليّة الإسلاميّة"؟،
ما ناش باش نحكيو سياسة هوني، هذا عهد بيننا و بينكم، الي ممكن نقولوه بعيد عالسّياسة، هو انّو في العالم حاليّا، أكبر مناطق فيها فلوس هي منطقة الخليج العربي، و الي المستثمرين متاعها، متعودين على التعامل وفق قواعد ما يسمّى بالماليّة الإسلاميّة، و برشا دول في العالم و على رأسهم بريطانيا، فاقت بأهمّية توفير إجراءات، تمكّنها من جلب أموال المستثمرين هاذم لبلدانهم.... و تونس، لو تنجح في توفير هالإجراءات من جهة، و تعرف كيفاش تستعملهم بذكاء و بطريقة آمنة من جهة أخرى، فممكن زادا تكون رابحة من العمليّة...
في 2016، تونس مضطرّة تتسلّف 6600 مليار ملّيم باش تنجّم تغطي مصاريف الشّعب التّونسي عامتها، من هال6600 مليار، فما 2000 مليار باش تتسلّفهم الحكومة من داخل تونس و من البنوك أساسا، و فمّا 3600 مليار باش نحاولو نتسلفوهم من النّاس الي مستانسة تسلّف فينا كيما اورويا و أمريكا و المؤسسات الماليّة العالميّة، و فمّا أخيرا 1000 مليار، باش نحاولو نتسلفوهم عن طريق الصّكوك الإسلاميّة، و الالف مليار هاذم يجيو قرابة 500 مليون دولار امريكي بالdevise...
جينا توّا لموضوع السّاعة: ستاد رادس و الصّكوك،
قلنا الي تونس باش تحاول تجلب الفلوس من الدّول النفطية في الخليج، و قلنا زادا، انّو الناس غادي تتعامل وفق إجراءات ما يسمّى بالماليّة الاسلاميّة، و الإجراءات هذي مبنيّة على آية قرآنيّة تقول "و احلّ الله البيع و حرّم الرّبا"، يعني ما انجموش نتعاملو بطريقة العادة متاع صحح كونتراتو قرض فيه قدّاش انتريس و مدّة التّرجيع و هز فلوسك و روّح... هذاكا علاه، يتمّ اللّجوء لطريقة الصّكوك...
بالملموس آش باش يصير... ستاد رادس باش يتباع؟ أكيد باش يتباع... لكن نردّو بالنا، قبل ما ننطلقو في استنتاجات خاطئة، هات نفهمو برشا حوايج، متأكّد أنها باش تبدّل راي النّاس الخايفة...
أوّل حاجة باش تعملها تونس، هي خلق شركة حكوميّة جديدة، الشّركة هذي، الي هي تونسية حكومية 100%، باش تعمل كشركة غير مقيمة بتونس، و هذا نظام قانوني تونسي، يمكّنها من اكثر مرونة في تدخيل و تخريج العملة...
الشّركة هذي، تتسمى شركة ذات غرض خاصّ، تخرج للمستثمرين في العالم من بنوك إسلامية وصناديق استثمار خليجية حكوميّة اوخاصّة، و تقلهم:
أنا باش نشري ستاد رادس من الحكومة التّونسية بـ 500 مليون دولار، و باش نكريه للحكومة التّونسية في العشرة سنين الجايين، مقابل مبلغ كراء سنوي معيّن بالدّولار... تحبوش تلمّو مع بعضكم 500 مليون دولار، تستثمروهم عندي، و في المقابل، على العشرة سنين الجايين، فلوس الكراء متاع الستاد نصبهالكم ليكم انتوما كلّ عام... و بعد العشرة سنين، باش نعاود نبيع ستاد رادس للحكومة التّونسية، بنفس السّوم الي شريتو بيه من عندها يعني 500 مليون دينار، و نرجعهملكم انتوما .....
هوني، نردّو بالنا في الكلام الي قلتهولكم، المستثمرين الي باش يجيبو فلوسهم، ما يصبحوش هوما ملّاكة متاع ستاد رادس، لاااااا، الستاد يقعد ملك الشّركة التّونسية، و الحق الوحيد الي عند المستثمرين هاذم، هو حق الانتفاع من مداخيل الكراء متاع ستاد رادس على 10 سنين... و نردّو بالنا في حاجة أخرى زادا، راهم المستثمرين الي نحكيو عليهم، فايقين أنّهم في الواقع قاعدين يسلفو في الحكومة التّونسية في المبلغ الي باش يدفعوه، فايقين زادا انهم في الواقع، يعملو في نفس العملية الي يعمل فيها البنك الدّولي و غيرو مع تونس... لكنهم زادا متهنيين، انّو حسب الشّرع، و على الأوراق، ما سلفوش فلوس مقابل انتريس، و لكن خذاو في بقعة الانتريس فلوس الكراء متاع الستاد... يعني الحكاية الكلّ، مجرّد عمليّة تقنية، باش ما يخرجوش على المعنى الحرفي متاع آية "احلّ الله البيع و حرّم الرّبى"...
نواصلو في تفسير العمليّة، هياّ نقولو الشّركة التّونسية غير المقيمة الي نحكيو عليها، لمّت المبلغ الي حاجتنا بيه، تجي تعمل كونتراتو مع الحكومة التّونسية، يتفاهمو باش تشري من عندها ستاد رادس بـ 500 مليون دولار... الحكومة، بعد ما تبيع ستاد رادس لهالشركة التونسية غير المقيمة، تعاود تكريه من عندها لمدة عشرة سنين بمبلغ سنوي بالدولار، يعني الستاد يقعد تحت تصرف الحكومة التونسية و شركة الحي الرياضي كالعادة و ما يتبدل في حياتنا شي بالنسبة للستاد... هاك الشركة الحكومية غير المقيمة كل عام، هي من جيهتها، تصب فلوس الكراء الي قبضتهم، للناس الي استثمرو عندها ال500 مليون دولار... كي يوفاو العشرة سنين، الحكومة لازمها ترجع ال500 مليون دولار الي قبضتهم عشرة سنين لتالي، و وقتها، تخرج ملكية الستاد من عند الشركة الحكومية غير المقيمة، و ترجع الملكية كيما كانت للحكومة التونسية...
مخّ الهدرة و الي لازمو يقعد في أذهانا:
• واحد، ملكيّة ستاد رادس باش تقعد عند شركة تونسية حكومية،
• اثنين، المستثمرين الي باش يدفعولنا الصّكوك ما عندهم الحق الا في فلوس الكراء متاع الستاد
• ثلاثة، الهدف من هالخوماضة هو اننا نستفادو من الأموال الضّخمة، الي عند المستثمرين الي يحبّو يخدمو وفق قواعد ما يسمّى بالماليّة الاسلاميّة
• أربعة، فكرة اللّجوء للصّكوك في حدّ ذاتها موش خايبة، و نفس الععمليّة عملتها بريطانيا في جوان 2014، و استعملت مباني حكوميّة لإصدار صكوك، و طلبت باش تلم قريب 340 مليون دولار، جاووها طلبات مشاركة ب10 مرّات قيمة المبلغ الي طلباتو...
و بالنّسبة لتونس، حتى لو لا قدّر اللّه كلات بعضها، و صارت مشاكل، فمازلنا قادرين نخلصو 500 مليون دولار بسهولة، باعتبار انّا في عام 2015، مثلا خلّصنا قريب 2400 مليون دينار ديون...
أخيرا، المعبوكة الي صايرة في الرّي العام التّونسي حاليّا، جايّة من جهة بسبب عدم تعوّدنا و معرفتنا بهذا النّوع من التّمويل، و من جهة ثانية من لخبطة التّصريحات الرّسمية و تصريحات الخبراء الاقتصاديين في وسائل الاعلام...
الي لازم التوانسة يثبتو فيه، و نوعدوكم بتتبيع المسألة هوني لو تمت العملية، هو قدّاش باش تتكلفلنا الـ 500 مليون دولار الي باش ناخذوها بالصّكوك، يعني هالكراء الي باش ندفعوه كلّ عام بالdevise، باش يطلع أقلّ و الا اكثر، من الانتريس الي كنّا باش نخلصوه لو خذينا هال500 مليون دولار بقرض عادي...
حاجة أخرى لازم الحكومة ترد بالها منها، هي الأمور القانونيّة، خاطر اذا موضوع الأمور الماليّة متاع الصكوك مبني على اجتهادات الشّريعة الإسلاميّة، فإنّو الجوانب القانونيّة الأخرى في حال حصول نزاعات من أي نوع، يكون الفصل فيها حسب القانون الانغليزي في اغلب الحالات...
شاهية طيبة يا توانسة |
السلام عليكم يا توانسة
شنوّا حكاية الBrexit# ؟، علاش صارت أصلا؟، شنوا الآثار متاعها على بريطانيا و الاتحاد الأوروبي و العالم؟، و تونس فين في وسط هالزّوبعة بكلها؟ مقال طويل برشا، لكن الي يقراه للآخر ما يندمش بإذن الله...
نبداو بالسّاس كالعادة، شنيّة حكاية ال brexit#؟
كلمة Brexit هي بكل بساطة اختصار لعبارة British Exit الانغليزية، و معناها، "الانغليز على برّا"، الاتحاد الأوروبي هو بكل بساطة، عقد بين شعوب أوروبا، و في كلّ عقد فمّا فصول تحكي على فسخو، و في اتفاقية الاتحاد الأوروبي، فما الفصل 50، الي يمنح لأي دولة ترغب في الخروج من الاتحاد، هذي الامكانية، و الفصل هذا، يقول انّو عمليّة الخروج، تتطلّب عامين (قابلين للتمديد) من المفاوضات.
شنوّا مشكل البريطانيّين مع أوروبا؟
الانغليز بالذّات، هو شعب تطغى عليه العقلية اللبرالية، و الانغليز انصار الخروج، يلومو على الاتحاد الأوروبي بيروقراطيتو، و غلاء مصاريف تسيير اداراتو، و معايير النشاط الاقتصادي الي تظهرلهم خارجة عالموضوع، و عدم القدرة على اخذ قرارات اقتصادية موجعة أحيانا، و توجههم االبرالي (الي يُظهر في حكّامهم بالطبيعة) خلّى وجودهم في الاتحاد الأوروبي، ديما يسبب مشكل في اتخاذ القرارات صلب الاتحاد، النائبة في الاتحاد الاوروبي Virginie Rozière صرحت حرفيّا "البريطانيّين طول عمرهم ضدّ كلّ شي، ما استعملو أوروبا كان باش يكبرو الأسواق الي ينجمو يصدرولها"، بمعنى انّو الانغليز كانوا ديما ضدّ توحيد الجباية مثلا، و ضدّ برشا إجراءات متاع تعميق التكامل التشريعي بين دول الاتحاد، لكن من جيهة أخرى، كانوا اكثر ناس تحرص على توسيع الاتحاد من حيث عدد الدول، خاطر توسيع الاتحاد معناها اكثر حرفاء يشريو صادراتهم ما غير ديوانة... و ديجا الانغليز من البداية رفضو يتخلاو على الجنيه الإسترليني و يبدلوه بالاورو
شنوّا الحجج متاع انصار الخروج؟
أوّلا، فمّا مشاكل الهجرة و السيادة الوطنية، و هذي مشاعر ما تعنيش انو شعب عنصري، لكنها مشاعر بشرية موجودة عند الشعوب الكل خاصة لمّا تكون الأوضاع الاقتصادية كاسدة و تتزادلها المخاوف الأمنية (تذكرو موقف جانب كبير من الشعب التونسي لمّا تعاودت اتطرحت حكاية اللاجئين الليبيين في 2014)... مشاكل الهجرة و السيادة هذي مواضيع تلقى حظها عند الشعوب خاصة لما يكون فما شكون يستغلها و يلعب بشعبوية كبيرة على عقول الناس.... و بالطبيعة، لمّا تطرح الخيار على ناس عقولهم تعبات بالشعبوية، عبارة تلعب بالنّار، و من مهازل القدر، انو الي لعب بالنّار هو دافيد كاميرون رئيس وزراء بريطانيا، خاطرو لما نجح في انتخابات 2013، نجح بعد ما وعدت الناس بهالاستفتاء، و رغم انو كان من اكبر المؤيدين للبقاء في أوروبا، العباد ما تبعاتوش، و كان سبب في تغيير تاريخي عواقبو غير محددة الحجم اليوم...
ثانيا فما المشكل الاقتصادي، انصار الخروج، يقولو انّو بريطانيا تصرف برشا على الاتحاد الأوروبي (بريطانيا هي ثالث ممول للاتحاد بعد المانيا و فرنسا)، تأخذ منو في مساعدات صحيح، لكن الي تدفعو اكثر من الي تاخذو بحوالي 11 مليار أورو سنويا، أنصار الخروج يقولو زادا انو المنتوج الداخلي الخام متاع بريطانيا موش باش يتأثّر اذا تعمل اتفاقية تبادل حر مع أوروبا و خاصة اذا ترجع لأصلها و اتطور علاقاتها مع استراليا و أمريكا... يقولو زادا انّو تراجع سعر الجنيه الإسترليني باش يقوي في صادراتهم خاطر سلعتهم باش ترخص في البلدان الأخرى...
ما علينا، صار الاستفتاء و انصار الخروج ربحو، شنوا الآثار السياسية على أوروبا و بريطانيا؟
أوّل شي، اتطرحت حكاية تفكك بريطانيا في حد ذاتها، الاسكوتلانديين، صوتو بـ 62% لصالح البقاء في أوروبا، و نتيجة الاستفتاء اغضبتهم و عاودت حيرت موضوع استقلال سكوتلاندا عن بريطانيا، الموضوع هذا تتطرح عامين لتالي في استفتاء على الاسكتلانديّين، و رفضو الاستقلال و السبب أساسا كان انهم يحبو يقعدو في أوروبا و الخروج من بريطانيا يخرجهم من أوروبا... اليوم لما بريطانيا قررت الخروج، رجعت النزعة الاستقلالية بقوة عند حكام و شعب اسكوتلاندا...، مازال الشي، فمّا دول عادة ما تاقف في المعسكر اللبرالي مع بريطانيا، كيما هولاندا، هذي زادا رجعت فيها النغمة متاع الخروج بقوة البارح، تشجعو بالمثال البريطاني، و المناخ هذا ما ينجم الا يضعضع الاقتصاد الأوروبي و البريطاني، خاطر الشك في المستقبل عدو النمو الاقتصادي
نجيو توا للآثار الاقتصادية المياشرة على بريطانيا
الخروج حدث تاريخي يصير، اول مرة بعد 43 سنة من البناء، دولة ذات سيادة كاملة تقرر الخروج من أوروبا، و تذكرو انو حكينا برشا مرات هوني في الصفحة، انو الاقتصاد هو أولا و أساسا وضوح الرؤية للمستثمرين، و قدرتهم على توقع الاحداث المستقبلية، خروج بريطانيا عندو عواقب قانونية مهولة على ميزانية البلاد و املاكها و على صادراتها نحو بلدان الاتحاد الأوروبي، و على الشركات العالمية الي مقراتها في لندن... حالة الشك هذي، تأدّي في أي بلاد الى ركود اقتصادي لسنتين او ثلاثة اقل شي في انتظار وضوح الرؤية.... و هالشّك و انعدام الثيقة في مستقبل المعاملات ممكن يدوم برشا و يأثذر برشا على اقتصاد بريطانيا، خاطر توّا بعد ما خرجت، باش يبدا ماراطون مفاوضات تقسيم الأملاك، متاع بريطانيا في أوروبا و متاع الاتحاد الأوروبي في بريطانيا، و توضيح مصير العقود الجارية، و توضيح طريقة التعامل التجاري في المستقبل، كم الملفات مهول و متشعّب، و اذا مفاوضات الخروج و توضيح القديم تنجم توفى في عامين و الا ثلاثة، فإنّو مفاوضات العلاقات التجارية المستقبلية تنجم تقعد 10 سنين كيما صار لكندا، و الوضعية هذي، لو حصلت باش تكون عواقبها كارثيّة على الاقتصاد البريطاني
بريطانيا تتسمى عاصمة المعاملات المالية العالمية، و من اهم أسباب جلبها للينوك و شركات الاستثمار العالمي (على 12700 مؤسسة مالية في بريطانيا، اكثر من الشطر شركات اجنبية)، هو انّو وجود الشركات هذي في دولة اوروبية، يخلّيها تنجم تعرض خدماتها في كل البلدان الأوروبية، لمّا بريطانيا تخرج من أوروبا، معناها وجود الشركات هذي غادي يصبح غير مربح، و تنجّم تخرج، و برشا بوادر بتصريحات مسؤولي HSBSC و jp morgane و غيرهم تقول انهم باش يخرجو، و اهم وجهة باش تكون فرانكفورت و باريس (مع افضلية للالمان بحكم فوضى المظاهرات الي مست صورة فرنسا السنا)... حكاية كيما هذي موش بسيطة بالنسبة للاقتصاد البريطاني فين الخدمات المالية تساهم بأكثر من 8% في المنتوج الداخلي الخام، يعني قد السياحة عندنا... فما مثلا موضوع غرف تسجيل العقود، كيما وسطاء البورصة عندنا تقريبا، لكن هالغرف، مختصة موس في الأسهم برك، بل في كل أنواع المعاملات المالية و الاقتصادية العالمية (حجم هالعمليات يبلغ حوالي 130 الف مليار أورو سنويا...)... الغالبية الساحقة من وهالغرف موجودة في لندن، و البنك المركزي الأوروبي، ما يساعدوش انو توازن المعاملات العالمية بالاورو يكون في بلاد خارج أوروبا، و اكيد توّا باش يروّح بيهم لداخل أوروبا...
فما مشكل آخر، خروج بريطانيا يعني عودة الديوانة على صادراتها لأوروبا، الديوانة الي ممكن توصل 10% حسب التقديرات، هذا معناه انو الشركات الي في بريطانيا ممكن تخير تخرج و تقرب للسوق الأوروبية باش تنجم تبيعلها ماغير ديوانة... البارح، الجنيه الإسترليني (عملة بريطانيا) طاح لأدنى مستوياته قدام الدولار منذ سنة 1985... نرجعو لكلام انصار الخروج حول انو هالانهيار باش يساعد في تقوية صادرات بريطانيا، و هذا للأسف موش صحيح، خاطر الدراسات اثبتت انو نوعية صادرات بريطانيا، ما تتأثّرش بإنخفاض الأسعار، الدراسات اثبتت انو انخفاض الجنيه بـ1% ما يأدّي الا لزيادة بـ 0.12% فقط للصادرات البريطانية، يعني حكاية فارغة....
المفيد، التوقعات، الحالية تقول انو في الأعوام الجايّة، و بحلول عام 2030، المنتوج الداخلي الخام لبريطانيا باش يكون اقل بـ 5.2% من قيمتو لو بقات بريطانيا مع أوروبا، معناها المدخول السنوي لكل عائلة بريطانية باش يطيح ما بين 3300 أورو و 5600 أورو بحلول عام 2030...
شنية الآثار الاقتصادية على أوروبا و باقي العالم؟
أوّلا، الإنهيار متاع الجنيه الإسترليني اليارح، ينجم يأدي لإفلاس بعض البنوك الي عندها برشا جنيهات استرلينية و بالتالي تسجل خسائر صرف مهولة في 24 ساعة، و البنوك المركزية الانغليزية و الأوروبية و الاسياوية و الامريكية، عارفين انّو بإفلاس بعض البنوك، تنجم تصير عدوى عالمية و انطيحو في ازمة كيما ازمة 2008، هذاكا علاه عداو نهار امس كامل يخرجو في بلاغات الطمأنة و الاستعداد التام لضخ أموال في القطاع البنكي العالمي لو تعكرت الوضعية...
من جهة أخرى، و بإعتبار الاقتصاد البريطاني خامس اقتصاد في العالم، و بإعتبار انو اغلب شركات العالم موجودة في بريطانيا و تبيع في كل العالم، الخوف من المستقبل الاقتصادي لبريطانيا، شمل كلّ المستثمرين في كل العالم، بورصة لندن خسرت 8% من قيمة أسهمها ابارح، باريس 7%، فرنكفورت 10%، طوكيو 8%، هونكونغ 4.7%، وولستريت 5%... الهبوط هذا سببو انو المستثمرين خافو، بكلهم يحبو يبيعو اسهمهم في هالشركات العملاقة، كثر العرض متاع الأسهم للبيع في نهار واحد، طاحت الأسعار....
حاجة أخرى، خوف العالم من تردي الوضع الاقتصادي، خلى سعر البترول يطيح البارح، لازمنا نفهمو انو سعر البترول كيفو كي سعر الأسهم، يتأثر بالتوقعات المستقبلية، لما المتعاملين يشكو في ركود اقتصادي، يتوقعو تراجع النشاط، و نقص الطلب على البترول، و بالتالي سومو يطيح....
بالنسبة لأوروبا، حجم بريطانيا مهم جدّا، ديجا، 33.1% من واردات بريطانيا جايين من عند 4 دول أوروبية برك الي هي المانيا و هولاندا و فرنسا و بلجيكيا، هذا ما غير ما نشوفو صادرات باقي الدول الأوروبية لبريطانيا، لما بريطانيا تخرج من الاتحاد الأوروبي، فكيما هي باش يفرضو ديوانة على سلعتها، هي باش تفرض ديوانة على السلعة الي جايتها من أوروبا، و هذا خبر خايب للشركات و المصنعين الأوروبيين...
آي و احنا فين في هذا الكل؟ تونس فين من هالهلمّة؟
نبداو الساعة بنمنامة الدينار باش يطلع.... العملات تطلع و تهبط في الأسواق لزوز أسباب، أولا، لثيقة العالم في استقرار و قوة الدول الاقتصادية، و ثانيا لحجم الطّلب على عملة معيّنة، العملة المرغوب فيها برشا، يطلع سومها.... بالنسبة لموضوع الثيقة و الاستقرار الاقتصادي و القوة، ما نحكيوش عليهم خير، بالنسبة للعرض و الطلب، احنا اقتصاد يستورد اكثر من الي يصدر و يخلص في ديون مهولة بلعملة، لذا الطلب على العملة الأجنبية باش يقعد مهول، و اذا ما يتحسنش الميزان التجاري متاعنا، ما عندنا علاش نطمعو في تحسن قيمة الدينار، و حتى لو لاحظتو تحسن ظرفي في الأيام الجاية، فما يدومش و ما عندو فين يوصلنا، خاطرو اثر بسيكولوجي بحت، احنا، عملتنا تعاني من حال اقتصادنا، و موش من حاجة أخرى...
بالنسبة للتجارة الخارجية، مع بريطانيا، حكينا البارح انو عندنا معاها فائض تجاري من عام 2003، و هالفائض بلغ 293 مليون دينار عام 2015... لكن نردّو بالنا، الفائض هذا حققناه بفضل انفتاح السوق البريطانية لسلعتنا بحكم وجودها في الاتحاد الأوروبي الي تربطنا معاه اتفاقيات شراكة، يعني هوني ممكن نتضرو بخروج بريطانيا، و فما حاجة أخرى، فتح اتفاقيات تجارة مشتركة مع بريطانيا وحدها بعد ما تخرج راهو صعب جدا، خاطرهم عقلية أنغلوساكسونية ما عندناش بيها احتكاك كبير (وزير خارجية بريطانيا زار تونس مرة واحدة منذ الاستقلال) و ما نمثلولهاش عمق استراتيجي باش تعطينا امتيازات،
احنا اكبر شريك لينا هو الاتحاد الأوروبي (حوالي 70% من صادراتنا)، و اذا الاتحاد الأوروبي يعرف صعوبات بسبب خروج بريطانيا، فاحنا زادا باش نتضرو موش خاطر ما نجّمناش نصدرو، لكن خاطر الشركات الي فيه ممكن ينقص الطلب متاعها بسبب ظروفها الاقتصادية
احنا ناخذو في برشا مساعدات من الاتحاد الأوروبي، بريطانيا كانت 3 ممول للاتحاد بعد المانيا و فرنسا، توا لازمهم اما ينقصو في ميزانيتهم، و الا يفرقو مساهمة بريطانيا في ميزانية الاتحاد الأوروبي، على ال27 دولة الي قعدو فيه، اذا نقصو، اكيد مساعدتهم لينا باش تنقص، و اذا قسمو مساهمة بريطانيا بين بعضهم فمعناها اكثر ضرائب و اقل قدرة شرائية لمواطنيهم، و بالتالي سوق اضعف لصادراتنا
أخيرا، احنا بلاد ما عندهاش برشا اتصال بالمالية العالمية، و بعد ازمة 2008 في العالم مثلا، اقتصادنا ما تمس الا بداية من آخر 2009... و بإعتبار انو حتى الاقتصاد الأوروبي صعيب يتمس السنا بخروج بريطانيا (ماهي باش تخرج فعليا الا بعد عامين اقل شي)، فإنّو اقتصادنا مازال موش باش يتأثر مباشرة السنا بالحكاية هذي... طبعا من نسيتش الي احنا في الحضيض أصلا حاليا، لكن للتوضيح و برّه...
الخطر، اليوم، هو في لجوءنا لأسواق المال العالمية للتداين، حالة الهلع الي موجودة في الأسواق، تنجم ترفع في نسبة الفائدة الي يطلبوها علينا الديّانة، و تنجم ما نلقاوش شكون الي يسلفنا أصلا...
شاهية طيبة يا توانسة |
للأوخيان الكل، مقال Brexit باش يهبط غدا لعشية بإذن الله |
في انتظار مقال مفصّل على ال #brexit هذي لمحة على معاملاتنا التجارية مع بريطانيا، فما في الصّورة بعض كلمات توضيح على حجم الصّادرات، على خاطر صادراتنا ليها الى حدّ الآن، هي صادرات اتّمّ في إطار اتفاقيات إعفاء من الديوانة مع الاتحاد الاوروبي |
صحّة شريبتكم
خارج موضوع الصفحة مع الاعتذار مسبقا:
توّا وفات القراية في الجامعة، و بدا موسم الستاجات، نداء بكل لطف للكوادر، و الكوادر الوسطى و العليا في البنوك و الشركات الكبرى، عندكم واحد و الا 2 من عائلاتكم و احبابكم، اوكي، تلاهاو بيهم و ريغلولهم امورهم، لكن راهو ستاج، مجرد ستاج موش خدمة، ليكم انتوما يبقى ديما ساهل، تلفون لزملاءكم في الDRH و الا تكلمو عروفاتكم، اتنجمو تسلكوها في ستاج لطالب و الا 2 من الي ما عندهم حد، الستاج الساهل للي تعرفوهم انتوما و الي عائلاتهم يسلكوهالهم، لكنو اصبح صعيب في وقتنا هذا على الي ما عندهم حد، ركزو مع هاك الصغيرات الي يجيو وحدهم، و يخليوهم يستنو في الأكّاي باش يصبو مطالبهم، ضاربتهم الشمس و فادين من الجري من شركة لشركة و من "توا نشوفو"، حركة بسيطة منكم، تحلّولهم مشكل الصيف، ترجعولهم الثيقة في بلادهم |
جديد
تدويل المؤسسات التونسية لمقاومة تدنّي سعر الدّينار...
أولا ما نعرفش يا ترى العنوان هذا الي دار في برشا وسائل الاعلام، بعد الاجتماع الوزاري الي صار البارح حول الوضع الاقتصادي متاع بلادنا، يا ترى قالو الناطق الرسمي باسم الحكومة، و الا الصحافيين فهموه بالغالط و الا الله اعلم شنوّا الي صار...
ما علينا، الهلمّة الاعلامية حول تدويل المؤسسات، رسّاتلي في تعبة ليا آنا :) ، بعد ما كنت ناوي نعدي رمضان راحة و نسخّن البايت :D ، ياخي برشا اوخيّان طلبو تفسير الموضوع، فما عادش عندي عذر...
أوّلا، العنوان غالط، خاطر تدويل المؤسسات ما يأدّيش لايقاف تدهور قيمة الدّينار على المدى القصير، بالعكس، بإعتبار أنّو تدويل المؤسسات معناه البسيط، هو تشجيع المؤسسات على فتح فروع و شركات و مراكز انتاج بالخارج (اغزرو للتصويرة)، يعني استثمارات تونسية في الخارج، و الاستثمار التونسي بالخارج معناه خروج عملة صعبة من تونس، و هذا على المدى القصير ما يأدّيش لإيقاف تدهور سعر الدّينار، بالعكس، هذا يزيد الطلب على العملة الصعبة، و يزيد يطيّح قيمة الدّينار،...
ثانيا، الخبر خرج، كإنّو صار اكتشاف القرن و قرار القرن، كإنّو فمّا حاجة جديدة باش تصير، بينما الحديث على تدويل المؤسسات التّونسية عندو سنين من 2006، و هو مطروح في تونس، بعد ما شفنا إنجازات و ارباح الشركات الهندية و التركية و المغربية الي حلّت شركات تابعة ليها في برشا بقايع في العالم، و كبرت، و دخلت عملة صعبة مهولة لبلدانهم...
ثالثا، على المدى المتوسط و البعيد، تواجد شركات تونسية في دول اجنبية ينجّم يكون مصدر كبير للعملة الصّعبة كيما قلنا، و كان تتذكرو مازلنا البارح كي حكينا على مثال متاع EPPM و SOROUBAT، و فمّا غيرهم برشا، كيما مجمع اللّومي للكابل المتواجد في 3 قارّات، و كومات انجينييرنغ و فارماغ و غيرهم برشا... و خلافا للإنطباع المتداول، فمّا عديد الدراسات العالمية، المبنية على مراقبة الأرقام على فترة طويلة، اثبتت انو عمليّات التّدويل، ما تأدّيش الى اضعاف الاستثمار و البطالة في البلد الأصلي، و انما بالعكس، ينتج عليها كبر لحجم المراكز الي موجودة في الدولة الاصلية، و ارتفاع لرقم معاملاتها، خاطرها تصبح قادرة على الارتكاز على شركتها التّابعة، و خاطرها اتدخل برشا مرابيح من شركاتها لبرّا الي تتمتّع بالقرب من الأسواق الي كانت تصدرلهم، و تنتفع في بعض الحالات من كفاءات و خبرات جديدة لمّا التدويل يصير نحو بلدان متقدمة.... لكن، لااااكن....
تشجيع التّدويل، يصير لمّا البلاد تكون في احسن حالاتها الاقتصادية و ما عندهاش ازمة قارة على مستوى العملة و الاستثمار و البطالة و توازن ميزان الدفوعات (الفلوس الداخلة و الخارجة من تونس مهما كان نوعها)....
شاهية طيبة يا توانسة |
الصباح عاودنا هبّطنا ستاتي يحكي على بعض الإجراءات الي اقترحوهم خبراء وزارة المالية في قانون المالية 2016 لمقاومة التهرّب الضريبي، توّا باش نعاودولكم ستاتي يحكي شنوّا صار بالضّبط لمّا تمّ التّصويت على قانون الماليّة 2015...
تغييرات قانون الماليّة
قانون الماليّة، كيما سبق و قلنالكم، فيه برشا إجراءات باهية، و تدفع نحو إنعاش الاقتصاد، و تحسين علاقة المواطن و الشّركات مع القباضة...
اليوم باش نحكيو على بعض التّغييرات الي حصلت في قانون الماليّة، بين الصّيغة الي خدموها خبراء الماليّة، و الصّيغة الي تمّت المصادقة عليها.... و الإجراءات الي باش نحكيو فيها اليوم، هي الإجراءات الهادفة للتّقليص من التهرّب الجبائي...
بكلنا نتذكرو، أنّو أكثر حاجة حكى عليها السيّد وزير الماليّة في الإعلام، في الأيّام الي سبقت ارسال مشروع قانون الماليّة لمجلس النّوّاب، هي الإجراءات الي تخصّ مقاومة التهرّب الضّريبي... هات نشوفو، آش صار في أهمّ الإجراءات الي حكى عليها الوزير...
الاجراء الاوّل، يهمّ احتفاظ البلديّات بنسخ من عقود كراء و شراء العقارات الي يتمّ إمضاءها عندهم، و ارسال هذه النّسخ للقباضات، و الهدف المرجو من هالعمليّة حسب خبراء وزارة الماليّة، هو انّو القباضة، تعرف البيعات و الشّريات الي اتّم بين عباد يعرفو بعضهم و ما يحبوش يسجلو و يخلّصو الي عليهم للشّعب التّونسي، و الهدف خاصّة، هو انّو القباضة تعرف النّاس الي تدخل في برشا فلوس من كراء عقاراتها كلّ عام، و ما تخلّص في حتى فرنك من حق الشّعب التّونسي على هالكراوات... السّادة النّوّاب، قالو لوزارة الماليّة، لا... كيفاش هكّا، باش تكثرو من الأوراق على أرواحكم و تتعبو برشا، خلّي يا من عاش.....و الإجراء هذا طاح في الماء في مجلس النّوّاب، و الأغلبيّة الحاكمة رفضته
الاجراء الثّاني الّي إقترحوه خبراء وزارة الماليّة لمقاومة التهرّب الضّريبي، هو إجبار أصحاب المهن الحرّة من طبّة و محامين و مهندسين معماريّين و غيرهم، انّهم يعطيو فاتورة لكلّ حريف يجيهم، و يخليو عندهم نسخة من هاك الفاتورة، و الهدف من العمليّة، كان إدخال رقابة المواطن على مداخيل أصحاب المهن الحرّة، يعني لمّا يكون صاحب المهنة الحرّة مجبر على إعطاء فاتورة لكلّ مواطن، فطبيعي أنّو القباضة لمّا تجي اتدقّق في حساباتو، باش تثبّت في الفاتورات و تعرف حقيقة مداخيلو... السّادة النّوّاب، أضافوا تعديل على هالصّيغة، و التّعديل هذا يخرّج المواطن من الطّرح، بمعنى، انّو صاحب المهنة الحرّة، يجي في آخر نهار خدمتو، و يعمل وحدو وحدو فاتورة اجماليّة للنهار هذاكا، و يقيّد فيها وحدو وحدو المبلغ الي يظهرلو... الحاصل، بعد التغيير الي قاموا بيه النّوّاب و ما إعترض عليه حتّى نائب، ) و نعاود، ما اعترض عليه حتّى نائب)، أصبحت فاعليّة هذا الفصل في مقاومة التهرّب تساوي صفر،
الإجراء الثّالث الي إقترحوه خبراء وزارة الماليّة لمقاومة التهرّب الضّريبي، هو الغاء التحجّج بالسّر المهني، لمّا القباضة تطلب معلومات على أي شخص تتم مراقبتو جبائيّا... خبراء وزارة الماليّة، قالوا، انّو السّرّ المهني الوحيد الي نخلّيوه، هو السّرّ الطبّي، و السّرّ الإحصائي، لأنّو الأوّل يهمّ صحة النّاس، و الثّاني يهمّ موضوع استراتيجي للبلاد كيما الإحصاء العشري الي تعمل فيه بلادنا... فعليّا الإجراء هذا لو مرّ، معناه مثلا، انّو المحامين و الخبراء المحاسبين أساسا، ما عادش عندهم الحق يتحجّجو بالسّرّ المهني لمّا القباضة تطلب منهم معلومات حول ثروات حرفاءهم.... لكن الإجراء هذا، كيف كيف، طاح في الماء في مجلس النّوّاب، و الأغلبيّة الحاكمة رفضته
الاجراء الرّابع الي إقترحوه خبراء وزارة الماليّة لمقاومة التهرّب الضّريبي، يهمّ محلّات الاستهلاك على عين المكان، القهاوي والمطاعم وغيرهم، هالمحلّات باش تولي مجبرة بداية من جانفي 2016 أنها تستعمل جهاز يسجّل كلّ الاستهلاكات الي تتباع كلّ يوم، و هكا القباضة تولي تنجّم تعرف بالضّبط حجم مبيعات المحلّ و تعرف قدّاش حق الشّعب التّونسي من الضّرائب الواجبة على المحل، و مولى المحل الي ما يعملش هالجهاز، و الا يعملو و يترفك فيه، فانّو العقوبة توصل الحبس... تمّ تاجيل بداية العمل بالإجراء هذا الى يوم 30/06/2016 باش يعطيو وقت للمحلّات تنظّم امورها...
أخيرا يا توانسة، طلب التيكي، و الّا فاتورة، و الّا طلب تسجيل عقد، هو حقكم القانوني في جميع الحالات، و راهم في النّهاية حركات بسيطة، تحافظوا بيهم على المال العام، و المال العام راهو فلوسكم الي تتصرف على صحتكم و امنكم و تعليم صغاركم و طرقاتكم و دعمكم و غيرو
شاهية طيبة |
الستاتي هذا، هبّطناه نهار 30 أكتوبر 2015 الي فات، هبّطناه في شكل تنبيه:
تنبيه للشعب التّونسي: فمّا إجراءات حكينا عليهم في قانون الماليّة متاع 2016، لو تتراجع عليهم الحكومة، إفهمو وقتها انّو التهرّب الضّريبي موش باش يتنحّى في 2016، و للتذكير الإجراءات هذي هي :
*فرض على كلّ طبيب و الا محامي و الا مهندس و الا عدل منفّذ و الا غيرهم من المهن الحرّة أنهم يقدموا لكلّ حريف من حرفاءهم مذكرة أتعاب مفصلة للفلوس الي قبضوها مقابل الخدمات الي قدموها للمواطن، و مذكّرات الأتعاب هذي (الي هي عبارة على فاتورة)، لازمها تكون numéroté باش حدّ ما يلعب بذيلو و يطيّش شطرهم و ما يدخلهمش في حساباتو الي اتبعهم القباضة، و اذا تعدّى الاجراء، المواطن لازمو يطلب هذه المذكرة متاع الأتعاب من كل طبيب و الا محامي و الا مهندس و الا عدل و الا غيرهم، و هكّا تصبح النّاس الكل مجبرة انها تخلّص الي عليها كامل للشعب التونسي
* فرض caisse enregistreuse على المقاهي و المطاعم و الي ما يعملش و الا يعملها و يدلّس فيها يشد الحبس، و اذا تعدّى الاجراء، لازم المواطن ما يتخلّص الا ما ياخو ticket de caisse في يديه
* فرض انّو البلديّات تبعث للقباضات نسخة من عقود كراء و شراء الاراضي و الدّيار، باش الي يخدّم في مخّو و يشري بالespèce باش ما يظهّر شي في حساباتو، تتكعبرلو و القباضة تسمع بيه حتى كان الcomptabilité متاعو و الا حساباتو في البانكا ما يظهر فيها شي... و بالله هوني رانا ما نحكيوش على فلوس التسجيل، نحكيو على الضرائب الواجبة على الفلوس الي تشرا بيهم العقار و على فلوس الكرا
يا توانسة، والله اذا ترفضت هالاجراءات في مجلس النّوّاب، معناها النواب ما دافعوش على مقاومة التهرب الجبائي
....
تحديث:
لعشيّة مع الساعة الخامسة، نهبطولكم شنوّا صار في هالحكايات الكل لمّا تمّ التصويت على قانون الماليّة في ديسمبر الي فات |
بالله توضيح نهائي من فضلكم:
الي ماشي في بالو الصفحة هذي موجودة لضرب الفساد الكبير حصريّا و التغاضي عن حالات الفساد الناجمة عن عقلية بعض المواطنين العاديين، راهو غالط في العنوان
الي ماشي في بالو الصفحة هذي موجودة لضرب مهازل الاحزاب الحاكمة حصريا و التغاضي عن مهازل غيرهم، راهو غالط في العنوان
الي ماشي في بالو الصفحة هذي موجودة لأي عاية معينة فيها منفعة للأدمين، بإذن الله الايام تبيّنلو العكس، و انشاء الله يصبر معانا كفاية باش يكتشف ذلك بالوقت...
الصفحة هي مجرد محاولة متواضعة من الادمين للمساهمة في بناء بلادو، الوعد الصادق الي ما نحيدش عليه بإذن الله، هو انو مستحيل تهبط معلومة او رقم غالط هوني، و لو حصل رغم الحدر و التثبيت، فينزل بعدها مباشرة تصحيح و اعتذار....
تصبحون على خير |
سرقة من نوع آخر، والله برويطة، نقولو صحّة، زوالي تسكرت في وجهو، لكن هاك الكراهب بجميع انواعها، ما تغركمش الماركة هذي ة الصورة هذي قديمة و موش في تونس اصلا، لكنها تعبر على حال بلادناحتى البيجو 4-4 و الستافات و غيرهم من الكراهب الخرد سرّاق، و تعرفو في شكون يسرقو يا توانسة ماهو؟ يسرقو فيكم انتوما يالي تاقفو عليهم و تشريو منهم، موش سرقة في السوم و الا الميزان، لا لا، هاذم ناس قشّارة يبيعو و يربحو و يحطّو في جيبهم (نذكر اني هوني نحكي حصريا على الناس الي تبيع خارج الاسواق و المسالك الرسمية)، و قباضة الشعب التونسي الي منها كياساتنا و دعمنا و دوانا و تعليمنا، ما يدفعولها حتى ملّيم، يعيشو معانا، يتمتعو بميزانيتنا، و ما يدفعو في حتى ملّيم ضرائب.... هاذم ناس سرّاق، سرّااااق، كيفهم كيف رجل الاعمال الفاسد و المسؤول المرتشي... هذي ناس تنهب فيكم يا توانسة... |
إعادة
بين 2003 و 2013:
ضــــاعت 1000 مليار مداخيل ديوانية، على ميزانية الشعب التونسي بسبب فوات آجال المطالبة بيهم
صحّة شريبتكم يا توانسة
نواصلو مع التقرير 29 لنشاط دائرة المحاسيات في سنة 2014، و اليوم باش نحكيو على الدّيوانة... و للّي يحب يثبّت علينا، باش نحكيو على زوز نقاط ذكرهم التّقرير، في الصّفحات من 411 الى 465... و ملاحظة هوني، التقرير يتعلّق بفترة طويلة بين 2003 و 2013، يعني الأرقام الي باش نسمعوها هي مجموع 7 سنين قبل الثّورة، و ثلاثة سنين بعدها..
في النّظام الدّيواني التّونسي، فمّا عمليّات تدخل تحت "نظام التّحويل الفعّال"... و النّظام هذا، يمكّن المصنعين انهم يستوردوا بضائع ما غير ما يخلصوا عليها ديوانة، بهدف تصنيعها، ثمّ إعادة تصديرها... يعني المصنّع يستورد سلعة، يعمل تصريح تحت النّظام الفعّال، ما يخلّص عليها حتّى شي، و لازمو في ظرف سنتين على أقصى تقدير، يسوّي وضعيّة هاك التّصريح، بإعادة التصدير السلع الي جابها محوّلة، او معلّبة، او غيرو من الحالات... و القانون يقول، انّو الي ما يعملش تسوية للتّصاريح متاعو في ظرف عامين، لازم يخلّص الدّيوانة و الأداءات على السلع و البضائع الي استوردها...
دائرة المحاسبات، قالت انّو بين 2003 و 2014، بلغ عدد التّصاريح الدّيوانيّة، الي ما تمّتش تسويتها، يعني عباد جابت سلعت من برّا، ما خلصت عليها شي، و ما عاودتش صدرتها بأي شكل من الأشكال، 9692 تصريح ... و دائرة المحاسبات، قدرت قيمة المعاليم الدّيوانية الي لازمها تدخل لخزينة الدّولة من هالعمليّات، بـ 285 مليار لكن... لااااكن، اذا الدّولة ما تطالبش بمستحقّاتها في ظرف 5 سنين من تاريخ انقضاء آجال تسوية التصاريح، فمعادش عندها الحق اتطالب بيهم... و هذا أدّى حسب تقرير دائرة المحاسبات، أنّو من هاك الـ 285 مليار، فمّا 122 مليار ضاعو نهائيّا...
معلومة أخرى أعطاتها دائرة الحسابات في تقريرها، و هي انّو مجموع الخطايا الدّيوانية الي صادرة فيها احكام الى حدود 2013،، يعني القضايا متاع 2013 و الأعوام الي سبقاتو الكلّ، بلغ 4041 مليار لكن.... لااااكن، كالعادة، فمّا 882 مليار ضاعو نهائيّا على خزينة الدّولة، خاطر ما تمّش القيام بإجراءات التّنفيذ في الآجال القانونيّة من جبر و حجز و غيرهم، و دائرة المحاسبات تقول، انّو إجراءات التّنفيذ ما تمّتش، خاطر ما تمّش تعيين عدول خزينة في القباضات...
على نقطة الديون الدّيوانيّة الي صادرة فيها احكام، الإدارة العامّة للدّيوانة جاوبت دائرة المحاسبات بمايلي:
قالت انّو هالديون وصلت 4440 مليار في سبتمبر 2015، يعني من 2013 لتوّا زادو 400 مليار، و قالت انّو فمّا صعوبة في استخلاصها، للأسباب التّالية:
• فمّا 1430 مليار، تتعلّق باجانب، يعني ناس و شركات أجانب، يجب تتبعهم في بلدانهم و برّا فضها عاد
• فمّا 594 مليار تتعلّق بقائمة الناس الي املاكهم مصادرة بعد الثّورة، يعني ديجا ملك الدّولة
• فمّا 767 مليار تتعلّق بمواطنين توانسة صادرة ضدّهم أحكام غيابيّة
• و فمّا عديد الديون الي ما فيها حتّى حلّ خاطر المعنيّين بيها ما عندهمش و فلوس، و الحلّ الوحيد لجبر الضّرر هو الحبس
نذكّر مرّة أخرى انّو الأرقام الي أعطيناها تظهر كبيرة خاطرها تهمّ 10 سنوات كاملة بين 2003 و 2013...
لكن بالنهاية، و لأسباب مختلفة، فما الف مليار ضاعو على خزينة الشعب التونسي :(
ليلتكم زينة يا توانسة... |
صحّة شريبتكم
شوية ضوء في العتمة
مجمع صوروبات التونسي يفوز بصفقة انجاز طريق في الكامرون بقيمة 58.5 مليون اورو (عبارة عملية تصدير)... الطريق تربط بين مدينتي اوكوندو و تيتي كومبا، و المشروع سيتم انجازه على 24 شهر...
مازال اكبر مشروع تمّ انجازه في الخارج (يعني تصدير) على ملك المجمع التونسي EPPM بقيمة 60 مليون اورو خلال الفترة 2007-2009 و المتعلق بانجاز 26 مشعل عملاق لحرق الغاز الطبيعي في منطقة حسي مسعود جنوب الجزائر....
والله عندنا، عندنا كفاءات و قدرات، كان برك بكلنا رجعو نخدمو بالحق |
علم الاقتصاد بكلو مبني على كلمة واحدة :"الندرة" (la rareté) بمعنى انو لولا ندرة الخيرات مقارنة بالطلب الي عليها أو بالنظر إلى طبيعة البشر الباحثة لا نهائيا عن الافضل، لما وجد اقتصاد أصلا و لكان كل من يرغب في شيئ يناله... في تونس نعاني للأسف من الندرة من جهة و في نفس الوقت من عدم اقتناع غالبية الناس بمبدأ ندرة قدراتنا على خلق الثروة من جهة أخرى... لذا نرى الطلبات بشكل متواتر لا نهاية له... الكل ينظر لإمتيازات الآخر و يقارن بنفسه ثم يطلب المزيد، المشكل أننا أصبحنا نعاني من مبدأ غريب هو مبدأ تعادل المكافأة عوض عن ربط الأخيرة بدرجة التضحية في العمل و الامتياز في النتائج...
أكيد العدل أساس العيش الاقتصادي المشترك، لكن العدل الذي يجب أن تسعى إليه كل الحكومات ليس في تساوي المكافآت و لكن في تساوي الفرص... لتتساوى فرص الانطلاق للجميع ثم لنكافئ كل شخص حسب تضحيته و جهده في العمل و حسب امتياز نتائجه... هكذا بنيت أقوى اقتصاديات العالم المتحضر و هكذا فقط نستطيع بناء تونس الغد
شاهية طيبة يا توانسة |
إعادة
تقديرات بحوالي 43 مليار في مهب الريح
عمال الحضائر
الرّاي العام، في الاعلام، و في مواقع شبكات التواصل الاجتماعي، ركّز إهتمامو في الفترة الأخيرة، على تقرير غلق ميزانية 2013، و الي أصدراتو دائرة المحاسبات مؤخّرا... التقرير هذا، فيه برشا ملاحظات إجرائية، و نعاود، إجرائية، يعني من نوع، الفلوس هذي تتقيّد في الجهة الأخرى، و الوثائق هذي جات امّخّر، و لازم نثبتو في التقديرات، و انّقصو في المديونيّة، و نقتصدو في النّفقات.... و حتى الزّوبعة حول "الإختفاء المزعوم"، لل870 مليار المتبقية من فلوس خوصصة اتصالات تونس، كنّا بيّنّا الجمعة الي فاتت بالدّليل، انها كلام فارغ و تخضريط ناتج أساسا، على عدم فهم النّاس الي أثارت الموضوع، لكلام خبراء دائرة المحاسابات...
لكن التقرير، الي لازم الاعلام و الرّاي العام يركّز عليه، ما هوّاش تقرير غلق ميزانيّة 2013، لاااا، فمّا تقرير آخر تنشر نهار 15 فيفري، و هو التقرير السنوي لمجمل اعمال خبراء دائرة المحاسبات عام 2014، و فيه نتائج مهمات الرقابة على مجموعة من الوزارات و مؤسسات الدّولة... و احنا الجمعة هذي، باش نحكيو على بعض النقاط الواردة في هذا التقرير، و اليوم باش نحكيو على نقطة تهمّ عمّال الحضائر...
دائرة المحاسابات، قالت أنّو كثرة الوزارات والإدارات المسؤولة على عملة الحضائر، خلقت فوضى في تقدير عددهم، و في خلاصاتهم، و لذا، قامت الدّائرة بمراسلة كلّ إدارة وحدها، و خذات القائمات الي تدور بين الوزارات، و قارنت بيناتهم، و قامت بالتثبّت من خلاصات عملة الحضائر في أشهر أوت و ديسمبر 2012، و شهر ديسمبر 2013...
هاو آش لقات بعد التثبت:
4066 شخص خلصو على أساس عملة حضائر، و هوما في الواقع عندهم ارقام انخراط في CNSS و في CNRPS، و عروفاتهم قاعدين يصبو عليهم، بمعنى انهم فعليّا يخدموا في خدم أخرى، و يخلصوا عليها.... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 7 مليارات و 145 مليون شهاري على أساس عمال حضائر، بمعدّل 580 دينار شهريّا تقريبا لكل واحد فيهم...
مازال
فمّا زادا 2249 شخص، خلصو على أساس عملة حضائر، و هوما في الواقع، شدّو عندكم... موظفين عموميّين، يعني يخدموا في خدم قارة أخرى، و يخلصوا عليها من جيبي و جيبكم يا توانسة... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 4 مليارات و 147 مليون شهاري على أساس عمال حضائر، بمعدّل 615 دينار شهريّا تقريبا لكل واحد فيهم...
مازال
فمّا زادا 113 شخص، خلصو على أساس عملة حضائر، و هوما في الواقع، شدّو عندكم... retraités، يعني الضمات الاجتماعي يصبلهم في ريتراتهم كل شهر... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 210 ملاين شهاري على أساس عمال حضائر، بمعدّل 330 دينار شهريّا تقريبا لكل واحد فيهم...
نزيدكم؟؟؟ الحالات برشا لكن نختموا بمجموعة أخرى تجي نكتة...
فمّا زادا 520 شخص، خلصو على أساس عملة حضائر، و هوما في الواقع، شدّو عندكم... طلبة، مرسمين في الجامعة في 2013 و في 2014، و موش عجب يتمتعو بمنحة طالب من ميزانية الشعب التّونسي، في الثلاثة شهور الي ثبتت فيهم دائرة الحسابات، تلقى الجماعة هذي، قبضت 892 مليون شهاري على أساس عمال حضائر، بمعدّل 570 دينار شهريّا تقريبا لكل واحد فيهم...
الحاصل ماغير ما نطوّل عليكم، في ثلاثة شهور تثبيت لأجور عملة الحضائر، دائرة المحاسبات، تلقى 14 مليار و 279 مليون، مشات شهاري لناس لا علاقة بعمال الحضائر... يعني كان نضربو في 4 و نشوفو على عام، نلقاو 43 مليار، خرجت من جيوب التوانسة الي تخدم و تخلص في ضرائبها، و مشات لناس ما تستحقش... 43 مليار... كانت تنجم تمشي لناس موش لاقية تاكل، كانت تنجم تمشي لتحسين سبيطار، كانت تنجّم تمشي لنقل تلامذة... لكن لا، فمّا ناس قررت تسرقهم... و كيما الي ما يخلصش الضرائب الي عليه سارق، و الي يأخذ في صفقات عمومية بالرشوة سارق، كيما الناس هذي، سرّاق، لا فرق بينهم...
شاهية طيبة يا توانسة |
لمحة:
ما يقابل 387 مليار عملة صعبة هي قيمة واردات تونس من الكراهب السياحية خلال ال3 اشهر الاولى من 2016...
ما يقابل 90 مليار عملة صعبة هي قيمة واردات تونس من السجائر خلال ال3 اشهر الاولى من 2016
تذكير يا توانسة، تونس كيما كلّ بلدان العالم ما تنجمش تاخذ قرار بتسكير توريد سلعة معينة من اي بلاد، خاطر النتيجة هي انهم يسكرو على صادراتنا مباشرة، اذا نحبّو نوقفو نزيف العملة الصّعبة، الحل شعبي بالأساس، انّظمو استهلاكنا و نستهلكو تونسي كل ما فما امكانية |
إعادة
فين ماشية هالفلوس الزرقاء الي يحكيو عليها في الميزانية و القروضات و المساعدات...
صحّة شريبتكم يا توانسة
برشا مرّات، نسمعو أسئلة من فصيلة: فين ماشية الفلوس، القروضات هذي، آش عملنا بيهم، شبينا ما شفنا شي... الأسئلة هذي، معقولة، لمّا يطرحها المواطن غير المختصّ، خاطر بكلّ سهولة يمكن إقناعو بالإجابة... المأساة، انّو جانب من وجوه الأحزاب و السياسة و المنظمات، الي يسألو في هالنّوع من الأسئلة، يعرفو مليح انها أسئلة إعتباطيّة، لكنّهم يعاودو فيها في الإعلام، فقط لأهداف سياسيّة انتخابيّة، ما عندها حتى علاقة بالتفسيلا للمواطن...
الإشكاليّة، انّو قبل الثّورة، تمّت عمليّة اقصاء آلي للرّأي العام عن كلّ ما يتعلّق بالماليّة العموميّة، و الوضعيّة هذي، خلّات برشا ناس، ما تفهمش شنوّا معناها ميزانيّة الدّولة، او منتوج داخلي خام، او اعفاء جبائي، او اتفاقيّة قرض مع مؤسسات او دول أخرى... و الوضعيّة هذي خلّات برشا ناس خاصّة، ما عندهاش فكرة على حجم الأموال العموميّة اللّازمة سنويّا لحياة التّوانسة، و لا لطريقة تقسيم هالاموال، بحيث يكفي نحكيو على مبلغ بالمليارات، يُظهر للمواطن البسيط أنّو المبلغ كافي باش يعيّش الشّعب الصّيني عشرة سنين...
كنّا فسّرنا برشا مفاهيم و حكينا عليهم هوني، لكن اليوم باش ناخذو مثال 2014، الي تسكّر و عندنا عليه الأرقام النّهائيّة الي تحقّقت، و نشوفو منين جبناهم، و فاش صرفناهم...
في 2014، الحكومة، صرفت 27291 مليار على الشّعب التّونسي، نعاود، 27291 مليااااار... و كي نقولو صرفتهم الحكومة، فموش معناها، ورثة ورثوها الوزراء و صرفوها علينا، لا.... الفلوس هذي، جاية في جانب كبير منها، في شكل ضرائب دفعوها التوانسة مواطنين و شركات للقباضات بقريب 19000 مليار، و جانب آخر هو فلوس تسلفتهم الحكومة باسم التوانسة حوالي 7000 مليار، و جانب صغير هو مداخيل الثروات الطبيعيّة عامتها حوالي 1700 مليار، و الحكومة، ماهي الّا ناس، انتخبناهم، و استأمناهم على طريقة صرفان الفلوس هذي الكلّ...
مبلغ 27291 مليار، يكوخر، اذا الواحد يخمّم في حياتو هو و مصاريفو هو... لكنّو مبلغ تافه، اذا نشوفو لطلبات و مصاريف شعب كامل... نعطيكم مثلا، فاش تصرفت هالمليارات عام 2014...
ديجا، فمّا 10550 مليار، مشات شهاري لقريب 650 الف موظّف في مختلف الوزارات العموميّة، يعني بمعدّل مليون و 352 دينار Brut في الشهر لكلّ موظّف، و كي نقول Brut، معناها قبل ما ياخذهم، يتقصولو منهم الضرائب، و الضّمان الاجتماعي... قلنا 10550 مليار شهاري، يعني أكثر من ثلث ميزانيّة 2014... آش بقى؟ 16749 مليار...
بالشويّة، هاك الموظّفين ماهو لازمهم وسائل باش يخدمو... أمبيلانسات للصّحّة و كراهب للامن، و تراكس و تراكتورات للفلاحة و التجهيز، و بيرووات، و اورديناتارات ومصروف ضوء و مازوط و كوران و تصليح الكراهب و الماكينات و المباني.. هاذم الكلّ تكلفولنا في كامل عام 2014، ما قيمتو 923 مليار... يعني شوفو آلاف الاملاك الحكوميّة الي فكلّ مكان من تراب الجمهوريّة، و قداش لازم فلوس لتصليحهم و تسييرهم، باش تفهمو انّو هالمبلغ الي يُظهر كبير وحدو، لكن لازمنا نفكرو في حجم الشّي الي تصرف عليه، باش نعرفو فاش مشات الفلوس.... مازال، فمّا زادا فلوس مشات في الدّعم، أي امّالا عاد... سكر و خبز و حليب و زيت و عجين و غيرهم، و دعم للايصانص و دعم للكوران، هذي بكلها حوايج استهلكوها ال11 مليون تونسي عام 2014 بكلّو، و الدّعم متاعها تكلّف 4154 مليار...
آش بقى؟ 11670 مليار... فاش صرفناهم زعما؟؟؟
فمّا 100 مليار، مشات لهيئة الانتخابات، آي امّالا... تنظيم انتخابات البرلمان و الرّئيس عام 2014، تكلفتلنا 100 مليار... و فمّا 1540 مليار، مشات اعانات لأصحاب الدّخل المحدود و العائلات المعوزة، و مساعدات للبلديّات في مختلف أماكن الجمهورية، باش تنجم تخلص خدامتها و تقوم بمهامها...
فمّا زادا 5180 مليار، مشات استثمارات، يعني شوانط متاع كيّاسات و قناطر، و الآلات الكبيرة، و تجهيزات عسكريّة، و تجهيزات مدارس و معاهد و جامعات، و سبيطارات و غيرهم... و الـ 5180 مليار هذي، تهمّ كامل تراب الجمهوريّة من بنزرت لبرج الخضراء... أي شانطي كبير و الّا صغير حلّاتو الدّولة في أي نهج او مستوصف او بقعة في تونس عام كامل...
و فمّا أخيرا 4850 مليار خلاص ديون قديمة، خذيناهم في 2013 و الأعوام الي سبقت، خاطر اذا ما خلّصناهمش، رانا ما نجّمناش نتسلفو 7000 مليار جديدة السنا، باش نغطّيو مصاريفنا الي حكينا عليهم...
مخّ الهدرة، المبالغ الي تسمعو فيها كبيرة، خاطرها تتصرف على شعب كامل و على عام كامل، و عمليّة صرفها تتعدّى على الف إدارة و إدارة، و الف مراقب و مراقب، موش معناها احنا في جنّة و كلّ شي لاباس و كلّ ملّيم ماشي في بلاسطو، لا، الفساد موجود في تونس كيما في أي بلاد، و كلّ ما علينا هو مقاومتو، لكنّ الي حبّيت نقولهولكم، هو انّو صرف الأموال العموميّة في تونس راهو قانونها معقذد جدّا و فيه برشا رقابة، و الفلوس لازمها اجباريا تتعدّى من الثنيّة القانونيّة، و اذا فمّا مشاكل فساد، فراهي مربوطة بالاشخاص و بشوية إرادة، انّجمو بكلّ سهولة تطلع لو نحبّو نصلحوها، و يكفي انّو تغزرو لتقرير دائرة المحاسبات الي حكينا عليه هوني في الصفحة باش تفهموني...
ليلتكم زينة يا توانسة... |
حسب جربدة آخر خبر:
توقف العمل بمحكمة تونس بعد اضراب فجئي لكتبة المحكمة....سبب الإضراب؟ زميلهم توقف في قضية بينو و بين مرا تهماتو بالتحيّل و تشد متلبّس... يالله، هام خلطوا عالبريديّين...
نحن لسنا شعبا للأسف، نحن تجمّع من المجموعات المهنيّة لا همّ لكلّ منها الا نهب اكثر ما يمكن من الأخريات و العربدة عليهن |
37 مليار من ميزانية الشعب التونسي يتم اهدائها للخواص
في تونس، فما شركة عمومية اسمها الخطوط الجوية التونسية، الشعب التونسي يملك 75%، و تذكرو مليح يا توانسة، 75% برك متاعكم، يعني فما 25% على ملك خواص و منهم شركة الخطوط الجوية الفرنسية........ المفيد، شركة الخطوط التونسية كانت في 2014 باش تخرج خسارة تكمّل تبلعلها كلّ راس مالها و تضعها على ابواب الافلاس، بالفطبيعة بإعتبارها شلركة ذات اغلبية عموميّة، ما يساعدناش تفلس، آي عاد حكومتنا وقتها، قررت انها تعطيها منحة من ميزانية الشعب التونسي، المنحة هذي قيمتها 149 مليار، و تتمثّل في تكفّل الدّولة بخلاص ديون الخطوط الجوية التونسية تجاه ديوان الطيران المدني.... الحاصل فما 149 مليار خرجو من ميزتنية الشعب التونسي و مشاو للخطوط الجوية التّونسية.... مبدئيّا الحكاية موش جديدة، الدّولة ديما تعاون في الشركات الحكومية البالعة من ميزانيّة الشعب التّونسي....
لكن بالشوية عاد، قلنا الشركة هذي ما هيّاش ملك الشعب التونسي برك، قلنا انو 25% من راس مالها هو ملك خواص، تعرفو آش معناها الكلام هذا يا توانسة؟ معناها فمّا 37 مليار (149*25%) خرجت من ميزانية الشعب التونسي و مشات منحة خلصنا بيها ديون الخواص الي يملكو 25% من الخطوط التونسية.... هكّا لله في سبيل الله....
و نردّو بالنا، الكلام هذا موش تحريض على عدم انقاذ الخطوط الجوية التونسية، لا لا، الحكومة كانت تنجم تقرر الترفيع في راس مال الشركة هذي بـ 149 مليار تدفعهم الدولة التونسية وحدها، صحيح الفلوس ديما باش تمشي لخلاص ديون الخطوط الجوية التّونسية، لكن على الاقل وقتها، حصّة الشعب التّونسي في راس مال هالشّركة باش تزيد و تصبح قرابة 90% و الخواص 10%، و هكا ال149 مليار الي خرجو من ميزانية الشعب التونسي ما يستنفع بيهم الا الشعب التونسي... لكن حكومتنا، قررت اعطاء هدية ب37 مليار من اموال التوانسة للخواص.. |
إعادة
منوال التنمية و العايلة الناهبة...
اليوم باش نحاولو نفهمو علاش تونس حققت نمو اقتصادي معقول في عهد النظام السّابق و رغم ذلك ما نجحناش في تحسين مستوى عيش جانب مهم من التوانسة...
منوال التنمية بيه منوال التنمية عليه ( بين قوسين، منوال تنمية هو الاستراتيجية الوطنية الاقتصادية العامة)...
وسعو معايا بالكم شوية بجاه ربي، توا 20 سنة رشوة و فساد و واسطات و نحكيو على منوال تنمية؟؟؟ بالله لو حطينا أحسن منوال تنمية في العالم لا ينجحها... الإشكالية عمرها ما كانت في منوال التنمية بقدر ما هي إشكالية فساد أثر على توزيع ثمار النمو الاقتصادي بين التوانسة و هاو نأخذو عام 2010 كمثال...:
في تونس فما قريب 600 الف شركة مختلفة الاحجام منها فقط 220 شركة على ملك النظام و تفرعاته، يعني من ناحية العدد، الشّركات هذي ما تفوتوش نسبة 0,036% من مجموع شركات تونس...
هيا شدو عندكم توا، هال0,036% من عدد الشركات يستأثرو بـ... 21,3% من مجموع الأرباح الصافية لكل الشركات التونسية سنة 2010.... و كي نقول الأرباح الصّافية، يعني الي يقعد لأمّالي الشّركة في مكتوبهم بعد خلاص الخدامة و المواد الأوّلية و الضو و الأمبو و كلّ شي...
هيا زيدو شدو عندكم، مجموع قيمة أرباح ال220 شركة متاع النظام و تفرّعاتو بلغ 335 مليون دينار (335 مليار مليم) عام 2010. و المبلغ هذا وحدو يمثل يمثل 0,5% من المنتوج الداخلي الخام لل11 مليون تونسي عام 2010.
هيا زيدو شدو عندكم، هال 220 شركة الي تستحوذ على أكثر من خمس مجموع الأرباح الصّافية متاع ال600 الف شركة خاصة في تونس، ما تساهم إلا بنسبة 0,8% من التشغيل الي توفرو كل الشركات الخاصة بتونس...
زيدو شدو عندكم، مانا قلنا لفوق انو ال220 شركة يستأثرو ب21,3% من الأرباح الصافية (يعني قيمة انتاج هالشّركات مطروح منو كلّ كلفة الانتاج)، هالشركات هذي ما تساهم إلا بنسبة 3,2% في إنتاج كل الشركات التونسية... تخيلو هامش الربح الي يطبقو فيه الشركات هذي.
الخلاصة، كنا بلاد تخدم، و ثمار الخدمة هذيكا يفسموا فيها كمشة قطعيّة، عملنا ثورة، هربو القطعيّة، و احنا بطّلنا الخدمة
أخيرا، ارقامنا الكلها مصدرها تقرير للبنك الدولي بعنوان : "تونس الثورة التي لم تكتمل"
مخ الهدرة، المشكلة عمرها ما كانت مشكلة منوال تنمية، المشكلة تتلخص في الفساد الي يقضي على العدل في توزيع ثمار النمو حسب الجهد و الامتياز... |
إعادة
بقيّة موضوع البارح متاع المديونيّة
المديونيّة 2
حكينا البارح على موضوع عدم سداد الدّيون متاع تونس، و حقيقة ديون تونس الدّاخليّة و الخارجيّة، و قلنا أنّو قرار كيما هذا، ينجّم يأدّي لحفرة بـ 4276 مليار في ميزانية 2016 ما نلقاوش منين نجيبوهم، يعني ضياع ميزانيّة 4 وزارات، و الا ضياع خلاص 4 شهور من شهاري موظّفي الدّولة، كيما ينجّم يأدّي لتعطّل كلّ المعاملات الماليّة للشركات التّونسية مع الخارج....... بعد ما فسّرنا برشا حوايج، زدنا حلّينا باب، و جبدنا فرضية أنّو المقصود بعدم سداد الدّيون، هي الدّيون الي خذاتهم تونس قبل الثّورة... و اليوم باش نحكيو في الدّيون هذي...
السّاعة نبداو في المطلق... لو اتخذنا قرار عدم سداد الديون الي خذاتهم تونس قبل الثّورة، فباش يكون ليه في ال3 سنين الأولى بعد القرار ، نفس الآثار على عيشة التّونسي، من حيث عدم ثيقة العالم فينا، و تعطّل مصالحنا، كيما لو بطّلنا خلاص الديون الجديدة...
نجيو توّا لديون تونس بين 1987 و 2010.... عام 1987، تونس كانت مسالة في قريب 4200 مليار.... و كمّلنا عام 2010، مسالين في قريب 25 الف و 500 مليار... لازمنا زادا نعرفو، انّو ديون تونس وصلت 46 الف مليار في 2015... يعني من جهة، ديون تونس زادت بـ 21 ألف و 300 مليار في الـ 23 سنة بين 87 و 2010، و من جهة أخرى، ديون تونس زادت... شدّو عندكم... بـ 20 الف و 500 مليار في الـ 5 سنين بين 2010 و 2015.... و نردّو بالنا هوني، هذا موش معناه انّو قبل الثّورة أحسن، لكن حسب رأينا معناه أنّو قمع المطالب الشّعبيّة كان عظيم قبل الثّورة، و هذاكا علاه كنّا نتسلفو أقل....
على كلّ هات نفركوا رمّانة ديون تونس بنهاية 2010.... قلنا انّو تونس عامتها، كملت مسالة في 25 الف و 500 مليار... كيفاش مقسومين هاذم؟ هاذم مقسومين بين 10 الاف مليار ديون داخليّة و 15500 مليار ديون خارجيّة، و تاريخيّا حسب تجارب كيما الإكواتار و ايزلندا و اليونان، فمّا جزء برك من هالدّيون الخارجيّة ممكن يصير فيهم تشكيك، و الجزء هذا يهمّ الدّيون من عند اسواق المال العالميّة، يعني من عند بنوك و سركات استثمار أجنبيّة خاصّة، و المبلغ هذا كان يبلغ 5500 مليار عام 2010، يعني نظريّا، هال 5500 مليار هوما الدّيون الي باش نوقفو ما عادش نخلصوهم..... لكن بالشويّة عاد... احنا من 2011 ل 2015 ديجا خلّصنا حوالي 2800 مليار، يعني من ديون تونس الخارجيّة قبل الثّورة، ما قعدو كان 2700 مليار تقريبا انّجمو نشككو فيهم، و 2700 مليار هاذم، معدّل فترة خلاصهم هو 7 سنوات بمعدّل حوالي 400 مليار سنويّا... بالمنطق هذا، تونس، المسالة في 46 الف مليار بنهاية 2015، باش تعمل حوبارة، و تخلّي حد ماعاد يسلّفها، و تبلوكي صادراتها، و تقعد واحلة في تمويل ميزانيّتها، على جال 400 مليار في 2016؟؟؟؟ يعني على جال 400 مليار من مصاريف ميزانيّة 2016 البالغة 29250 مليار، ناخذو الرّيسك أنّو تخرجلنا حفرة بأكثر من 4270 مليار في الميزانيّة العام الجاي ما نلقاوش منين نجيبوهم، و ناخذو الرّيسك انّو المعاملات الماليّة متاع التوانسة و الشّركات التّونسية مع الخارج تتعقّد، و ريسك آلاف البطّالة و ريسك موظفين ما يأخذوش شهاريهم... نخلّيكم وحدكم وحدكم تخمّموا في الموضوع يا توانسة...
فمّا إشكاليّة أخرى، باش تعترضنا لمّا نطالبو بعدم سداد الدّيون هذي، و هي اثبات انّو هالأموال ما دخل منها حتى ملّيم لميزانيّة الدّولة، و تونس ما استفادت منها في شي... و هذي بصراحة حكاية مستحيل إثباتها، خاطر الفساد في تونس ما كانش يتمّ بالطّريقة الي تصير في الدّول اللإفريقيّة... بمعنى عبّي طول من البنك المركزي... لا، المشاريع كانت تصير، و اللّعب الكلّ في الرشاوي و الفساد الي داير بتنفيذ المشاريع هذي... مثلا حجم الإستثمارات العموميّة الي تنفذت من 1997 ل 2010 نلقاوه 32 ألف و 300 مليار... و هوني ردّ الدّيّانة باش يكون: أهايكا استثماراتكم، برّا شوف امورك، و ثبّت شكون خذا رشوة حطّو في الحبس...
مخّ الهدرة، و الّي لازمو يقعد في اذهاننا، المطالبة بعدم سداد الديون الفاسدة متاع تونس، حاجة هايلة في المطلق، لكن قبل، لازمنا نعرفو شنوّا الدّين الفاسد بالضّبط و قدّاش يسوى، و نعرفو شنّوّا الثّمن الاقتصادي الي باش يخلصو الشّعب التّونسي من العمليّة هذي، و لازمنا نقيسو الرّبح و الخسارة في العمليّة.... بالفلّاقي، قبل ما نقولو للنّاس رانا كي ما نخلصوش الديون، فلوس الدّيون نتفرهدو بيهم، نقولولهم زادا كلفة و مخاطر عمليّة عدم سداد الدّيون على تونس و على عيشة التّونسي القلّيل، و مبعد، التّوانسة كي ياخذو قرار مساندة هذا الطّرح او ذاك، يأخذوه و هوما مقتنعين بالإيجابيّات و السّلبيّات متاعو...
شاهية طيبة يا توانسة |
إعادة
بكلنا شفنا نتائج الباك حسب الولايات، و الاحصائيات اثبتت كالعادة، الولايات الشرقية من بنزرت لمدنين في الطليعة، و الولايات الغربية من باجة لتطاوين في المؤخرة
حقائق حول التنمية الجهوية و العدالة الجهوية في وطننا
أي شعبي العزيز
أولا و الأهم الأهم :
لازمنا نتفقو أن العدل هو أول مقومات العيش المشترك الذي يولد الانتماء للمجموعة... فبدون عدل ينتفي الانتماء و بدون انتماء، تقوض فكرة الأوطان من أساسها
لازمنا نتفقو انو الحال الآن هو وليد أكثر من نصف قرن من القرارات بغثها و سمينها و من ينتظر تغيير الحال فورا موش لازم يكمل يقرأ
التفاوت في التنمية بين الجهات هو حقيقة ملموسة من جهة و مؤكدة بالأرقام من جهة أخرى و هانا جايين للأرقام
وضع الاساسات لتغيير الحال واجب أن كنا فعلا نرغب في تواصل تونس كوطن و في ظل شح الامكانيات، لا امل في هذا التغيير الا بالبدء بتضحيات تلقائية من المناطق الاحسن لصالح المناطق الأقل تنمية من جهة و بصبر التونسيين الساكنين في المناطق الثانية و ثقتهم في التغيير، أي طريق آخر كالفرعنة و ادعاء القوة الفارغة من جهة و التعالي المقيت و رفض النظر للحقيقة من جهة أخرى، هو بالنهاية طريق نحو الخراب و نهاية تاريخ هذه الأرض كوطن اسمه تونس....
نجيو توا للأرقام...
بعد الثورة، قام خبراء المعهد التونسي للتنافسية و الدراسات الكمية التابع لوزارة التنمية و التعاون الدولي بدراسة لمستوى التنمية الجهوية لل 264 معتمدية في كامل تراب الجمهورية، الدراسة هذي تأخذ بعين الاعتبار كل مجالات التنمية : الطرقات، الماء و الكهرباء و التطهير، البعد عن أقرب مطار أو ميناء، البعد عن أقرب مركز اقتصادي كبير، عدد الأطباء و عدد الصيدليات و عدد اسرة المستشفيات للألف ساكن، عدد العائلات المعوزة، نسبة الفقر، النمو الديمغرافي بالمعتمدية، النزوح من و الى المعتمدية، نسبة المتعلمين في الثانوي و العالي و نسبة الامية، نسبة إيجاد شغل للمسجلين في مكاتب الشغل، عدد الشركات الخاصة للألف ساكن، مقارنة عروض و طلبات الشغل، معدل حجم الشركات الخاصة و نسبة الأجراء بالشركات الخاصة، نسبة البطالة.
من جملة هالمعطيات الخبراء طلعو عدد هو نتيجة التنمية الجهوية بكل معتمدية،
نبداو أولا بترتيب أفضل 5 معتمديات:
1- باب بحر تونس
2-باب سويقة تونس
3- حي الخضراء تونس
4- سوسة المدينة سوسة
5- سوسة جوهرة سوسة
أسوء 5 معتمديات :
264- حسي الفريد القصرين
263- العيون القصرين
262- سوق الجديد سيدي بوزيد
261- مجال بالعباس القصرين
260- بلخير قفصة
باعتبار انو عادة فما تفاوت كبير في الترتيب حتى داخل الولايات بيدها (مثلا فما 37 معتمدية ترتيبها فوق ال100 رغم تواجدها في مناطق تعتبر تاريخيا ماخذة نصيبها من التنمية) خيرنا نشوفو شنوا معدل ترتيب المعتمديات في كل ولاية و النتيجة :
40 هو معدل ترتيب معتمديات ولاية بن عروس
45 هو معدل ترتيب معتمديات ولاية تونس
50 هو معدل ترتيب معتمديات ولاية اريانة
54 هو معدل ترتيب معتمديات ولاية منستير
58 هو معدل ترتيب معتمديات ولاية سوسة
84 هو معدل ترتيب معتمديات ولاية نابل
102 هو معدل ترتيب معتمديات ولاية صفاقس
110 هو معدل ترتيب معتمديات ولاية بنزرت
130 هو معدل ترتيب معتمديات ولاية زغوان
134 هو معدل ترتيب معتمديات ولاية مهدية
137 هو معدل ترتيب معتمديات ولاية مدنين
148 هو معدل ترتيب معتمديات ولاية قابس
150 هو معدل ترتيب معتمديات ولاية باجة
161 هو معدل ترتيب معتمديات ولاية قبلي
175 هو معدل ترتيب معتمديات ولاية توزر
181 هو معدل ترتيب معتمديات ولاية القيروان
183 هو معدل ترتيب معتمديات ولاية جندزبة
192 هو معدل ترتيب معتمديات ولاية كاف
199 هو معدل ترتيب معتمديات ولاية تطاوين
204 هو معدل ترتيب معتمديات ولاية قفصة
206 هو معدل ترتيب معتمديات ولاية سيدي بوزيد
217 هو معدل ترتيب معتمديات ولاية القصرين
الخلاصة : تعاهد وطني على تقسيم الاستثمارات السنوية لميزانية الدولة لخمس سنوات القادمة كما يلي :
* يقع خص ال10 ولايات في مؤخرة الترتيب بكل الاستثمارات السنوية الجديدة و توزيع هذه الاستثمارات العمومية بحيث تنال الولاية الأسوء ترتيبا ضمن العشرة أكبر نسبة و الافضل ترتيبا ضمن العشرة أقل نسبة
* يقع الاقتصار في باقي الولايات على مصاريف صيانة الاستثمارات الموجودة
بعد الخمس سنوات، يتم توزيع الاستثمارات العمومية حسب مساهمة كل ولاية في المنتوج الداخلي الخام سنويا مع الحرص على إيقاف العمل بهذه القاعدة في حال بروز خطر تفاوت جديد |
إعادة
ما لا قتلي احنا اولى بيها؟
المديونيّة 1
اليوم باش نرجعو لموضوع المديونيّة، و في بقية الجمعة باش نحكيو زادا على هالموضوع... باش نحكيو في المديونيّة من جانب جديد، من جانب حكاية من خلصوش ديوننا، و الفلوس هذيكا احنا أولى بيها، و ديون الدّكتاتور من نخلصوهاش، و فمّا دول ما خلصتش ديونها... الحاصل برشا كلام من هالنّوع، قاعدين نسمعو فيه هالأيّام، من طرف بعض السّياسيّين، و على صفحات الفايسبوك... اليوم و بقية الجمعة هذي، باش نحكيو في هالمواضيع الكلّ، باش نبداو بتونس، و باش نحكيو مبعد على الدّول الي جربت هالحكاية متاع عدم خلاص الدّيون...
هات نبداو بتونس، و نبداو بأرقام 2016... أحنا يا سيدك بن سيد، في عام 2016 باش نخلصو 5130 مليار من الديون قديمة، و باش نتسلفو 6493 مليار ديون جديدة... النّاس الي تقول ما نخلصوش الدّيون، نساو ما قالوش، انّو في الـ 5130 مليار الي باش نخلصو بيهم الديون القديمة، فمّا 2913 مليار خلاص ديون داخليّة... تعرفو آش معناها ديون داخليّة ماهو؟ ... معناها توانسة، أشخاص، و شركات، و بنوك، يسالو الدّولة، امّا عن طريق الـ bon du trésor، و الّا عن طريق هالك الاكتتاب الوطني الّي تعمل عام 2014.... تصورو عاد نجيو للنّاس هذي و نقولولهم مضمضو، ماناش مرجعينلكم حتى فرنك... نخلّيكم تتخيلو حالة الفوضى الي تنجّم تصير في جرّة حكاية كيما هذي، لكن نقلكم حاجة برك هوني، عمليّة كيما هذي، تنجّم تأدّي لأزمة ثقة في الدّولة، تبرّك بنوك تونس الكلّ، و تبرّك بلاد كاملة...
آه كيفاش قتلي... الديون الخارجيّة برك؟؟؟ معقول... هات نشوفو الحكاية كيفاش تولّي لمّا نرفضو خلاص الدّيون الخارجيّة برك...
الي قالو ما نخلصوش الديون الخارجيّة القديمة، نساو ما قالوش، انّو الثيقة في الدّولة التّونسيّة باش تزعزع، و حد ما عاد باش يسلّفنا من جديد لا تونسي لا برّاني، على الأقل حدّ ما عاد باش يسلّفنا في ال3 سنين الجايّين، حتى توضاح الرّؤية عند النّاس الي تسلّف فينا... آي عاد توّا هات نتبعو الغرزة، احنا في 2016، باش نخلصو 2217 مليار ديون خارجيّة قديمة... هيّا نقولو بطّلنا، ماناش مخلصينهم... يعني عام 2016، باش ينقصو من مصاريفنا 2217 مليار... من جهة الأخرى، النّاس الي تسلّف فينا العادة باش تخاف، و لا تونسي لا برّاني، ما عاد باش يعطيه قلبو يسلّف هالدّولة الي قصّت على خلاص جزء من ديونها، هذايا معناه، انّو نمضمضو على ال 6493 مليار الي كنّا باش نتسلفوهم عام 2016... الخلاصة، من جهة باش ينقصولنا 2217 مليار من المصاريف، و من جهة أخرى باش يتنحّاو 6493 مليار من الموارد... و بالنّهاية تقعدلنا نقبة بـ 4276 مليار في ميزانية 2016... منين نجيبووووهم... الله و رسوله اعلم... 4276 مليار، هي مثلا، مجموع ميزانيّات 4 وزارات هي : الصّحّة و الإسكان و التّشغيل و الصّناعة، 4276 مليار، ما تخلي ما تنقص على ميزانية الدّفاع و الخارجيّة مع بعضهم ... نبطلو منهم الوزارات هاذم في 2016؟؟؟ لربّما .... 4276 مليار هي مثلا شهاري الموظفين لـ 4 شهور... نقصّو ما نصبّوش الشهاري؟؟؟ لربّما...
ما زال عاد، الحكاية ما توفاش غادي... لمّا ايّ بلاد توقّف خلاص ديونها الخارجيّة، قلنا أوّل حاجة تصير هي عدم ثقة بقية العالم فيها... و بخلاف موضوع انّو حدّ ما عاد يقبل يسلّفها، فمّا مشكلة أخرى باش تصير في معاملاتنا الماليّة الخارجيّة... لازمنا نفهمو، أنّو كلّ التعاملات الماليّة الخارجيّة بين الدّول، تصير عبر البنوك، بمعنى، أنّو بنوكنا في تونس، لمّا تمرّ عليها عمليّات تصدير أو استيراد، و الا عمليّات تحويل و استقبال أموال من الخارج، لأسباب قراية و الا أسباب صحّيّة، فهي تتعامل مع بنوك في الدّول الأخرى... و هوني نقلكم، انّو أهمّ عامل باش اتّم هالعمليّات، هو ثقة بنوك الدّول الأخرى في تونس، و عدم خلاص ديون تونس، معناه آليّا انعدام ثقة بنوك باقي العالم في البنوك التّونسيّة، و هكّا، و بعد ما نترزاو في الديون الجديدة و حدّ ما عاد يقبل يسلّفنا، نترزاو بعدها في صادراتنا... و خبزة عشرات آلاف الخدّامة تصبح على كف عفريت.... و بالطبيعة كي تتمس ميزانيّة الدّولة، و يتمس الشّهّار و تتمسّ الشّركات، فإنّو التّاجر الصغير و العامل اليومي، هوما اوّل من باش لمّا ما يلقاوش شكون يشري من عندهم و الّا يخدّمهم... لذا، ميسالش كي نقولولهم المديونيّة انتم أولى بيها، نقولولهم زادا شنيّة المخاطر الي تنجّم تمس عيشهم لمّا ما نخلصوش، وقتها كي ياخذو قرار مساندة هذا الطّرح او ذاك، يأخذوه و هوما مقتنعين بالإيجابيّات و السّلبيّات متاعو...
كيفاش قتلي؟؟؟ نحكيو على الدّيون قبل الثّورة برك؟؟؟ معقول... غدوا نفركو الموضوع هذا، في الأثناء نقلكم معلومة.... ديون تونس زادت بـ 21 الف مليار في الـ 23 سنة بين 87 و 2010، و من جهة أخرى، ديون تونس زادت... شدّو عندكم... بـ 20 الف مليار في الـ 5 سنين بين 2010 و 2015....
على خير |
لمحة
كلفة قراية كل تلميذ ابتدائي في المدارس العمومية على ميزانية الشعب التونسي في عام 2016 هي 1496 دينار
كلفة قراية كل تلميذ اعدادي أو ثانوي في المعاهد العمومية على ميزانية الشعب التونسي في عام 2016 هي 3238 دينار
كلفة قراية كل طالب جامعي في الجامعات العمومية على ميزانية الشعب التونسي في عام 2016 هي 5300 دينار
يعني لو اعتبرنا الكلفة هذي هي بيدها في ال18 سنة الجاية (و هذي فرضية مستحيلة طبعا خاطر كل شي يغلى) فإنو كلفة تخرج تلميذ دخل يقرا السنا و تخرج في 2034، باش تكون في حدود 52916 دينار |
لمحة:
عام 2014، فايسبوك خلّص 4327 جنيه استرليني ضرائب على فرعه في لندن، في نفس العام، ادارة الضرائب البريطانية دفعت لفايسبوك 27000 جنيه استرليني مقابل الاعلانات الي تشجّع في البريطانيّين على دفع ضرائبهم....
فايسبوك خرّج بلاغ بعدها قال فيه: "نحن نحترم كلّ الاجراءات و القوانين الجبائيّة في المملكة البريطانية، و في كلّ البلدان التي نملك فيها فروع و موظّفين"...
الاحلى انو كلام فايسبوك صحيح :)
شاهية طيبة يا توانسة |
Subsets and Splits
No community queries yet
The top public SQL queries from the community will appear here once available.